ޙަރަމްފުުޅުގައި ތަރާވީޙުގައި 10 ރަކުއަތް، ރޯދަވީއްލުމާއި އިއުތިކާފެއް ނޯންނާނެ ޙަރަމްފުުޅުގައި ތަރާވީޙުގައި 10 ރަކުއަތް، ރޯދަވީއްލުމާއި އިއުތިކާފެއް ނޯންނާނެ\nޙަރަމްފުުޅުގައި ތަރާވީޙުގައި 10 ރަކުއަތް، ރޯދަވީއްލުމާއި އިއުތިކާފެއް ނޯންނާނެ\nޙަރަމްފުޅުގައި ނަމާދުކުރަނީ. މިފަހަރު ތަރާވީޙުގައި ކުރަނީ 10 ރަކައުއަތް.- ފޮޓޯ: ޙަރަމައިން\nމި ފެށޭ ރޯދަމަހު ޙަރަމްފުޅުގައި ތަރާވީޙު ނަމާދުގައި ކުރާނީ 10 ރަކުއަތްކަމަށް ސައޫދީ ސަރުކާރުން ކަނޑައަޅައިފިއެވެ. އާޢްމުކޮށް ރަމަޟާން މަހު ޙަރަމްގައި ކުރާ ތަރާވީޙު ނަމާދުގައި 20 ރަކުއަތް ކުރަމުން އާދެއެވެ.\nމިފަހަރުގެ ރޯދަމަހަށް ޙަރަމްގައި އަމަލުކުރާނެ އުސޫލުތައް ހާމަކުރައްވަމުން މަސްޖިދުލް ޙަރާމާއި މަސްޖިދުލް ނަބަވީ ބަލަހައްޓާ އިދާރާގެ އިސްވެރިޔާ ޝައިޚު އަބްދުލް ރަޙްމާން އަލްސުދައިސް ވިދާޅުވީ މިފަހަރު ރޯދަމަހު ޙަރަމްގައި ތަރާވީޙާ ވިތުރު އާއިއެކު ކުރާނީ ޖުމްލަ 13 ރަކުއަތްކަމަށެވެ. އަދި މިސްކިތަށް ވަދެވޭނީ އެކަމަށް ހުއްދަދިނުމަށް އާއްމުކޮށްފައިވާ އެޕުން ހުއްދަ ހޯދާ ފަރާތްތަކަށް އެކަނިކަމަށްވެސް ސުދައިސް ވިދާޅުވިއެވެ.\nމިފަހަރުގެ ރޯދަމަހު ޙަރަމްފުޅުގައި ރޯދަވީއްލުމަށް ސުފުރާތައްވެސް ހެދުންވެސް ވަނީ ސައުދީ ސަރުކާރުން މަނާކޮށްފައެވެ. މީގެއިތުރުން މިސްކިތުގައި އިއުތިކާފަށް އިނުންވެސް މިފަހަރު ވަނީ މަނާކޮށްފައެވެ. އަދި މި ނިންމުން ފަހު ދިހައެއްގައިވެސް ދެމި އޮންނާނެކަމަށްވެސް ސައުދީ ސަރުކާރުން ބުނެއެވެ.\nޙަރަމް ދާ މީހުންނަށް މިސްކިތުގެ އެކި ސަރަހައްދުގައި ޒަމްޒަމް ފެން ލިބޭ ގޮތަށް އާއްމުކޮށް ހުރި ނަމަވެސް އެކަމަަށްވެސް ސައުދީ ސަރުކާރުންވަނީ މި ރޯދަމަހު ބަދަލު ގެނެސްފައެވެ. މިގޮތުން މިސްކިތަށް އަރާ މީހުންނަށް ދޭނީ ވަކިވަކި ފުޅީގައެވެ.\nނަބަވީ މީސްކިތުގައިވެސް ރޯދަމަހަށް ވަނީ ހާއްސަ ފިޔަވަޅުތަކެއް އަޅާފައި.-ފޮޓޯ: ޙަރަމައިން\nރޯދަމަހަށް މަސްޖިދުލް ނަބަވީގައިވެސް ވަނީ ހާއްސަ ފިޔަވަޅުތަކެއް އަޅާފައެވެ. އެ މިސްކިތަށް އެއް ފަހަރާ ވަދެވޭނެ އަދަދެއްގެ ގޮތުގައި ކަނޑައަޅާފައިވަނީ 60،000 މީހުންނެވެ. މިގޮތުން މިސްކިތުގެ އެތެރެއާއި ޓެރަސްގައި އެއް ފަހަރާ 45،000 މީހުންނަށް ނަމާދުކުރެވޭނެއެވެ. ބަކީ 15،000 މީހުން ނަމާދުކުރަންޖެހޭނީ މިސްކިތުގެ ގޯތިތެރޭގައެވެ. މީގެއިތުރުން ކޮންމެ ރެއެއްގެ ތަރާވީޙު ނަމާދަށްފަހު ބައިގަޑިއިރު ފަހުން މިސްކިތް ބަންދުކުރުމަށްފަހު ދެން ހުޅުވާނީ ފަތިސް ނަމާދުގެ ދެ ގަޑިއިރުކުރިންނެވެ.\nމީގެއިތުރުން ހޮޓާތަކާއި ރެސްޓޯރަންޓްތަކުގައި ރޯދަ ވީއްލުމާއި ހާރުކެއުން ބޭއްވުންވެސް ސައުދީ ސަރުކާރުންވަނީ މަނާކޮށްފައެވެ. އަދި ޕާކުތަކުގައިވެސް މި ފަދަ ހަރަކާތައް ގެންދިޔުން ވަނީ މަނާކޮށްފައެވެ.\n2019 ވަނަ އަހަރު ފެނު ކޯވިޑަށް ދެ ޙަރަމް ބަންދުކުރުމަށްފަހު އާއްމުކޮށް ހުޅުވާލީ މިދިޔަ އަހަރުގެ އޮކްޓޯބަރު މަހުގެ ތެރޭގައެވެ. ސައުދީން ބޭރު މީހުންނަށް އުމްރާއަށް ހުޅުވާލީ މިިދިޔަ އަހަރުގެ ނޮވެމްބަރުމަހުގެ 1ވަނަ ދުވަހުއެވެ. އާއްމުކޮށް ހުޅުވާލުމުން މިހާތަނަށް 10 މިލިއަނަށް ވުރެ ގިނަ މީހުންވަނީ އުމްރާގެ އަޅުކަން ފުރިހަމަކޮށްފައެވެ.


SunOnline: Saudi ge Abha airportah dhin missile hamlaaeggai 26 meehaku maruvejje\nސައުދީގެ އަބްހާ އެއާޕޯޓަށް ދިން މިސައިލް ހަމަލާއެއްގައި 26 މީހަކަށް އަނިޔާވެއްޖެ\nރުގިއްޔާ މުހައްމަދު މޫސާ 12 Jun 2019, 16:39\nހޫޘީންގެ މިސައިލް ހަމަލާއެއް ވަނީ ސައުދީ އަރަބިއާގެ އަބްހާ އެއާޕޯޓަށް އަމާޒުކޮށްފައި -- ފޮޓޯ: މިރާ\nރިޔާޒު (ޖޫން 12): ސައުދީ އަރަބިއާގެ އަބްހާ އިންޓަނޭޝަނަލް އެއާޕޯޓަށް މިސައިލް ހަމަލާއެއް އަމާޒުވެ، 26 މީހަކަށް އަނިޔާވެއްޖެ އެވެ.\nޔަމަނުގައި ހަނގުރާމަ ކުރަމުންދާ ސައުދީ އިސްވެ އޮންނަ ކޯލިޝަނުން ނެރުނު ބަޔާނެއްގައިވާ ގޮތުން އެހަމަލާ ދިނީ ހޫޘީންނެވެ. އަދި ހަމަލާގައި އަނިޔާވި 26 މީހުންގެ ތެރޭގައި އިންޑިއާ، ޔަމަން އަދި ސައުދީއަށް ނިސްބަތްވާ ތިން އަންހެނުންނާއި ސައުދީގެ ދެ ކުޑަކުދިން ހިމެނެ އެވެ. އޭގެ ތެރެއިން 18 މީހަކަށް ހާދިސާ ހިނގި ތަނުގައި ފަރުވާ ދިން އިރު އަށް މީހަކު ވަނީ ހޮސްޕިޓަލަށް ގެންގޮސްފަ އެވެ.\nއަބްހާ އެއާޕޯޓުގެ އެރައިވަލްސް ހޯލަށް އަމާޒުވި އެހަމަލާ ދީފައި ވަނީ ކޮން ބާވަތެއްގެ މިސައިލަކުންކަން އަދި ޔަގީންވެފައި ނުވެ އެވެ. ނަމަވެސް ސައުދީން ވަނީ ހަމަލާއިން އެނގިގެންދަނީ، އީރާނުގެ ފަރާތުން ހޫޘީންނަށް "ކުރިއަށް ވުރެ ވަރުގަދަ ހަތިޔާރު" ލިބިފައިވާ ކަން ކަމަށް ބުނެފަ އެވެ.\nއަދި ހޫޘީންނާ ގުޅުން ހުރި މަސީރާ ޓީވީން ވަނީ އެހަމަލާ ދިނީ ކްރޫޒް މިސައިލަކުން ކަމަށް ބުނެފަ އެވެ. ނަމަވެސް އީރާނުން ވަނީ ހޫޘީންނަށް އެހީތެރިވެދޭ ކަމަށް ބުނާ ތުހުމަތުތައް މީގެ ކުރިން ތަކުރާރުކޮށް ދޮގުކޮށްފަ އެވެ.\nއެހަމަލާ ދީފައި ވަނީ ހޫޘީން މިދިޔަ ހޯމަ ދުވަހު ސައުދީއަށް ފޮނުވި ދެ މިސައިލެއް ހުއްޓުވި ކަމަށް އެގައުމުން ބުނި ފަހުންނެވެ. އެހަމަލާ އަމާޒު ކުރީ ކިންގް ޚާލިދު އެއާބޭސްއަށެވެ.\nމިދިޔަ މަހު ހޫޘީން ވަނީ ސައުދީގެ ދެ ތެޔޮ ސްޓޭޝަނަކަށް ޑްރޯން ހަމަލާތަކެއް ދީފަ އެވެ. އަދި ސައުދީން ވަނީ ޔުނައިޓެޑް އެރެބް އެމިރޭޓްސް (ޔޫއޭއީ) ކައިރިން ހަތަރު ތެޔޮ ޓޭންކަރަކަށް ހަމަލާ ދިނީ ވެސް ހޫޘީން ކަމަށް ބުނެފަ އެވެ. އޭގެ ތެރޭގައި ސައުދީގެ ދެ ޓޭންކަރުވެސް ހިމެނުނެވެ.\nހޫޘީން ޔަމަނުގެ ވެރިރަށް ހިފައި، އެޖަމާއަތުގެ ވެރިކަމެއް ގާއިމު ކުރީ 2014 ވަނަ އަހަރެވެ. އަދި ސައުދީ ކޯލިޝަނުން އެހަނގުރާމައިގައި ބައިވެރިވީ ހޫޘީން ބަލިކޮށް، ބައިނަލްއަގުވާމީ ދުނިޔެއިން ބަލައިގަންނަ ރައީސް އަބްދުރައްބުމަންސޫރު ހާދީގެ ސަރުކާރު ރުޖޫއަ ކުރާނެކަމަށް ބުނެ އެވެ.\nއެމެރިކާއިން ސައުދީއަށް އިތުރު ސިފައިން ފޮނުވަނީ\nއުރުދުގާން "ކުށްވެރިކުރެއްވީ" ސައުދީ އަރަބިއްޔާ


ހެޔޮ ހިތެއް، ހެޔޮ ދުޢާތަކެއް، ހެޔޮ އިނާމެއް – Ilm\nހެޔޮ ހިތެއް، ހެޔޮ ދުޢާތަކެއް، ހެޔޮ އިނާމެއް\nމޫސަގެ4ކުދިން ތިބޭއިރު، އެހުރިހާ ކުދިންނަކީވެސް އަޚްލާޤް ރަނގަޅު، ހަރުދަނާ ދިރިއުޅުމެއް އުޅެމުންދާ ކުދިންނެވެ. އެންމެ ދޮށީ ދަރިފުޅަކީ ޤުރްއާން ހިތުދަހެވެ. ދެން ޢާއިލާގައި ތިބީ2ޑޮކްޓަރުންނާއި ޤާނޫނީ ވަކީލެކެވެ. އެއްދުވަހަކު އަހަރެން މޫސައާއި ސުވާލުކުރީމެވެ. ” މޫސަގެ ދަރިން އަޚްލާޤު ރަނގަޅުވެފައި، ދިރިއުޅުމުގައި މަތީ ކާމިޔާބުތައް ހޯދަމުން ދިޔުމުގެ ސިއްރަކީ ކޮބައި ހެއްޔެވެ؟” މޫސަ ޖަވާބުދިނެވެ. “އެހެން މީހެއްގެ ދަރިން އަހަރެންނަށް ފެންނަ ކޮންމެ ފަހަރަކު، އެދަރިޔަކީ އަޚްލާޤު ރަނގަޅު، ދެދުނިޔޭގެވެސް ބާއްޖަވެރިއެއް ކަމުގައި ލެއްވުން އެދި ދުޢާ ކުރަމެވެ. އަހަރެން ނުދަންނަ މީހެއްގެ ދަރިއެއް ފެނުނު ކަމުގައި ވިޔަސް މިގޮތައް ދުޢާކުރަމެވެ. އެހެން އަހަރެން ކަންތައް ކުރަނީ އަހަރެންގެ ދުޢާތަކަށް މަލާއިކަތުން އާމީން ވިދާޅުވެ، އަހަރެންނަށްވެސް އެފަދަ ހެވެއް ދެއްވުން އެދި ދުޢާ ކުރައްވާނެތީއެވެ. .”


Ithaafushin Mi Mahuves Service Charge Ge Gothugai Meehakah 32,000 Rufiya - Vaguthu\nއިތާފުށިން މިމަހު ވެސް ސާވިސް ޗާޖްގެ ގޮތުގައި މީހަކަށް 32،000 ރުފިޔާ\n5 ދުވަސް ކުރިން ( އޭޕްރީލް 29, 2021 )\nވަލްޑޯފް އޮސްޓްރިއާ އިތާފުށި\nވަލްޑޯފް އޮސްޓްރިއާ އިތާފުށިން މި މަހު ވެސް ސާވިސް ޗާޖްގެ ގޮތުގައި ކޮންމެ މީހަކަށް 2،078 ޑޮލަރު ދީފިއެވެ.\n"ރިސޯޓު ވޯކާސް މޯލްޑިވްސް" ފޭސްބުކް ޕޭޖުގައި ބުނީ އިތާފުށިން ސާވިސް ޗާޖުގެ ގޮތުގައި މީހަކަށް 2،078 ޑޮލަރު (32،042ރ.) ދީފައިވާ ކަމަށެވެ. މިއީ މިހާތަނަށް މި މަހުގެ ތެރޭގައި ސާވިސް ޗާޖްގެ ގޮތުގައި އެންމެ ބޮޑު އަދަދެއް މުވައްޒަފުންނަށް ދިން ރިސޯޓެވެ.\nމިމަހުގެ ސާވިސް ޗާޖުގެ ގޮތުގައި 2،078 ޑޮލަރު އެ ރިސޯޓުން ދީފައިވާއިރު، މިދިޔަ މަހުވެސް އެ ރިސޯޓުން ވަނީ ސާވިސް ޗާޖުގެ ގޮތުގައި ކޮންމެ މުވައްޒަފަކަށް 2.433 ޑޮލަރު ދީފައެވެ. އިތާފުށި ނަގާލުމަށްފަހު އެމަހު އެންމެ ގިނައިން ސާވިސް ޗާޖު ދެން ދީފައިވަނީ ވެލާ ޕްރައިވެޓް އައިލޭންޑުންނެވެ. އެ ރިސޯޓުން މިދިޔަ މަހު ކޮންމެ މުވައްޒަފަކަށް 2،303 ޑޮލަރު ވަނީ ދީފައެވެ.\nމިމަހުގެ މިހާތަނަށް ސާވިސް ޗާޖު އެންމެ މަތިން ދީފައިވާ ބައެއް ރިސޯޓުތަކަކީ ޗެވަލް ބްލެންކް ރަންދެލި (2،728.27 ޑޮލަރު)، ޖޯލި މޯލްޑިވްސް (1،823.86 ޑޮލަރު)، ވައްކަރު މޯލްޑިވްސް (1،181.65 ޑޮލަރު) އަދި އަނަންތަރާ ކިހާވަތް މޯލްޑިވްސް (1،160.07 ޑޮލަރު) އެވެ. މިރިސޯޓުތަކުގެ ތެރެއިން އެންމެ މަތިން ސާވިސް ޗާޖު ދެމުން އަންނަ ވެލާ ޕްރައިވެޓް އައިލޭންޑުން ސާވިސް ޗާޖުގެ ގޮތުގައި މި މަހު ދީފައިވާ އަދަދު އަދި ހާމަ ވެފައެއް ނުވެއެވެ.\nއިތާފުށިން ސާވިސް ޗާޖްގެ ގޮތުގައި މީހަކަށް 2،000 ޑޮލަރު\nއޭޕްރީލް 29, 2021 18:53\nރިސޯޓަކުން ލާރިއެއްވެސް ވަންނަ ކަމަކަށް ނުވޭ މިހާރު. ކޮވިޑޭ ކިޔަ ކިޔަ އެބަ ތިބި ޓީޗަރުންގެ މުސާރައިގެ ކުރިއެރުންވެސް މިއަދު ހިފަހައްޓައިފި ސަރުކާރުގެ ހަރަދު ބޮޑު ކަމުން ހަރަދު ކުޑަ ކުރަން. ކޮވިޑަށް ތައްޔާރު ވާކަށްވެސް ކަމެއް ކުރެވުނީކީ ނޫން. ވެންޓިލޭޓަރުތައް ވެސް ކާލީ. މޑޕ ސަރުކާރަށް ހަމަ އައްސަރިބަހާ ސާބަސް. އަންނަ5އަހަރަށް ވެސް ހޮވިފަ ތިތިބީ.\nއޭޕްރީލް 30, 2021 02:03\nސޭޓްގާތު ނުބުނާތި. އަދިވެސް ހަމަ މުސާރަނުދޭ\nއޭޕްރީލް 30, 2021 02:42\nރިޒޯޓުތައް އޮޑިޓްކުރާނެ ޚާއްޞަ އިދާރާއެއް އުފައްދަން އެބަޖެހޭ. ރިޒޯޓު ފުލްވެފައި އޮންނައިރުވެސް މަހަކު ދެތިން ސަތޭކަ ޑޮލަރ ސަރވިސްޗާޖްއަށް ދޭ ރަށްރަށް އެބަހުރި. މިވާގޮތެއް ބެލޭނެ ނިޒާމެއް އޮންނަންޖެހޭ.


Addugai hadhanee Military base etha? Noonee law enforcement collage etha? – adduLIVE\nLast Updated: January 21, 13:05\nއައްޑޫގައި ހަދަނީ މިލިޓަރީ ބޭސްއެއްތަ؟ ނޫނީ ލޯ އެންފޯސްމަންޓު ކޮލެޖެެއްތަ؟\n1 Sep 14, 2020, 11:05\nއިންޑިއާ ސަރުކާރުގެ ހިލޭ އެހީގެ ދަށުން ހިތަދޫ އާރުއޭއެފް ސަރަަހައްދުގައި ހަދަމުން އަންނަ ބިޔަ އިމާރާތަކީ މިއަދު ދިވެހިންގެ ތެރޭގައި ބަހުސަކަމަށް ވެފައިވާ އިމާރާތެކެވެ.\nހާއްސަކޮށް ސަރުކާރާއި އިދިކޮޅު ފަރާތްތަކުން މި އިމާރާތް ސިފަ ކުރަނީ ދިވެހިންގެ މިނިވަންކަން ގެއްލިގެން ހިގައިދާނެ ފަދަ ތަނެއްގެ ގޮތުގައެވެ. އެމީހުން ކިޔާ ގޮތުން މިތަނަކީ އިންޑިއާގެ މިލިޓަރީ ބޭހެކެވެ. އަދި މިއީ ރާއްޖެއަށް އިންޑިއާގެ އަތް ގަދަ ކުރުމަށް އައިސް ތިބޭނެ މައި މަރުކަޒެވެ.\n"އިންޑިއާ އައުޓު" ނަމުގައި އިދިކޮޅުން ކެމްޕެއިނެއް ފަށާފައިވާ އިރު މި އިމާރާތާއި ގުޅޭ ގޮތުން ތަފާތު ގޮތްތަކަށް އަންނަނީ ވާހަކަ ދެކެވެމުންނެވެ. އެހެންވެ މިތަނާއި ގުޅޭ މައުލޫމާތު ހޯދައި، މިކަމުގައި އެކި ސަރުކާރުތަކުން ކޮށްފައިވާ މަސައްކަތްތައް ގެނެސްދެވޭތޯ ބަލާނަމެވެ.\n"ނެޝަނަލް ކޮލެޖް ފޯ ޕޮލިސް އެންޑް ލޯ އެންފޯސްމެންޓް ސްޓަޑީޒް" ގެ ފެށުން\nދިވެހި ރާއްޖޭގައި ގައުމީ ޕޮލިސް އެކަޑަމީއެއް ހެދުމަށް ދިވެހި ސަރުކާރުން އަވައްޓެރި އިންޑިއާގައި އެދުމާއި ގުޅިގެން 2012 ވަނަ އަހަރު ސެޕްޓެމްބަރު މަހުގެ 26 ވަނަ ދުވަހު އިންޑިއާ އާއި ދިވެހި ސަރުކާރާއި ދެމެދު އެމްއޯޔޫއެއްގައި ސޮއިކުރެވުނެވެ. 282 މިލިއަން ދިވެހި ރުފިޔާގެ މި އިމާރާތް އެޅުމަށް އިންޑިއާ އެކު އެއްބަސްވީ އިރު ރާއްޖޭގެ ރައީސް ކަމުގައި ހުންނެވީ ޑރ. މުހައްމަދު ވަހީދު ހަސަން މަނިކުއެވެ.\nހޯމް މިނިސްޓަރަކަށް ހުންނެވީ މިއަދު "އިންޑިއާ އައުޓު" ހަރަކާތަށް ތާއިދު ކުރައްވައި ކެމްޕެއިން ކުރައްވަމުން އަންނަ ރާއްޖޭގެ ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދުއެވެ.\nއިންޑިއާ އާއި އެކު ކުރެވުނު މަޝްވަރާތަކަށްފަހު މި އެކެޑެމީ އެޅުމަށް ސަރުކާރުން ނިންމީ ޅ. ދިއްފުޝިމައިދޫ ގައެވެ. އަދި މި މަޝްރޫއު ރާވާ، ޑިޒައިންކޮށް، ސުޕަވައިޒް ކުރުމުގެ މަސައްކަތް އިންޑިއާ ސަރުކާރުގެ އެސް.އޯ.އީ އެއް ކަމަށްވާ ނެޝަނަލް ބިލްޑިންގް ކޮންސްޓްރަކްޝަން ކޮމްޕެނީ (އެން.ބީ.ސީ.ސީ) އާއި ހަވާލުކުރުމަށް އިންޑިއާ ސަރުކާރުން ނިންމިއެވެ.\nމި އެމް.އޯ.ޔޫ ގެ ދަށުން މަޝްރޫއުއަށް ބޭނުންވާ ފަންޑު އަދި ޓެކްނިކަލް އެކްސްޕާޓުން އިންޑިއާއިން ފޯރުކޮށްދިން ނަމަވެސް، އެކެޑަމީ ބިނާ ކުރާނެ ސައިޓް ކަނޑައެޅުމާއި، އެކެޑަމީގެ ފެސިލިޓީތަކާއި އެހެނިހެންވެސް ބައިތައް އެކުލެވޭހެން ކޮންސެޕްޓް ޑީޓެއިލްތައް ކަނޑައަޅާ ހިއްސާކޮށް، އިންޑީއާއިން ގެންނަ ކޮންޓްރެކްޓަރުންނާއި އިންޖިނިއަރުން އަދި މަސައްކަތްތެރިންނަށް ވޯކް ޕާމިޓް ހޯދުމަކީ ދިވެހި ސަރުކާރުގެ ޒިންމާއެކެވެ.\nމަޝްރޫއުގެ ސައިޓް އެކި ފަހަރުގެ މަތިން ބަދަލު ވުމަށްފަހު، އެކެޑަމީ އަޅާނެ ބިން ކަނޑައެޅި އެލޮކޭޓް ކުރެވުނީ 2014 ވަނަ އަހަރުއެވެ. އޭރު ރާއްޖޭގެ ރައީސް ކަމުގައި ހުންނެވީ ޔާމީން އަބްދުލް ގައްޔޫމްއެވެ. ހޯމް މިނިސްޓަރަކީ އުމަރު ނަސީރުއެވެ.\nރައީސް ޔާމީންގެ ވެރިކަމުގައި ޕޮލިސް އެކަޑަމީގެ މަޝްރޫއުގެ އަގުގެ އެސްޓިމޭޓް އިސްލާހުކުރެވި، ޕޮރޮޖެކްޓުގެ އަގު 385 މިލިއަން ދިވެހި ރުފިޔާއަށް ބޮޑުވެގެން ދިޔައެވެ. އަދި ޓެންޑަރ ކުރުމަށް ފަހު، ޖޫން 2016 ގައި އެން.ބީ.ސީ.ސީ އިންވަނީ މަޝްރޫއުގެ މަސައްކަތް އަމިއްލަ ކޮންޓްރެކްޓަރަކާއި ހަވާލުކޮށްފައެވެ. މަސައްކަތުގެ ސައިޓް ހަވާލުކުރެވި ފައިވަނީ ޑިސެމްބަރ 2016 ގައެވެ. އަދި އޭގެފަހުން ޖުލައި 2017 ގައި ދިވެހި ސަރުކާރުން ވަނީ ކޮންޓްރެކްޓަރ ހުށައެޅި ކުރެހުންތަށް އެޕްރޫވް ކޮށްދެއްވާފައެވެ. މަޝްރޫއުގެ މަސައްކަތް ސައިޓުގައި ކުރެވެން ފެށީ މިހިސާބުންނެވެ.\nމި މަޝްރޫއުގައި މަސައްކަތް ކުރާ އިންޖިނިއަރުންނާއި ހުނަރުވެރި މަސައްކަތްތެރިންނަށް ވޯކް ޕާމިޓް ހޯދުމުގައި 2017 ވަނަ އަހަރު އާއި 2018 ވަނަ އަހަރު ގިނަ ދަތިތަކާއި ކުރިމަތިވިއެވެ. އަދި އަނެއްކާވެސް މަޝްރޫއުގެ ކޮސްޓް އެސްޓިމޭޓް އިތުރުވެ ޕޮރޮޖެކްޓުގެ އަގު 508 މިލިއަން ރުފިޔާއަށް އުފުލުނެވެ.\nނަމަވެސް ޑިސެމްބަރ 2018 އިން ފެށިގެން މަޝްރޫއުގެ މަސައްކަތް ވަނީ އޮމާންކަމާއި އެކު ކުރިއަށް ގެންދެވި، 80 އިންސައްތައަށް ފުރިހަމަ ކުރެވިފައެވެ. އެޑްމިން އިމާރާތް، ފިރިހެން ފެކަލްޓީ، ފިރިހެން ބެރެކްސް، އަންހެން ފެކަލްޓީ، އަންހެން ބެރެކްސް، ނަމާދު ކޮޓަރި، ސްވިމިން ޕޫލް، ޖިމް، ގެސްޓް ހައުސް އަދި3ބެޑްރޫމާއި4ބެޑްރޫމްގެ ބަންގަލޯ ތަކުގެ ސްޓްރަކްޗަރަލް މަސައްކަތް ނިމި، މެކޭނިކަލް، އިލެކްޓްރިކަލް އަދި ޕްލަމްބިން (އެމް.އީ.ޕީ) ގެ މަސައްކަތާއި ފިނިޝިންގެ މަސައްކަތް މިހާރު ދަނީ ކުރެވެމުންނެވެ.\nމިއީ އިންޑިއާއިން ދިވެހިރާއްޖޭގައި ހިންގާ އެންމެ ބޮޑު ގްރާންޓް މަޝްރޫއުއެވެ. މަސައްކަތް ފުރިހަމަ ކުރެވި ބޭނުންކުރެވެން ފެށުމުން ޒަމާނީ އަދި ސްޓޭޓް-އޮފް.ދި.އާޓް މި އެކެޑެމީގައި ދިވެހި ފުލުހުންގެ އެތައް ޖީލަކަށް ތަމްރީނު ލިބިގެންދާނެއެވެ. އަދި 300 އަށް ވުރެ ގިނަ ފުލުސް ޓްރެއިނީ އިންނަށާއި ޓްރެއިނަރުންނަށް ތިބެވޭނެ ގޮތައް ބިނާކުރެވިފައިވާ މި އެކެޑަމީގެ ސަބަބުން އައްޑޫ ސިޓީގެ އިގްތިސާދުވެސް ކުރިއަރައިގެން ދާނެއެވެ.\nމި މަޝްރޫއުގެ ހުރިހާ މަސައްކަތެއް ނިމި، ޑިސެމްބަރ 2020 ގައި ދިވެހި ސަރުކާރާއި ހަވާލުކުރެވޭނެ ކަމަށް ލަފާކުރެވެއެވެ. އަދި އެއާއި އެކު މި އިމާރާތަކީ ނެޝަނަލް ކޮލެޖް ފޯ ޕޮލިސް އެންޑް ލޯ އެންފޯސްމެންޓް ސްޓަޑީޒްގެ ނަމުގައި ދިވެހި ފުލުހުން ތަމްރީނު ކުރެވޭ މަރުކަޒަށް ވެގެންދާނެއެވެ.


27 ފެބްރުއަރީ 2019 | ބުދަ 16:03 3,412\nނީލާ އާއި އާތިފް ކޮޓަރިން ނުކުތުމުން އަހަރެއް ގޮދަޑި ބާއްވާލައި އިށީނދެލީމެވެ. ކުޑަ ހިނދުކޮޅަކު އެހެން އިނުމަށް ފަހު ފާހަނާ އަށް ވަނީމެވެ. ތައްތަމެން ގޭ ކޮޓަރީގެ ފާހަނާ އަށް ވުރެ މާ ބޮޑަށް ވެސް ރީއްޗެވެ. ތަނަވަހެވެ. އާތިފްމެން ގެއަށް އައުމުގެ ކުރިން ފެންވަރައިގެން އައި ފާހަނާ މަތިން އަހަރެން ކުޑަކޮށް ހަނދާންކޮށްލީމެވެ. ނަމަވެސް މާ ގިނައިރު ނުކޮށް މޫނު ދޮވެލައިގެން އަހެރެން ނުކުމެ ގޮދަޑީގައި އަނެއްކާ ވެސް އިށީނނީމެވެ. ފެންވެރެން ވެސް އޮތީ ފޮށިން އެއްޗެހި ނަގައިގެންނެވެ. ނަމަވެސް ގޮދަޑިމަތީގައި އަހަންނަށް ގަނޑުވެފައި ކަހަލަ ގޮތަކަށް އިނދެވުނީ ކިހާ އިރަކު ކަމެއް ވެސް ނޭނގެއެވެ. އެއްވެސް ފިކުރެއް ނެތިއެވެ. އެއްވެސް ހިޔާލެއް ވެސް ނެތެވެ. ސިއްސައިގެން ދިޔައީ ކޮޓަރީގައި މީހަކު ޓަކިޖެހި އަޑަށެވެ. ފުންމައިގެން ތެދުވި އިރު، އަހަރެންގެ އިޝާރާތަކަށް ބެލުމެއް ނެތި އެ މީހަކު ދޮރު ހުޅުވައިފި އެވެ.\nއެއްޗެއް ކައިގެން އައިސް އޮންނަންވީނުން،" އެއީ އާތިފެވެ. ޓަކި ޖެހި ނަމަވެސް އަހަރެން ދޮރު ހުޅުވުމުގެ ކުރިން އާތިފް ކޮޓަރިއަށް ވަނީމާ އަހަރެން ކުޑަކޮށް ލަދު ވެސް ގަތެވެ. ފާހަނާ އިން އައި ގޮތަށް ގޮދަޑިމަތީގައި އިނުމުން ހެނދުން ވެސް އޮތީ ކޮނޑުމަތިން ފައިބައިފައެވެ. އާތިފް ފެނުމާ އެކު އަހަރެން އަވަސް އަވަހަށް ހެދުން ރީތިކޮށްލައި ހަމަޖެހިލާ ގޮތް ދައްކައިލީމެވެ.\nއަހަރެން ގެއިން އައީ ކައިގެން. ދެން ކާނީ ފަހުން،" ފުރަތަމަ ފެނުނު މީހަކާ ވާހަކަ ދައްކާ ފަދަ ކަހަލަ ގޮތަކަށް އަހަރެން އާތިފަށް ޖަވާބު ދިނީމެވެ.\n"އޯކޭ! އެއްވެސް ކަމެއް ބޭނުމިއްޔާ ބުނެލާތި. އަހަރެމެން މީ ދެން ދުރު ބައެއް ނޫނެއްނުން ދޯ،" ނީލާ ނެތުމުން އަހަންނަށް އަނެއްކާ ވެސް ކުރީގެ އާތިފް ފެނުނެވެ. ލާނެތް ގޮތަކަށް އެހެން ބުނުމަށް ފަހު އޭނާ ނުކުމެގެން ދިޔައީ އެވެ.\nފެން ފޮދެއް ފިޔަވައި އެހެން އެއްޗެއް މިއަދު އަހަރެން އަދި ބަނޑަކަށް ނުލަމެވެ. ދައްތަ މޫނު ހަދައިގެން ހުރުމުން ހެނދުނު ސައެއް ވެސް އަދި މެންދުރު ކާން ވެސް އަހަންނަށް ނުކުރުނީ އެވެ. ނަމަވެސް ކައިގެން ކަމަށް އާތިފް ކައިރީގައި ބުނީ އެ ވަގުތު ކޮޓަރީގައި މަޑުކޮށްލަން ބޭނުންވީމައެވެ. އަދި އާވުމުން ކެއުމައިގެން އެހާ އަވަސް އަރުވައިގަނެގެން އުޅެން ބޭނުން ނުވުމުންނެވެ. އާތިފް ދިއުމުން އަހަރެން އަނެއްކާ ވެސް ގޮދަޑީގައި އިށީނނީމެވެ. ކުއްލިއަކަށް ކޮޅަށް ހުރެފައި އިށީނނުމުން ބޮލަށް އެނބުރުން އަރާ ގޮތް ހިއުސާސްކުރެވުނެވެ. މޫނުމަތިން ކުދިކޮކާ ބުރަން ފެށި އެވެ. ބަނޑުހައިވުމުން ކަމަށް ވެސް ވެދާނެ އެވެ. ވާތާވާހެން ހީވުމުން އަހަރެން ގޮދަޑީގައި އޮށޯވެލީމެވެ.\nމަޑުމަޑުން ދޮރު ހުޅުވާލާފައި މީހަކު ކޮޓަރި ތެރެއަށް ވަނެވެ. އަހަރެން އޮތީ ދެބަ ނިދީގައި ކަމަށް ވެފައި އަދި އެނބުރުން އަރާފައި ހުރުމުން އެއީ ކާކުކަން ދެނެގަންނަން އުނދަގޫވި އެވެ. ހިޔަންޏެއް ފަދަ ގޮތަކަށް ފެންނަ ހުރި އެ މީހާ އަހަރެން އޮތް ގޮދަޑިއާ ކައިރި އަށް އައިސް ހުއްޓުނެވެ. ލޯ ހުޅުވާލާފައި އެއީ ކާކުތޯ ބަލާލަން އަހަރެން ވަރަށް މަސައްކަތްކުރީމެވެ. ނަމަވެސް ހަށިގަނޑަށް ކުޑަ ގުޑުމެއް ވެސް އަހަންނަށް ނުގެނެވުނެވެ. އެ މީހަކު މަޑުމަޑުން އަހަރެން ކައިރިއަށް ތިރިވެލި އެވެ. ފައިލާ ކޮޅުގައެވެ.\nއިރުކޮޅަކު އަހަންނާ ދިމާއަށް އެ މީހަކު ބަލަން އިންހެން ހީވިއެވެ. ލޯރަނގަޅަށް ނުހުޅުވޭތީ ފެންނަނީ ކަޅު ހިޔަންޏެއްހެންނެވެ. އެއްވެސް ބަހެއް ނުބުނެއެވެ. މަޑުމަޑުން އޭނާގެ އިނގިލިތަކުން އަހަރެންގެ ފައިތިލައިގައި ފިރުމާލީ ކަހަލަ އިހުސާސެއް ކުރެވުނެވެ. ފަޔަށް ހީލި އެރިއެވެ. ކުއްލިއަކަށް ފައި ދަމައިގަންނަން އަހަރެން މަސައްކަތްކުރީމެވެ. ނަމަވެސް ހަމަ ގުޑުވާ ވެސް ނުލެވުނެވެ. އޭނާގެ އަތް މަޑުމަޑުން މައްޗަށް ގެންނަން ފެށިއެވެ. ފައިތިލައިން ފެށިގެންނެވެ. ހަރުވާޅު މަތިން ކަކުލާ ހަމައަށެވެ. ލޯބިވެރިއެއްގެ މަޑުމަޑު ފިރުމުމެއް ފަދަ ގޮތަކަށެވެ. އަހަންނަށް އަރާމު އިހުސާސެއް ކުރެވުނެވެ. ނަމަވެސް އެއީ ކާކުކަން ނޭނގޭތީ އަހަރެން އެތައް ފަހަރަކު ފައި ދަމައިގަންނަން މަސައްކަތްކުރީމެވެ. ލޯ ހުޅުވާލާފައި އެ މީހަކު ހުއްޓުވަން ބޭނުންވިއެވެ. އޭނާގެ އަތުގައި ޖަހައި ފޮޅާލަން މަސައްކަތްކުރީމެވެ. ހަމަ ހިލާ އެއް ކަމެއް ވެސް ނުކުރެވުނެވެ.\nހިޔަނީގެ އަތް މަޑުމަޑުން މައްޗަށް ގެނައެވެ. އެ ހިޔަނި ކުރިއަށް ވުރެ ކައިރިއަށް ޖެހިލިއެވެ. އެއް އަތުގެ ބަދަލުގައި ދެ އަތުން އަހަރެންގެ ހަށިގަނޑުގައި ބީހެން ފެށިއެވެ. ކަކުލުން މައްޗަށް އަތް ގެނައެވެ. ނާޒުކު ގުނަވަންތަކުގެ މަތިން ފޫޅުން މައްޗަށެވެ. ދެ އަތާ އެކު އޭނާގެ މޫނު ވެސް އަހަރެންގެ ހަށިގަނޑާ ގާތްކޮށްލިއެވެ. މޭމަތި އޮތީ އޭނާ ހިބަކޮށްފައެވެ. އަހަރެންގެ ހަށިގަނޑު ރޫރޫއަޅައެވެ. ގައިން ހީބިހި ނަގަމުން ދިޔައެވެ. އެއީ ބިރުން ކަމެއް ނުވަތަ އެ ފިރުމުންތަކުން ކުރެވުނު އިހުސާސުން ކަމެއް ބުނެދޭކަން ނޭނގެއެވެ.\nފޫޅުން މައްޗަށް އައިސް އަހަރެންގެ މެއާ ހަމައަށް އެ ދެ އަތް ފޯރިއެވެ. އިރުކޮޅަކު މޫނު ކައިރިވާހެން އަހަންނަށް ހީވިއެވެ. ރަނގަޅަށް ލޯ ނުހުޅުވޭތީ އެ މޫނު އަދިވެސް ފެންނަނީ ހިޔަންޏެއް ގޮތަށެވެ. އެއީ ކާކުކަން ސިފަކުރާކަށް ނޭނގެއެވެ.\nއެ މޫނު އައިސް އަހަރެންގެ މޭމަތީގައި ބާއްވާލި އެވެ. ބަރު އިހުސާސެއް ކުރެވުނެވެ.\n"ދައްތި! ދައްތި!" އެއީ ކުޑަކުޑަ ނީޝްއެވެ. އޭނާ އޮތީ އަހަރެންގެ މޭމަތީގައެވެ. އަހަރެން ހިތްވަރުކޮށްފައި ދޮލޯ ހުޅުވާލީމެވެ. އަރިއަކަށް ޖެހިލައި ނީޝް އަށް ސަމާލުވެލީމެވެ.\nބޭބެގެ އަނިޔާވި އަމަލުތަކަށް ފަހު އަހަރެން ހާލަކީ މިއީއެވެ. އަބަދު ވެސް ހުންނަނީ ބިރުގެންފައެވެ. ނިދީގެ ތެރޭގައި ފެންނަ ހުވަފެން ވެސް އަހަންނަށް ހީވަނީ ހަގީގަތެއް ހެންނެވެ. ހުވަފެނާއި ހަގީގަތް ވެސް އޮޅޭ މިންވަރަށް އަހަރެންގެ ހާލަތު ދަށަށް ހިނގައްޖެއެވެ. ހިތުގައި ވާހަކަތައް ފޮރުވައިގެން ހުރުމުން ނަފްސާނީ ގޮތުން ވަނީ ބަލިކަށިވެފައެވެ.\n"ކޮބާ އާ ގެ ކިހިނެއް ވަނީ؟" ސްކޫލަށް ދިއުމަށް އަހަރެން ނުކުން އިރު ދޮރުމަތީގައި ހުރި ޒުއްބަ އެހިއެވެ.\nމިނެޓެއްހާ އިރު ތެރޭގައި ދެވޭހާ ކައިރީގައި ސްކޫލް ހުރި ނަމަވެސް ޒުއްބައާ ވާހަކަ ދައްކާލުމުގެ މަގުސަދުގައި ވިއްސަކަށް މިނިޓް ކުރިން އަހަރެން ގެއިން ނުކުތީމެވެ. ގޭގެ ދޮރާ ކުޑަތަންކޮޅެއް ދުރުގައި އަހަރެމެން މަޑުކޮށްގެން ތިބީމެވެ.\n"އަދި ވަރަށް ސަޅި. ނީލާ ވަރަށް ހެޔޮ. ކުއްޖާ ވެސް ވަރަށް ލޯބި. ހީވަނީ ރަނގަޅުވާނެހެން،" ޒުއްބަ އަށް ޖަވާބު ދިނީމެވެ.\n"ދެން ކޮބާ އާތިފް؟" ލާނެތް ހިނިތުންވުމަކާ އެކު ޒުއްބަ އެހިއެވެ.\nތެދެކެވެ. އާތިފް ކޮބައި ހެއްޔެވެ؟ މި ދެ ތިން ދުވަހު އޭނާ ގެއިން ވެސް ފެނުނީ ދެތިން ފަހަރަކުއެވެ. އެ ވެސް ނީލާ ހުންނަ ގަޑިތަކުގައި ކަމަށް ވުމުން ރަނގަޅަށް ވާހަކަ ވެސް ދައްކާ ނުލެވެއެވެ. ފަހަރުގައި އޮފީހުގައި މާ ބޮޑަށް ބިޒީ ކަންނޭނގެއެވެ. ސިފައިންގެ އަހަރީ ދުވަސް އަންނާތީ ބިޒީވާނެ ކަމަށް މީގެ ދުވަސްކޮޅެއް ކުރިން ބުނި ހަނދާނެއް އަހަރެން ވެއެވެ.\n"މި ދެތިން ދުވަހު އޭނާ ވަރަށް ނުފެނޭ. އެހެން ނޫނީ މި ތަނުގައި އަހަރެމެންގެ އިންތިޒާރުގައި މަދު ދުވަހަކު ނޫނީ އޭނާ އިންނާނެ ދޯ. ގެއިން ވެސް ނުފެނޭ،" އާތިފްގެ މަތިން ހަނދާންކުރަމުން އަހަރެން ޒުއްބައަށް ދޯދިނީމެވެ.\nކުޑައިރުކޮޅަކު އެ ތަނުގައި ވާހަކަ ދައްކަން ތިބުމަށް ފަހު އަހަރެމެން ސްކޫލަށް ދިޔައީމެވެ. ދިޔަ މަގުމަތީގައި ވެސް ދެ ފަހަރަކު އަހަރެން ފަހަތަށް އެނބުރި ބެލީމެވެ. ސައިކަލް މަތީގައި އާތިފް އިނދެދާނެތީއެވެ. ނަމަވެސް އޭނާ ފެންނާކަށް ނެތެވެ. މަދު ދުވަހަކު ނޫނީ އޭނާ އެ ތަނުގައި އިންނާނެއެވެ. ބައެއް ދުވަސް ދުވަހު ޔުނީފޯމުގައެވެ. ޗުއްޓީ ދުވަހެއް ނަމަ ކުލަ ހެދުމުގައެވެ. ސްކޫލަށް ދާ ކުދިން ބަލަން ކަމަށް ވެދާނެއެވެ. ކުއްލިއަކަށް ބޭއިހްތިޔާރުގައި އަހަރެންގެ ހިނިގަނޑު ފަޅައިގެން ދިޔައެވެ.\n"ހޫން. މިހާރު ތި ހެނީ ކީއްވެގެންނޯ؟ އަހަރެން ހީގަތީ ކީއްވެގެންކަން ޒުއްބައަށް ނުވިސްނުމުން އޭނާ މޫނު ހަދާލިއެވެ.\n"ހަހަހަހަހަ.......އެއްކަލަ ދުވަސް މަތިން...." އަނެއްކާ ވެސް އަހަރެންގެ ހިނިގަނޑު ފަޅައިގެންދިޔައެވެ.\nބިރުވެރިކަމާއި ހިތްދަތިކަމުގެ ތެރެއިން ވެސް އަހަންނަށް އުފާވެރިކަން ގެނެސްދިނީ އާތިފްގެ ހިޔާލެވެ. ފަހަތަށް އެނބުރި ބަލާލުމުން އަހަންނަށް ފެނުނީ އޭނާ ސައިކަލް މަތިން ވެއްޓޭ ތަނެވެ. ނޫނެކެވެ. އެއީ މީގެ ކުރީގެ ދުވަހެއްގައި ހިނގި ކަމެކެވެ.\n"އާތިފް ވެއްޓުނު ދުވަސް މަތިން ހަނދާންވީ.." ޒުއްބަ ކުނިމޫނު ހަދާލުމުން އަހަރެން ހިނިގަނޑު މައިތިރިކޮށްފައި ވީގޮތް ބުނެދިނީމެވެ.\n"ހަހަހަ... ވެރީ ފަނީ އިނގޭ،" ޒުއްބަ ހިންޏެއް ނައެވެ. އަހަރެން ސްކޫލަށް ވަނީ ވެސް ހެމުން ހެމުންނެވެ.


Vote foshi bahattan 14 resort akun registry vejje | Mihaaru\nއެންމެ ފަހުން ބޭއްވި ލޯކަލް ކައުންސިލް އިނތިްހާބުގެ ވޯޓުލުން ނިންމާލި ވޯޓު ފޮއްޓެއްގެ ވޯޓު ގުނަނީ.-- ފޮޓޯ: ނިޝާން އަލީ /މިހާރު\n27 ފެބުރުއަރީ 2020 - 14:05\nއެޕްރީލް4ގައި ބާއްވާ އިންތިޚާބުގައި ވޯޓު ފޮށި ބަހައްޓާނީ މަދުވެގެން 50 މީހުން ވޯޓުލާން ރަޖިސްޓްރީވެފައިވާ ރިސޯޓްތަކުގައި އެކަންޏެވެ. ވޯޓު ފޮށި ބަހައްޓަން ރިސޯޓްތަކުން ވެސް ރަޖިސްޓްރީވުމުގެ އެންމެ ފަހު ތާރީޚަކީ މިއަދެވެ.\nއިލެކްޝަންސުން އުއްމީދުކުރަނީ ވޯޓު ފޮށި ބަހައްޓައިދޭން އެދި ގިނަ ރިސޯޓްތަކުން މިއަދު ހުށަހަޅާނެ ކަމަށެވެ.\n"މިހާތަނަށް ވޯޓު ފޮށި ބެހެއްޓޭވަރުވީ 14 ރިސޯޓެއްގައި. އިތުރު ރިސޯޓްތަކަކުން މިއަދު ފޯމުތައް ލިބޭނެ ކަމުގެ ޔަގީންކަން އޮތީ ލިބިފައި،" އީސީގެ ނައިބު ރައީސް އަހްމަދު އަކްރަމް ވިދާޅުވި އެވެ.\nމިދިޔަ ރިޔާސީ އިންތިޚާބުގައި ވޯޓު ފޮށި ބެހެއްޓި އަދަދަށް ބަލައި، 50 މުވައްޒަފުން ހަމަވާނެ ގާތްގަނޑަކަށް 53 ރިސޯޓަށް އިލެކްޝަންސް ކޮމިޝަނުން ވަނީ ފުރުސަތު ހުޅުވާލައިފަ އެވެ.\nމި އިންތިޚާބުގައި 540 އަށް ވުރެ ގިނަ ވޯޓު ފޮށި ބަހައްޓާނެ އެވެ. ވޯޓު އޮފިޝަލުންގެ ގޮތުގައި 6،500 އާއި 7،000 އާ ދެމެދުގެ އަދަދަކަށް މީހުން ހަރަކާތްތެރިވާނެ ކަމަށް އިލެކްޝަންސުން ވަނީ ލަފާކޮށްފަ އެވެ.\nލާމަރުކަޒީ ގާނޫނަށް ގެނައި ބޮޑެތި އިސްލާހުތަކާ އެކު ކައުންސިލްތަކަށް ގިނަ ބާރުތަކެއް ދޫކޮށްލައިގެން ބާއްވާ ފުރަތަމަ އިންތިޚާބުގައި ޖުމްލަ 1،900 މީހުން އިންތިޚާބު ކުރާނެ އެވެ. އެއީ، ކައުންސިލްތަކަށް 982 ކެންޑިޑޭޓުން އަދި އަންހެނުންގެ ކޮމެޓީއަށް 930 ކެންޑިޑޭޓުންނެވެ.\nމި އިންތިޚާބުގައި އެމްޑީޕީން 877 ގޮނޑި، ޕީޕީއެމުން 673 ގޮނޑި އަށް ވަނީ ކުރިމަތިލައިފި އެވެ. ޖުމްހޫރީ ޕާޓީން 115 އަދި އަދާލަތު ޕާޓީން 30 ގޮނޑިއަށް ކުރިމަތިލި އެވެ. އެކަމަކު އިންތިޚާބުގައި ވާދަކުރާ މީހުންގެ ޖުމްލަ އަދަދެއް އިލެކްޝަންސުން އަދި ހާމައެއް ނުކުރެ އެވެ.\nއިތުރު ލިޔުންތައް ކައުންސިލް އިދާރާ ރަށު ކައުންސިލް އިލެކްޝަންސް ކޮމިޝަން ރިސޯޓްތައް ލޯކަލް ކައުންސިލްތަކުގެ އިންތިޚާބު 2020\nވޯޓުލާ ލިސްޓް އާއްމުކޮށް، ޝަކުވާ އަށް ހުޅުވާލައިފި


Salman Khan Ge Makeup Artist Ves Hileysaabahah Masaihkaih Kuraa Meehunthakakah Ehee Vehjje - Vaguthu\nސަލްމާން ޚާންގެ މޭކަޕް އާޓިސްޓެއްގެ ވަޒީފާ އަދާކުރަމުން އަންނަ ސުދޭޝް ނާގް ނުތަ ރާޖޫބާއީ ވެސް ހިލޭ ސާބަހަށް މަސައްކަތް ކުރަމުން އަންނަ މީހުންތަކަކަށް އެހީތެރިކަން ފޯރުކޮށްދީފިއެވެ.\nސަލްމާން ހާން އަކީ އޭނާގެ މުވައްޒަފުންނާއި ގާތް ގުޅުމެއް އޮންނަ ތަރިއެކެވެ. އޭނާގެ މުވައްޒަފުންގެ ތެރެއިންވެސް ރާޖޫބާއީ އަކީ ސަލްމާން ޚާންގެ ވަރަށް ގާތް މުވައްޒަފެއް ކަމަށް މީޑިއާ ރިޕޯޓްތައް ބުނެއެވެ. މީގެ ކުރިންވެސް ވަނީ އެދެމީހުން އެކުގައި ގިނަ ތަންތަނުން ފެނިފައެވެ. ރާޖޫ ބާއީގެ ދަރީގެ ކައިވެނީގެ ހަފްލާއަށްވެސް ސަލްމާން ހާން ވަނީ ގޮސްފައެވެ. މިއީ ވަރަށް މަދުން ނޫނީ ބޮލީވުޑްގެ މަޝްހޫރު ތަރިންގެ ކިބައިން ފެންނަ ކަންކަމެއް ނޫނެވެ.\nއިންޑިއާ ޓައިމްސް އިން ރިޕޯޓުކޮށްފައިވާ ގޮތުގައި ސަލްމާން ހާން މީގެ ކުރިން ވަނީ ހިލޭ ސާބަހަށް މަސައްކަތް ކޮށްދެމުން އަންނަ ގިނަ ބައެއްގެ އެކައުންޓަށް 3000 ރުޕީސް ޓްރާންސްފާ ކޮށްފައެވެ. އެއަށްފަހު ރާޖޫބާއީ ވަނީ ހިލޭ ސާބަހަށް މަސައްކަތް ކުރަމުން އަންނަ 120 މީހުންގެ ތެރެއިން ކޮންމެ މީހަކަށް 1500 ރުފީސްގެ އެހީތެރިކަމެއް ފޯރުކޮށްދީފައި ކަމަށް އިންޑިއާ ޓައިމްސް އިން ވަނީ ރިޕޯޓުކޮށްފައެވެ.\nރާޖޫ ބާއީވެސް ނިސްބަތްވާ އިންޑިއާގެ ހެއާ ޑްރެސާސް އެންޑް މޭކަޕް އާޓިސްޓުންގެ އެސޯސިއޭޝަނުން ވަނީ ހާލުގައި ޖެހިފައިވާ 1000 ފަގީރުންނަށް ކެއުން ބުއިމުގެ އިންތިޒާމް ހަމަޖައްސައިދީފައެވެ.\nރާޖޫ ބާއީ އަކީ ސަލްމާން ޚާންގެ ގިނަ ދުވަސްވީ މުވައްޒަފެކެވެ. އޭނާ ސަލްމާން އާއި އެކު މަސައްކަތް ކުރަމުން އަންނަތާ މިހާރު 30 އަހަރު ވެފައިވާއިރު ރާޖޫ ބާއީގެ އެންމެ ހަގު ފިރިހެން ދަރިވެސް އަންނަނީ ސަލްމާން ހާން މޭކަޕްކޮށްދިނުމުގައި އެހީތެރިވަމުންނެވެ.\nރާޖޫ ބާއީ ވަނީ ސަލްމާން ހާންގެ މަގުބޫލް ގިނަ ފިލްމުތަކެއްގައި މޭކަޕް އާޓިސްޓެއްގެ ގޮތުގައި މަސައްކަތް ކޮށްފައެވެ.


India Raajje ebbasvumaa Gasim dhekolhu\nޖުމްހޫރީ ޕާޓީގެ ލީޑަރު ގާސިމް އިބްރާހީމް-- ފޮޓޯ: ރައްޔިތުންގެ މަޖިލިސް\n8 ޖުލައި 20193ކޮމެންޓް\nއިންޑިއާ-ރާއްޖެ އެއްބަސްވުމަށް ގާސިމްގެ ފާޑުކިޔުން\nރާއްޖެ އާއި އިންޑިއާއާ ދެމެދު ގާއިމު ކުރުމަށް ހަމަޖެހިފައިވާ އެއްބަސްވުމަކީ ކުރަން ހެޔޮވާ ވަރުގެ ކަމެއް ނޫން ކަމަށް ވިދާޅުވެ، އިދިކޮޅު ފަރާތްތަކުގެ ވިސްނުމާ އެއް ގޮތަށް، ސަރުކާރު ކޯލިޝަނުގައި ހިމެނޭ ޖުމްހޫރީ ޕާޓީ (ޖޭޕީ) ގެ ލީޑަރު ގާސިމް އިބްރާހިމް މިއަދު ރައްޔިތުންގެ މަޖިލިހުގައި ބަހުސް ކުރައްވައިފި އެވެ.\nއިންޑިއާ އާއެކު ހަދަން މަސައްކަތް ކުރަނީ "ޓްރީޓީ ބިޓްވީން ދަ ރިޕަބްލިކް އޮފް މޯލްޑިވްސް އެންޑް ދަ ރިޕަބްލިކް އޮފް އިންޑިއާ އޮން މިއުޗުއަލް ލީގަލް އެސިސްޓަންސް އިން ކްރިމިނަލް މެޓާސް" އެއްބަސްވުމެވެ. މިއީ ޖިނާއީ މައްސަލަތަކުގައި އެއް ގައުމުން އަނެއް ގައުމަށް ގާނޫނީ އެހީތެރިކަން ދިނުމުގެ އެއްބަސްވުމެކެވެ.\nއެ އެއްބަސްވުން ދިރާސާ ކުރުމަށް ފަހު ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީން މަޖިލީހުގެ ތަޅުމަށް ފޮނުވި ރިޕޯޓުގައި ބުނެފައި ވަނީ އެއްބަސްވުމުގައި ސޮއިކުރަން ފެންނަ ކަމަށެވެ. މިއަދު މަޖިލިސް ތަޅުމުގައި ވަނީ އެ ރިޕޯޓާ ބެހޭ ގޮތުން މެމްބަރުން ބަހުސް ކުރައްވާފަ އެވެ.\nއިދިކޮޅު މެމްބަރުންގެ ވިސްނުމަށް ތާއީދު ކުރައްވަމުން، މާމިގިލި ދާއިރާގެ މެމްބަރު ގާސިމް ވަނީ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީން އެ އެއްބަސްވުމުގެ ކަންކަން ދިރާސާ ކުރުމުގެ ކަންކަން ކުރިއަށް ގެންދިޔަ ގޮތަށް ފާޑުވިދާޅުވެފަ އެވެ.\nގާސިމް ވިދާޅުވީ ކޮމެޓީގެ މެމްބަރެއްގެ ގޮތުން މަސައްކަތް ކުރެއްވުމަށް އަދި އެދި އެ އެއްބަސްވުން ރަނގަޅަށް ދިރާސާ ކުރެއްވުމަށް ކޮމެޓީގެ މުގައްރިރު އިބްރާހީމް ޝަރީފް ފުރުސަތު ދެއްވާފައި ނުވާ ކަމަށެވެ. އަދި ޝަރީފް އެ ކޮމެޓީ ހިންގެވީ ޑިކްޓޭޓަރެއްގެ އުސޫލުން ކަމަށް ވިދާޅުވި އެވެ.\nގާސިމް އެގޮތަށް ވިދާޅުވިއިރު، އޭނާ ކޮމެޓީގައި އަޑުގަދަކޮށް، ޒުވާބު ކުރާ މަންޒަރާއި އަޑު ހިމެނޭ ވީޑިއޯއެއް ސޯޝަލް މީޑިއާގައި ދައުރުވަމުން އެބަ ދެއެވެ.\n"މިއީ [ސޮއި] ކުރަން ހެޔޮވާ ވަރުގެ ޓްރީޓީއެއް ނޫން. ކަނޑައެޅިގެން ދިވެހި ރާއްޖެއަށް ވަރަށް ބޮޑެތި ނިކަމެތި ކަމާއި އަދި މީގެ ނިވާގައި އަޅުގަނޑުމެންގެ އިސްތިލާލަށް އެކަމުން ނޭދެވޭ އަސަރު ކުރާނެ،" މަޖިލިސް ތަޅުމުގައި މިއަދު ގާސިމް ވިދާޅުވި އެވެ.\nއެ އެއްބަސްވުމުގައި ރާއްޖޭގެ ގާނޫނުތަކާ ހިލާފު އެއްވެސް ކަމެއް ނެތް ކަން ފާހަގަކުރައްވާ، ސަރުކާރު ހިންގާ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ މެމްބަރުން ވިދާޅުވީ އެ އެއްބަސްވުމަކީ ޓެރަރިޒަމްގެ އަމަލުތަކާއި ބޮޑެތި ވައްކަމާއި މަނީ ލޯޑާ ކުރުމުގެ މައްސަލަތައް ހައްލު ކުރުމަށް ވެވޭ އެއްބަސްވުމެއް ކަމަށެވެ.\nސަރުކާރު ކޯލިޝަނުގެ މެމްބަރެއްގެ ގޮތުގައި ހިމެނޭ ޖުމްހޫރީ ޕާޓީން ސަރުކާރާ ދެކޮޅަށް މަޖިލީހުގައި މަސައްކަތް ކުރާ ކަމަށް ތުހުމަތުކޮށް، ބައެއް އެމްޑީޕީ މެމްބަރުން މިއަދު ހިތްހަމަނުޖެހުން ފާޅުކުރެއްވި އެވެ. އޭގެ ތެރޭގައި ކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ވެސް ހިމެނިވަޑައިގަންނަވަ އެވެ.\nޖާބިރު ވަނީ ސަރުކާރު ކޯލިޝަނެއް މިހާރު ނެތް ކަމަށާއި، ކެބިނެޓުގެ ހުރިހާ މިނިސްޓަރުންގެ ގޮތުގައި އެމްޑީޕީ އަށް ނިސްބަތްވާ މެމްބަރުން އައްޔަން ކުރެއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް ގޮވާލައްވާ ކަމަށް ވިދާޅުވެފަ އެވެ.\nއެއްބަސްވުމާ ބެހޭ ގޮތުން ރައީސްގެ ވާހަކަފުޅު\nމިދިޔަ ބުރާސްފަތި ދުވަހު ރައީސް އޮފީހުގައި އޮތް ނޫސްވެރިންގެ ބައްދަލުވުމުގައި ނޫސްވެރިޔަކު ކުރެއްވި ސުވާލަކަށް ޖަވާބުދެއްވަމުން ރައީސް ސޯލިހު ވިދާޅުވެފައި ވަނީ އެ އެއްބަސްވުމަކީ ޒާތީ ގޮތުން ވަކި މީހެއް ހައްޔަރު ކުރަން ގާއިމު ކުރާ އެއްބަސްވުމެއް ނޫން ކަމަށާއި އެއީ އެންމެންގެ ސަލާމަތަށް ކުރާ ކަމެއް ކަމަށެވެ.\nރައީސް ސޯލިހް ވިދާޅުވީ ރާއްޖޭގައި ނުރައްކާތެރި ވިސްނުމުގެ މީހުން އުޅޭ ކަމުގައި ވިޔަސް އެމީހުންނާ މެދު އެކަށީގެންވާ ފިޔަވަޅު އެޅެން ނެތް ކަމަށެވެ. އަދި ރާއްޖޭގެ ގާނޫނު އޮތް ގޮތުން މި ވަގުތު ޓެރަރިސްޓުން ހިފެހެއްޓޭނެ އެއްވެސް ގޮތެއް ވެސް ނެތް ކަމަށް ރައީސް ވިދާޅުވި އެވެ.\n"އަޅުގަނޑު ހިތުން މިއަދަކު އަޅުގަނޑުމެންނަކަށް ދުނިޔެއާ ވަތްކަކުން ނޯވެވޭނެ. ޓެރަރިސްޓުންނަކަށް ނެތް ބޯޑަރެއް. އެ މީހުންނަކީ މުޅި ދުނިޔޭގަ ފެތުރިފައިވާ ބައެއް. މިއަދު އަޅުގަނޑުމެންނަށް އައިސިސް ޖަމާއަތުގަ ހަނގުރާމަކޮށްފަ އަންނަ ޓެރަރިސްޓަކު ހިފެހެއްޓޭނެ ގޮތެއް ނެތް ގާނޫނު އޮތް ގޮތުން،" ރައީސް ސޯލިހް ވިދާޅުވި އެވެ.\nއެ އެއްބަސްވުމަކީ ދިވެހި ރައްޔިތެއް އިންޑިއާއަށް ޝަރީއަތަށް ފޮނުވުމަށް ހަދާ އެއްބަސްވުމެއް ނޫން ކަމަށާއި އެއީ އެންމެންގެ ސަލާމަތާއި ރައްކާތެރިކަން ކަށަވަރުކޮށް ދިނުމަށް އަޅާ ފިޔަވަޅެއް ކަމަށް ރައީސް ވިދާޅުވިއެވެ.\nއެއީ އެކްސްޓްރެޑިޝަން ނުވަތަ ކުށްވެރިން ގައުމުން ބޭރުކުރާ އެއްބަސްވުމެއް ނޫން ކަމަށް ވެސް ރައީސް ވިދާޅުވި އެވެ. އޭގެ އިތުރުން ރައީސްގެ ތަރުޖަމާނު އިބްރާހިމް ހޫދު ވިދާޅުވީ އެ އެއްބަސްވުމުގެ ދަށުން ދެގައުމުގެ ދެމެދުގައި ބަދަލުކުރެވޭނީ ކުށްވެރިންނެއް ނޫން ކަމަށާއި ކުށްވެރިންގެ މައުލޫމާތު އެކަނި ކަމަށެވެ.\nއެއްބަސްވުމުގައި ރާއްޖޭގެ ގާނޫނާއި ޚިލާފު، ކަންބޮޑުވާން ޖެހޭ އެއްވެސް ކަމެއް ނެތް ކަމަށް ރައީސް ވިދާޅުވި އެވެ. އަދި އެ އެއްބަސްވުން ބައްލަވާ އެއްބަސްވުމާ ބެހޭ ގޮތުން ބަންޑާރަ ނައިބު ލަފާ އަރުއްވާފައިވާ ކަމަށް ރައީސް ވިދާޅުވި އެވެ.\nމަޖިލިސް މަޖިލިސް 2019 ކޯލިޝަން ލީޑަރުން އިންޑިއާ-ރާއްޖެ ރައީސް ޞާލިޙް ސަރުކާރު\nގާސިމް އަބަދު ވެސް ބޭނުން މި ރާއްޖޭގެ ރަށްތަކާއި ބިންތަކަކީ ހަމައެކަނި ގާސިމު ކަހަލަ ދެތީން މީހުންގެ ތަރިކަ މުދަލަށް ހަދާށެވެ. ދެން ރައްޔިތުން ސަރުކާރަށް ދައްކާ ޓެކްސް ފައިސާއިން ކޮންމެ ސަރުކާރަކުން ވެސް މިލިއަންޑޮލަރު ހޯދުމެވެ. އެހެން ނަމަވެސް ގާސިމް ދީފައިވާ ރަށްތަށް މަސައްކަތް ނުކޮށް އެއޮތީ ބާއްވާފައެވެ. ދެން ރަށްތަށް ނެގީމާ ކަރެޕްޓް ޖުޑީޝަރީއާއި ގުޅިގެން ފައިސާ ހޯދަށް ދަޢުވާކޮށް ބައި އަޅާގޮތަށް ނިންމީމާ ނިމުނީނުންތޯ ؟ ގާސިމު ވޯޓުދީގެން ނޫންތޯ އެސް އީ ޒެޑް ވެސް އުފެއްދީ އެއީ ބިން ވިއްކުން ނޫންތޯ ؟އެއީ ގައުމުގެ ސިޔާދަތާއި އިސްތިޤްލާލާ ގުޅިފައިވާ ކަމެއް ނޫންތޯ ؟\nގާސިމްގެ މުށަށް އެއްޗެއް ލައިދިނީމަ އެނިމުނީ އެހެން ނުވާތި ދެއްކޭ ވާހަކަ އެ ހުންނަނީ ޗައިނާއަށް ހުރިހާކަމެއް ހުއްދަ އިންޑިޔާއަށް ހުރިހާކަމެއް މަނާ މީ ގާސިމް މެންގެ ފެންވަރު އެކަމަކު ގާސިމްވެސް ބަލި މީހުންނަށް ވިޔާފާރީގެ އުސޫލުން ބޭސްކޮށްދޭން އިންޑިޔާއިން ތަންހިފާފަ ހުރޭ\nގާސިމް ސިޔާސީ ހަޔާތް ފެށީވެސް ހަމަ ތިޔަ ގޮވެލި ތަކުން. 2008 ގައިވެސް ގާސިމް ދެއްކީ ހަމަ އެއް ވާހަކައެއް. ދީން ގެއްލެނީ، މިނިވަންކަން ގެއްލެނީ، ސިޔާދަތު ގެއްލެނީ، މިސްކިތްތައް ނަގާ ފައްޅި އަޅާނެ، ބަންގިއެއް ނުގޮވާނެ،، އާދޭސް ކުރަން، އަހުރެން ކަމެއް ކޮށްދީފައި އޮތް މީހެއް ވިއްޔާ އަޑުއަހާ.... މިހާަރު 2019 އައީ. އަދިވެސް ހަމަ އެބުނި ކަމަކުން ކުރެ އެއްވެސް ކަމެއް ނުހިގާ. އެކަމަކު ގާސިމް ހަމަ އަދިވެސް ދައްކަނީ އެ ވާހަކަ. ހަމަ އެއް ރާގެއްގައި އެއް ވާހަކައެއް! ބޮޑުވަރެއް ނޫން؟


"Kabhi Khushi Kabhie Gham" kulhunuiru Hrithik huree baakeevefa\nކަބީ ހުޝީ ކަބީ ޣަމްގެ ތަރީން\nކަރަން ޖޯހަރް ޑައިރެކްޓްކުރި ފިލްމުތަކުގެ ތެރެއިން ދެ ވަނައަށް އޭނާ އުފެއްދި "ކަބީ ޚުޝީ ކަބީ ޣަމް" އަކީ ވަރަށް ހިތްގައިމު އާއިލީ ޑްރާމާ އެކެވެ. މި ފިލްމުގައި ދައްކަނީ އާއިލީ ލޯތްބާއި އާއިލާގެ އެންމެން އެކަކު އަނެކަކު ދެކެ ލޯބިވާ މިންވަރެވެ. ނަމަވެސް އެ ފިލްމު އުފެއްދުމުގެ މަސައްކަތް ޑައިރެކްޓަރު ކުރަމުން ދިޔައިރު ފިލްމުގެ ސެޓުގައި އޮތީ އެހާ ގުޅޭ އެކުވެރި މާހައުލެއް ނޫނެވެ. އެ ސެޓުގައި ފެތުރިފައި އޮތީ ނުރަނގަޅު ގޯސް ޚިޔާލުތަކެވެ.\nއަސްލު ފިލްމުގައި ފެންނަ ފަދަ މަރުހަބާ ކިއުމާއި އެކުވެރިކަމެއް އެ ފިލްމުގެ ތަރިންގެ ކިބަޔަކުން ފެނިފައެއް ނެތެވެ. ޚާއްސަކޮށް ފިލްމުގައި ދެވަނަ ލީޑް ރޯލު ކުޅުނު ރިތިކް ރޯޝަން އަށް މި ފިލްމުގެ އެހެން ތަރިން ކަންތައް ކުރީ ވަރަށް ގޮސް ކޮށެވެ. ރިތިކް މުޅިން ބާކީ ކޮށްލާފައި ހުރުމުގެ ސަބަބުން ވަރަށް ހިތްދަތި ތަޖުރިބާތަކެއް އެ ފިލްމުން ރިތިކް އަށް ކުރަން ޖެހުނެވެ.\nކަރަންގެ ހަޔާތުގެ ވާހަކަ "އެން އަންސުއިޓެބަލް ބޯއި" ގައި ކަރަން ވަނީ އެ ދުވަސްވަރު ހިނގި ކަންތައްތަކުގެ ވާހަކަތައް ވެސް ކިޔުންތެރިންނާ ހިއްސާ ކޮށްފަ އެވެ.\nކަރަން ބުނެފައިވާ ގޮތުގައި ފިލްމުގައި ބައިވެރިވި އެކްޓަރުންގެ ތެރެއިން ޝާޙްރުކް ޚާން، އަމީތާބު ބައްޗަން، ޖާޔާ ބައްޗަން އަދި ކާޖޮލް އެއް ޓީމެކެވެ. އެ މީހުން ހުރީ ގަސްތުގައި ރިތިކް ބާކީކޮށް އެމީހުންނާ ދުރު ކޮށްފަ އެވެ. އަދި އެކަމާ ކަރަން ވަރަށް ދެރަވި ކަމަށް ވެސް އޭނާ ބުނެފައި ވެއެވެ.\nރިތިކް އާއި އެހެން ތަރިން އެހާ ބޮޑަށް ޖައްސާލައިގެން އުޅުނީ ރިތިކްގެ ފުރަތަމަ ފިލްމު "ކަހޯ ނާ ޕިޔާރް ހޭ" އަށް ލިބުނު ބޮޑު ކާމިޔާބުގެ ސަބަބުން ކަމަށް ކަރަން ދެކެ އެވެ.\n"ކަހޯ ނާ ޕިޔާރް ހޭ" ބްލޮކްބަސްޓާ ވުމުން ބޮލީވުޑްގެ އެންމެ އަލިގަދަ ސުޕަސްޓާރަކަށް ވާނީ ރިތިކް ކަމަށް އެންމެން ބުނަން ފެށި އެވެ. އަދި ޝާހްރުކް އާއި އޭނާއާ އަޅާ ކިޔައި، ޝާހްރުކް ވެސް ފަހަތަށް ޖައްސާލާފައި ރިތިކް އަރާނެ ކަމަށް އެ ދުވަސްވަރު މީޑިއާތަކުގައި ވަރަށް ގިނައިން ލިޔެފައި ވެއެވެ.\n"ހަގީގަތުގައި އެއީ ވަރަށް ނާއިންސާފުން ވީ ކަމެއް. އޭރު ރިތިކް އަކީ ވަރަށް ޖޫނިއާ އެކްޓަރެއް. ޝާހްރުކް އަކީ އޭރު ވެސް ބޮޑެތި ކާމިޔާބުތައް ހޯދާފައިވާ އެކްޓަރެއް. ނަމަވެސް ރިތިކްގެ ފުރަތަމަ ފިލްމު ރިލީޒްވި ދުވަސްވަރަކީ ޝާހްރުކްގެ ދެ ފިލްމެއް ފްލޮޕްވީ ދުވަސްވަރަކާ ދިމާވީ. އެހެންވެ މީޑިއާ އިން އަވަހަށް ޝާހްރުކްގެ ދުވަސް ދިޔައީ ކަމަށް ނިންމައި ރިތިކް އަށް ތައުރީފު ކުރަން ފެށީ،" ކަރަން އޭނާގެ ފޮތުގައި ލިޔެފައި ވެއެވެ.\nކަރަން ލިޔެފައިވާ ގޮތުގައި އޭނާގެ ފިލްމުގެ ސެޓުގައި އެ ވަގުތު އޮތް ނެގެޓިވް ޚިޔާލުތަކާއި ކަންތައްތަކަކީ އެއްގޮތަކަށް ވެސް ގަބޫލު ކުރެވޭނެ އަދި ހިނގައިގެން ވާނެ ކަންތައްތަކަށް ނުވާތީ އޭނާ ހުރީ ވަރަށް ދެރަވެފަ އެވެ. އަދި ޝޫޓިންގް ހިނގަމުންދިޔަ ދުވަސްތަކުގައި އެމީހެއްގެ އަތުގައި ހިފާ ހިތްވަރު ދޭން ޖެހޭ އެކްޓަރަކީ ރިތިކް ކަމަށް އޭނާ ގަބޫލުކުރެ އެވެ. ސަބަބަކީ ބައްޗަންގެ ދެމަފިރިން ރިތިކް އާ އެއްވެސް ގުޅުމެއް ބާއްވާކަށް ބޭނުމެއް ނުވި އެވެ. ޝާހްރުކް ވެސް އުޅުނީ ދުރު ދުރުންނެވެ. ކާޖޮލް އަކީ ޝާހްރުކްގެ އެކުވެރިޔަކަށް ވާތީ އޭނާ އުޅެނީ ޝާހްރުކްގެ ފަހަތުން އޭނާ އުޅޭ ގޮތަށެވެ.\nއެހެންކަމުން "ކަބީ ޚުޝީ ކަބީ ޣަމް"ގެ ސެޓުގައި ރިތިކް އުޅެފައިވަނީ "ލޮސްޓް ޗައިލްޑް" އެއް ގޮތަށް ކަމަށް ރިތިކް ސިފަ ކުރި އެވެ. އެހެންވެ ރިތިކްގެ ހިތްހަމަޖައްސައި ދޭން ކަރަން އަށް ވީވަރެއް ކުރި ކަމަށް އޭނާ ލިޔެފައި ވެއެވެ.\n"އަހަންނަށް ގަބޫލުކުރެވުނު އަހަންނޭ ރިތިކްގެ އަތުގައި މި ވަގުތު ހިފަން ޖެހޭނީ. އެގޮތުން އަހަރެމެން ދެ މީހުންގެ މެދުގައި އެ ދުވަސްވަރު ވަރަށް ގާތް ގުޅުމެއް އުފެދިގެން ދިޔަ. ރިތިކް އަކީ މީހުންނާ އެހާ ފަސޭހައިން އެކުވެރިވާން އެނގޭ އެކްޓަރެއް ނޫން. ޚާއްސަކޮށް އެދުވަސްވަރު އޭނާއަށް މީހުންނާ އިސް ނަގާ ވާހަކަ ދައްކާ އެކުވެރިކަން ބަދަހިކުރަން ވަރަށް ދަތި. ނަމަވެސް މިހާރު އޭނާ ވަނީ މިކަން ވަރަށް ބޮޑަށް އިސްލާހުކޮށްފައި،" ކަރަން ލިޔެފައި ވެއެވެ.\n"ކަބީ ޚުޝީ ކަބީ ޣަމް" އަކީ 2001 ގައި ރިލީޒްކުރި އެންމެ ކާމިޔާބު ފިލްމަށް ވިއެވެ. ބްލޮކްބަސްޓާއެއްގެ ދަރަޖަ ލިބިފައިވާ މި ފިލްމުގައި ދައްކަނީ ރައިޗަންދް އާއިލާގެ މެދުގައި ހިނގި ތަފާތު މައްސަލަ ތަކަކާއި އެކަމުގެ ސަބަބުން އެ އާއިލާއަށް ކުރިމަތިވީ ހިތްދަތިކަމެވެ.


India ina Rohingya Muslimun Deport kurumaa dhekolhah koatah\nާހާލުގައި ގެހިފައި ތިބި ރޮހިންޔާ ބައެއް\n5 އޮކްޓޯބަރ 20170ކޮމެންޓް\nއިިންޑިއާއިން ރޮހިންޔާ މުސްލިމުން ޑީޕޯޓް ކުރުމާ ދެކޮޅަށް ކޯޓަށް!\nއިންޑިޔާ ސަރުކާރުން ރޮހިންޔާ މުސްލިމުން ޑީޕޯޓް ކުރުމަށް ކުރާ މަސައްކަތާއި ދެކޮޅަށް، ރޮހިންޔާ މުސްލިމުން އިންޑިޔާގެ ސްރްރީމް ކޯޓަށް މައްސަލަ ހުށަހަޅާފިއެވެ.\nމި މައްސަލަ އިންޑިޔާގެ ސްޕްރީމް ކޯޓަށް ހުށަހަޅާފައި ވަނީ ރޮހިންޔާ ދެ ރައްޔިތެކެވެ. އަންގާރަ ދުވަހު ސްޕްރީމް ކޯޓުގައި ބޭއްވި އަޑުއެހުމުގައި އެ ދެ މީހުން ވަނީ މިކަމާ ދެކޮޅަށް ޕެޓިޝަން ތަކެއް ހުށަހަޅާފައިއެވެ.\nއިންޑިޔާ ދައުލަތުގެ ވަކީލް ކޯޓް ގައި ބުނެފައި ވަނީ ރޮހިންޖިޔާ މީހުންނަކީ އިންޑިޔާގެ ގައުމީ ސަލާމަތަށް ހުރި ބިރެއް ކަމަށެވެ. އަދި އެޔާއެކު އިންޑިޔާ އިގްތިސާދަށް ގެއްލުން ލިބޭނެ ކަމަށެވެ.\nއަންގާރަ ދުވަހު އޮށް އަޑުއެހުމުގައި ދެ ފަރާތުގެ ވާހަކަ އަޑު އަހާފައިވާ އިރުގައި ކޯޓުން ވަނީ ދެން އަންނަ އަޑުއެހުމެއްގައި ދެ ފަރާތުން ވެސް އިތުރަށް ދައްކަން ޖެހޭ ވާހަކަތަށް ފުރުސަތު ލިބޭނެ ކަމަށް ބުނެފައެވެ. މި މައްސަލާއިގެ އިތުރު އަޑު އެހުމެއް މި މަހު 13 ވަނަ ދުވަހުގައި އޮންނާނެއެވެ.\nސައުތު އޭޝިއާ ހިއުމަން ރައިޓްސް ޑޮކުމެންޓޭޝަން ސެންޓާގެ އެކްޒެކެޓިވް ޑިރެކްޓާ ރާވީ ނައިރް ބުނެފައިވަނީ އިންޑިޔާގެ ގާނޫނު އަސާސީ ބުނާގޮތުންނަމަ އެ ގައުމުގެ ރައްޔިތުންނާއި އަދި އެހެން މީހުންނަށް ވެސް ދިރިއުޅުމުގެ ހައްގުލިބިގެން ވާކަމަށެވެ.\nމިޔަންމާގައި ރޮހިންޔާ މުސްލިމުންނާއި ދެކޮޅަށް ހިންގާ ޖަރީމާ ތަކުގެ ސަބަބުން، ސަލާމަތް ވުމަށް އެ ސަރަހައްދުން އެތައް ލައްކަ ބަޔަކުވަނީ އަވަށްޓެރި އެހެން ގައުމުތަކަށް ހިޖުރަ ކޮށްފައެވެ. މި ޖަރީމާގައި އެތައް މުސްލިމުންނެއްވަނީ މަރާލާފައެވެ. މުސްލިމުންގެ ގެދޮރުގައި ހުޅުޖަހާ ދަނީ އަންދަމުންނެވެ.\nއިންޑިއާ އަށް ހިޖުރަ ކުރި ސާޅީސް ހާސް ރޮހިންޔާ ރެފިއުޖީން ތެރެއިން ސޯޅަ ހާހަށް ތުރެ ގިނަ މީހުން އދ ރެފިއުޖީ އޭޖެންސީގައި ވަނީ ރަޖިސްޓްރީ ކޮށްފައިއެވެ. އެހެން ނަމަވެސް ޑީޕޯޓް ކުރާ އިރުގައި އެ މީހުންވެސް ޑީޕޯޓް ކުރާނެ ކަމުގައި ވަނީ ބުނެފައިއެވެ.\nރޮހިންޔާ މުސްލުމުން އެ ގައުމަށް ޑީޕޯޓް ކޮށްލައިފި ނަމަ އެ މީހުންނަށް މަރާ ކުރަމަތިލާން ޖެހިދާނެ ކަމަށް އދ ގެ ކުރީގެ އަންޑާ ސެކެޓްރީ ވަނީ ބެފައިއެވެ.\nމިޔަންމާ އިންޑިއާ އޭޝިއާ ރޮހިންޔާ މުސްލިމުން


SunOnline: H10N3 dhooni roagaa furathama faharah insaanakah jehijje\nއެޗް01އެން3 ދޫނި ރޯނގާ ފުރަތަމަ ފަހަރަށް އިންސާނަކަށް ޖެހިއްޖެ\nރުގިއްޔާ މުހައްމަދު މޫސާ 02 Jun 2021, 13:21\nޗައިނާއިން ވަނީ އެޗް01އެން3 އިންސާނެއްގެ ހަށިގަނޑުން ފުރަތަމަ ފަހަރަށް ފެނިފައިވާ ކަމަށް ބުނެފަ -- ފޮޓޯ: އޭއެފްޕީ\nބެއިޖިން (ޖޫން 2): ދޫނީ ރޯނގާގެ މަދުން ނޫނީ ނުފެންނަ ބާވަތެއް ކަމަށްވާ އެޗް01އެން3 އިންސާނެއްގެ ހަށިގަނޑުން ފުރަތަމަ ފަހަރަށް ފެނިއްޖެ ކަމަށް ޗައިނާގެ ނެޝަނަލް ހެލްތު ކޮމިޝަން (އެންއެޗްސީ)އިން ބުނެފި އެވެ.\nއެންއެޗްސީއިން ބުނި ގޮތުގައި ޗައިނާގެ ޖަންގްސޫ ޕްރޮވިންސުގެ ޖެންޖިއަންގް ސިޓީން އޭޕްރިލް 28ގައި ހޮސްޕިޓަލުގައި އެޑްމިޓު ކުރި މީހަކަށް އެޗް01އެން3 ޖެހިފައިވާ ކަން އެނގުނީ މިދިޔަ ހުކުރު ދުވަހު އެވެ. ނަމަވެސް އޭނާއަށް ބަލި ޖެހުނު ގޮތުގެ ތަފްސީލެއް އެ ކޮމިޝަނުން ހާމަ ނުކުރެ އެވެ.\n"އިންސާނަކަށް އެޗް01އެން3 ޖެހިފައިވާ ކަމުގެ ރިޕޯޓެއް ދުނިޔޭގެ އެއްވެސް ތަނަކުން އަދި ކޮށްފައި ނުވޭ. މިއީ ދޫނީގެ ޒަރިއްޔާއިން އިންސާނުންގެ ގަޔަށް ބައެއް ފަހަރު ބަލި އެރުމުގެ ކޭހެއް އަދި ބަލި ފުޅާ ދާއިރާއެއްގައި ފެތުރުމުގެ ނުރައްކާ ވަރަށް ކުޑަ،" އެންއެޗްސީން ބުނި ކަމަށް ޗައިނާގެ ގްލޯބަލް ޓައިމްސްއިން ރިޕޯޓު ކުރި އެވެ.\nމީގެ އިތުރުން ބަލި ޖެހުނު މީހާގެ ހާލު ރަނގަޅުވެ، ހޮސްޕިޓަލުން ދޫކޮށްލަން ތައްޔާރުވެފައިވާ ކަމަށް އެންއެޗްސީން ބުންޏެވެ. އަދި އޭނާއާ ގާތް މީހުން ޓެސްޓު ކުރުމުން އެއްވެސް މީހެއްގެ ފަރާތުން ބަލި ފެނިފައި ނުވާކަންވެސް އެ ކޮމިޝަނުން ފާހަގަ ކުރި އެވެ.\nދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ބުނީ ޗައިނާގެ މީހާއަށް އެޗް01އެން3 ޖެހުނު ގޮތެއް އަދި ނޭނގޭ ކަމަށާއި އެ މީހާ ދިރިއުޅޭ ސަރަހައްދުން ބަލީގެ އިތުރު ކޭހެއް ފެނިފައި ނުވާ ކަމަށެވެ. އަދި އެ ބަލި ގައިން ގަޔަށް އަރާ ކަމުގެ އެއްވެސް ހެއްކެއްވެސް ނެތް ކަމަށެވެ.\nފަހުގެ ތާރީހެއްގައި ޗައިނާގައި ދޫނީ ރޯނގާ އެންމެ ބޮޑަށް ފެތުރުނީ 2016 އާއި 2017އިގަ އެވެ. އޭރު ފެތުރުނީ އެޗް7އެން9 ވައިރަސް ސްޓްރެއިން އެވެ. އަދި ބަލީގައި 300 ވަރަކަށް މީހުން މަރުވި އެވެ.\nތޫފާނުން ރައްކާތެރިވުމަށް ޝަންހާއީ ތައްޔާރުވެއްޖެ


Dembele ah Euro gellijje | Mihaaru\nފްރާންސްގެ މެޗެއްގެ ތެރެއިން ޑެމްބެލޭ.-- ފޮޓޯ: އޭއެފްޕީ\nޑެމްބެލޭ އަށް ޔޫރޯ ގެއްލިއްޖެ\n12 ފެބުރުއަރީ 2020 - 09:372comments\nބާސެލޯނާ (ފެބްރުއަރީ 12) - ބާސެލޯނާގެ ވިންގާ އޮސްމާނޭ ޑެމްބެލޭ ފަލަމަސްގަނޑަށް ލިބުނު އަނިޔާގެ ސަބަބުން އޭނާ އަށް މި އަހަރު ޖޫން މަހުގައި ފަށާ ޔޫރޯ ފުޓްބޯޅަ މުބާރާތުގައި ކުޅެވުމުގެ ފުރުސަތު ގެއްލިއްޖެ އެވެ.\nއުމުރުން 22 އަހަރުގެ ޑެމްބެލޭގެ ފަލަމަސްގަނޑަށް ލިބުނު އަނިޔާއަކަށް ފަހު އަލުން ފިޓްވުމަށް ބާސެލޯނާގެ ތަމްރީންތަކުގައި ބައިވެރިވަމުން އަންނަނިކޮށް ޑެމްބެލޭގެ ފަލަމަސްގަނޑު ވަރަށް ބޮޑަށް އިރައިގެން ދިޔުމުން ވަނީ އޮޕަރޭޝަނެއްކޮށްފަ އެވެ. އަނިޔާއިން ރަނގަޅުވެ އޭނާ އަށް އަލުން ދަނޑުމައްޗަށް އެނބުރި އާދެވޭނެ ކަމަށް ބެލެވެނީ ހަ މަސް ދުވަސް ފަހުންނެވެ.\nމިއާ އެކު މި ސީޒަނުގެ އިތުރުން ޔޫރޯގައި ވެސް ޑެމްބެލޭ ނުފެންނާނެ އެވެ. މިއީ ފްރާންސަށް ވުރެން ބޮޑަށް ބާސެލޯނާ އަށް ލިބުނު ގެއްލުމެކެވެ. ސީޒަނުގެ މުހިއްމު މެޗުތައް ކުރިމަތީގައި އޮތްއިރު، ބާސެލޯނާގެ އެއް ވަނަ ސްޓްރައިކަރު ލުއިސް ސުއަރޭޒް ވެސް ހުރީ އަނިޔާގަ އެވެ. އާ ކޯޗު ކީކޭ ސެޓިއެން ޖެނުއަރީ ޓްރާންސްފާގައި އާ ފޯވާޑެއް ގެނެސްދޭން އެދުނު ނަމަވެސް އެކަމެއް ނުވި އެވެ.\nޑެމްބެލޭ 2017 ވަނަ އަހަރު ބާސެލޯނާއާ ގުޅުނީ ޖަރުމަނުގެ ބޮރޫޝިއާ ޑޯޓްމަންޑުން 147 މިލިއަން ޔޫރޯގެ އަގަކަށެވެ. ޑެމްބެލޭ އަކީ އޭނާ ބާސެލޯނާ އަށް ގެނައިއިރު ދުނިޔޭގައި ހުރި އެންމެ ހުނަރުވެރި އެއް ވިންގެވެ. އޭނާ އަކީ ބޯޅަ ހިފަހައްޓާ، އަދި ބޯޅައާ އެކު ހަރަކާތްކުރުމުގެ ހުނަރު ވަރަށް މަތީ ކުޅުންތެރިއެކެވެ. އެ ޓީމުން އޭނާ ގެނައީ ވެސް ނޭމާގެ ބަދަލުގައި އެ މަގާމަށް ކުޅުވާށެވެ. އެކަމަކު އޭނާ އަށް އަނިޔާގެ ސަބަބުން އެއް ފެންވަރެއްގައި ހިފަހައްޓާލެވޭ ގޮތެއް ނުވެ އެވެ.\nފްރާންސުން 2018 ވަނަ އަހަރުގެ ވޯލްޑް ކަޕް ކާމިޔާބުކުރި ޓީމުގައި ހިމެނޭ ޑެމްބެލޭ އަކީ އެ ޓީމުގެ ކޯޗު ޑިޑިއޭ ޑެޝޯމްޕްސް އަށް މާ ކަމުދާ ކުޅުންތެރިއެއް ނޫނެވެ. އެއީ ކުޅުމާ އެއްވަރަށް އޭނާގެ އަހުލާގު ރަނގަޅުނުވުމުންނެވެ. ޑެމްބެލޭ ކުރިން ކުޅުނު ޑޯޓްމަންޑް ދޫކޮށް އޭނާ ބާސެލޯނާ އަށް ބަދަލުވިއިރު އަމަލުކުރި ގޮތުން ވެސް ޑެޝޯމްޕްސް ވަނީ ހިތްހަމަނުޖެހުން ފާޅުކޮށްފަ އެވެ.\nއިތުރު ލިޔުންތައް ބާސެލޯނާ ފްރާންސް ނެޝަނަލް ޓީމް


Agu heyo kuri rahthakuge beelamah ithuru vaguthu\nއަގު ހެޔޮ ކުރި ރަަށްތަކަށް ބީލަން ހުށަހަޅަން އިތުރު ވަގުތު\nޓޫރިޒަމް މިނިސްޓްރީ: ރަށްތަކަށް ބީލަން ހުށަހަޅަން ވަނީ އިތުރު ވަގުތު ދީފައިވޭ -- ފޮޓޯ: އަވަސް\nރިސޯޓު ހަދަން ހުޅުވާލައި، އަގު ހެޔޮ ކުރި 16 ރަށަށް ބީލަމަށް ހުށަހަޅަން ޓޫރިޒަމް މިނިސްޓްރީން ވަގުތު އިތުރު ކޮށްދީފި އެވެ.\nޓޫރިޒަމް މިނިސްޓްރީން ބުނީ ކޮވިޑް-19 އިގެ ބަލިމަޑުކަމާ ގުޅިގެން އިންވެސްޓަރުންނަށް ދިމާވެފައިވާ ދަތުރު ކުރުމާއި ބޯޑަރު ބަންދު ކުރުންފަދަ ދަތިތަކަށް ރިޔާއަތްކޮށް، ބީލަން ހުށަހަޅަން މި މަހުގެ 10 ގެ ނިޔަލަށް ދީފައިވާ މުއްދަތު 24 ގެ ނިޔަލަށް އިތުރު ކޮށްފައިވާ ކަމަށެވެ. އަދި މި ބަދަލާއެކު ބީލަން ފޮތް ގަތުމުގެ ފުރުސަތު މި މަހުގެ 20 ވަނަ ދުވަހުގެ ނިޔަލަށް އޮންނާނެ ކަމަށެވެ.\nޓޫރިޒަމް މިނިސްޓްރީން ވަނީ އެންމެ ފަހުން ބީލަމުގެ އުސޫލުން ކުއްޔަށް ދޫކުރުމަށް ކަނޑައެޅި 16 ބިމަކާއި ރަށެއްގެ ލޭންޑް އެކުއިޒިޝަން ކޮސްޓް ދަށް ވެސް ދާދި ފަހުން ދަށްކޮށްފަ އެވެ. ރިސޯޓު ހަދަން ސަރުކާރަށް ދައްކަން ޖެހޭ މި ފައިސާ ދަށް ކުރުމާއެކު ހުރިހާ ރަށަކާއި ބިމަކުން ވެސް އެކިއުޒިޝަން ކޮސްޓް 30 ޕަސެންޓް ކުޑަވެފައިވެ އެވެ.\nއެ މިނިސްޓްރީން ބުނީ އަގު ދަށްކުރީ މިހާރު އިންވެސްޓް ކުރަން އިންވެސްޓަރުންނަށް ދަތި ތަކެއް ހުރުމުންނެވެ. ނަމަވެސް އާއްމުކޮށް މިފަދަ ބޮޑެތި މަޝްރޫއު ތަކަށް ބިޑް ކުރުމުގެ ކުރިން ހާލަތަށް ބަލައި ދުރާލާ އަގަށް ބަދަލު ގެނެސް ބިޑު ކުރުމަކީ ދުނިޔޭގައި މިކަން ކުރާ ގޮތެވެ.\nއަލަށް ރިސޯޓު ހަދަން ނެރުނު ރަށްތަކުގެ އަގު ދަށް ކުރިއިރު، މިހާތަނަށް ރިސޯޓު ހަދަން ނެރުނު ރަށްރަކަށް ލިބިފައިވަނީ ކުޑަ ތަރުހީބެކެވެ. މި ސަރުކާރުން މިހާތަނަށް ރިސޯޓު ހަދަން ހުޅުވާލާފައިވަނީ ހަތަރު ރަށެކެވެ. ނަމަވެސް މި ރަށްތަކަށް ކުރިމަތިލާފައިވަނީ އެންމެ ފަރާތެކެވެ.\nމި އަހަރުގެ ބަޖެޓުގައި ޓޫރިޒަމް ތަރައްގީ ކުރުމަށްޓަކައި 10 ރަށެއް ނެރެން ނިންމާފައިވެ އެވެ. އަދި މި ރަށް ތަކުން ދައުލަތަށް 130 މިލިއަން ރުފިޔާ ހޯދަން ކަނޑައަޅާފައިވެ އެވެ.\nއެތެރެވެ، ގެސްޓްހައުސްއަށް ނުދެވޭ ޝަކުވާ


SunOnline: BREAKING: Hulhumaale raw house eh ge terrace mathee maruvefai oiy meehaku fenijje\nމުއާވިޔަތު އަންވަރު 20 Jan 2019, 14:19\nހުޅުމާލެ: ހުޅުމާލޭގެ ރޯ ހައުސެއްގެ ޓަރެސް އިން މީހަކު ވެއްޓި މިއަދު ވަނީ މަރުވެފައި ސަން ފައިލް ފޮޓޯ: ފަޔާޒު މޫސާ\nހުޅުމާލޭ ރޯ ހައުސެއްގެ ޓެރަސް މަތީގައި މަރުވެފައި އޮތް މީހަކު ފެނިއްޖެއެވެ.\nފުލުހުން ބުނީ ރޯ ހައުސެއްގެ ޓެރެސް މަތީ ވެއްޓިފައި އޮތް މީހަކު މިއަދު މެންދުރު 13:10ގައި ހުޅުމާލޭ ހޮސްޕިޓަލަށް ގެންގޮސްފައިވާ ކަމަށެވެ. އަދި އޭނާ ހޮސްޕިޓަލަށް ގެންދިޔައިރު ވެސް މަރުވެފައިވާ ކަމަށް ފުލުހުން ބުނެއެވެ.\nހުޅުމާލޭ ހޮސްޕިޓަލް ހިންގާ އާސަންދަ ކުންފުނީގެ މީޑިއާ އެންޑް ކޮމިއުނިކޭޝަން އޮފިޝަލް އާޝިޔާ ޞާލިހު ވިދާޅުވީ، ޓެރަސްމަތީގައި މަރުވެފައި އޮއްވާ ފެނުނީ، 80 އަހަރުގެ ފިރިހެނެއް ކަމަށެވެ. އަދި އެމީހާގެ ހަށިގަނޑުގެ ބޭރުފުށުން އެއްވެސް އަނިޔާއެއް ފެންނާން ނެތްކަމަށް އޭނާ ވިދާޅުވިއެވެ.\nހުޅުމާލޭގައި ދޮށީ އުމުރުގެ މީހަކު މިއަދު މަރުވެފައި އޮތްވާ ފެނުނުއިރު މިދިޔަ ހަފްތާގައި ހުޅުމާލޭގައި ވަނީ 27 އަހަރުގެ ޒުވާން އަންހެން ކުއްޖަކު ކުއްލި ގޮތަކަށް މަރުވެފަ އެވެ. އެ މައްސަލާގައި މީހަކު ހައްޔަރު ކުރި ނަމަވެސް ފަހުން އޭނާ ވަނީ ދޫކޮށްލާފަ އެވެ. މިދިޔަ ހަފްތާގައި މާލޭގައި ވެސް ވަނީ 28 އަހަރުގެ ފިރިހެނަކު ކުއްލި ގޮތަކަށް މަރުވެފަ އެވެ.


Thafaathu bodukoh Arsenal bali vejje\nސިޓީ އާއި އާސެނަލް ބައްދަލު ކުރި މެޗުގެ ތެރެއިން: އާސެނަލް ބަލިވީ 5-0 އިން\nއިނގިރޭސި ޕްރިމިއާ ލީގުގެ އާ ސީޒަނުގައި ތިން މެޗު ކުޅުނު އިރުވެސް އާސެނަލްއަށް އަދި މޮޅެއް ނުލިބެ އެވެ.\nމުބާރާތުގައި ކުޅުނު ތިން މެޗުން ވެސް އާސެނަލް ވަނީ ބަލިވެފަ އެވެ. ފުރަތަމަ މެޗުގައި މުބާރާތަށް އަލަށް ކޮލިފައިވި ބްރެންޓްފާޑް އަތުން ބަލިވި އިރު، ދެވަނަ މެޗުގައި ޗެލްސީ އަތުން ވެސް އެޓީމު ވަނީ ބަލިވެފަ އެވެ. އަދި ރޭކުޅުނު މެޗުގައި މިދިޔަ ސީޒަނުގެ ޗެމްޕިއަން މެންޗެސްޓާ ސިޓީއާ ބައްދަލުކޮށް އާސެނަލް ބަލިވީ ތަފާތު ބޮޑު ނަތީޖާއަކުންނެވެ.\nއިނގިރޭސި ޕްރިމިއާ ލީގަށް ރީބްރޭންޑް ކުރިފަހުން މިއީ އާސެނަލުން މިހާ ދަށްކޮށް މުބާރާތް ފެށި ފުރަތަމަ ފަހަރެވެ. މިއީ މިދިޔަ 67 އަހަރު ދުވަހުގެ ތެރޭގައި އާސެނަލްއިން މުބާރާތުގެ ފުރަތަމަ ތިން މެޗުން ބަލިވި ފުރަތަމަ ފަހަރެވެ. މީގެ ކުރިން އާސެނަލް މުބާރާތުގެ ފުރަތަމަ ތިން މެޗުން ބަލިވެފައި ވަނީ 1954/55 ސީޒަނުގަ އެވެ.\nސިޓީގެ ދަނޑުގައި ރޭ ކުޅުނު މެޗުން އާސެނަލް ބަލިވީ 5-0 އިންނެވެ. ފުރަތަމަ ހާފުގައި ގްރެނިޓް ސާކާ ކުރި ނުރައްކާތެރި ފައުލަކާއި ގުޅިގެން އޭނާއަށް ސީދާ ރަތް ކާޑެއް ދައްކައި ވަނީ ދަނޑުން ފޮނުވާލާފަ އެވެ. މެޗުގެ 35 ވަނަ މިނެޓުގައި ދެއްކި މި ރަތް ކާޑާއެކު މެޗުގެ ބޮޑުބައެއްގައި އާސެނަލުން ކުޅުނީ 10 ކުޅުންތެރިންނާއި އެކުގަ އެވެ.\nމެޗުގެ ފުރަތަމަ ގޯލު ސިޓީން ކާމިޔާބު ކުރީ ހަތް ވަނަ މިނެޓުގަ އެވެ. މި ގޯލަކީ ގެބްރިއަލް ޖީސުސް ނަގައިދިން ހުރަހެއް ބޮލުން ޖަހައި ގޯލުގެ ތެރެއަށް ފޮނުވާލައިގެން ކާމިޔާބު ކޮށްދިނީ އިލްކާއި ގުންޑޮވާން ކާމިޔާބު ކުރި ގޯލެކެވެ. އޭގެ އިރުކޮޅެއް ފަހުން ފެރަން ޓޮރެސް ގޯލައި ޖަހައި ލީޑު ފުޅާ ކޮށްދިންއިރު، ފުރަތަމަ ހާފު ނިމެނިކޮށް ގެބްރިއަލް ޖީސުސް ވެސް ވަނީ ގޯލެއް ޖަހާފަ އެވެ. ފުރަތަމަ ހާފު ނިމުނީ 3-0 އިން ސިޓީ ކުރީގައި އޮވެގެންނެވެ.\nދެވަނަ ހާފު ފެށިގެން މާގިނައިރެއް ނުވަނީސް ރޮޑްރީ ވަނީ ސިޓީއަށް ގޯލެއް ޖަހައިދީ ލީޑު އިތުރަށް ފުޅާކޮށްފަ އެވެ. މި ގޯލަކީ އޭރިއާ ބޭރުން ގޯލުގެ ތިރީކަނަށް ފޮނުވާލައިގެން ރޮޑްރީ ކާމިޔާބު ކޮށްދިން ވަރަށް ހިތްގައިމު ގޯލެކެވެ. ސިޓީގެ ފަހު ގޯލަކީ މަތިމަތިން އައި ހުރަހެއް ބޮލުން ޖަހައި ގޯލުގެ ތެރެއަށް ފޮނުވާލައިގެން ފެރަން ޓޮރެސް ކާމިޔާބު ކޮށްދިން ގޯލެކެވެ. ފެރަން ވަނީ މި މެޗުގައި ދެގޯލު ޖަހާފަ އެވެ.\nމުޅި މެޗުގައި ސިޓީން އާސެނަލް ކޮޅަށް 25 ހަމަލާ ފޮނުވާލި އިރު، އާސެނަލްއަށް ފޮނުވާލެވުނީ އެންމެ ހަމަލާ އެކެވެ. އެ ހަމަލާ ވެސް ގޯލާއި އަމާޒު ވެފައެއް ނުވެ އެވެ.\nޕްރިމިއާ ލީގުގައި ރޭކުޅުނު އެހެން މެޗުތަކަށް ބަލާއިރު، ނިއުކާސަލް އާއި ސައުތަމްޓަން ކުޅުނު މެޗާއި، ވެސްޓްހަމް އާއި ކްރިސްޓަލް ޕެލެސް ބައްދަލު ކުރި މެޗު ނިމުނީ 2-2 އިން އެއްވަރު ވެގެންނެވެ. ބްރިޓަން އަތުން 2-0 އިން އެވަޓަން މޮޅުވި އިރު، ނޯވިޗް އަތުން ލެއިސްޓާ މޮޅުވީ 2-1 އިންނެވެ. ޗެލްސީއާއި ލިވަޕޫލް ވާދަކުރި ވަރުގަދަ މެޗު ކޮންމެ ޓީމަކުން ވެސް އެއް ގޯލުޖަހައި އެއްވަރު ވެގެން ނިމުނު އިރު، އެސްޓަން ވިލާ އާއި ބްރެންޓްފާޑް ބައްދަލު ކުރި މެޗުވެސް ނިމުނީ 1-1 އިން އެއްވަރު ވެގެންނެވެ.


އިންޑިއާ ބަލިކޮށް އިންގްލެންޑުން ސެމީގެ އުއްމީދު ބޮޑުކޮށްފި | Jazeera\tއިންޑިއާ ބަލިކޮށް އިންގްލެންޑުން ސެމީގެ އުއްމީދު ބޮޑުކޮށްފި - Jazeera\nމުޙައްމަދު ޤާސިމް July 1, 2019 84 views0\nމިހާރު ކުރިއަށްދާ ކްރިކެޓް ވޯލްޑްކަޕްގައި އިއްޔެ ކުޅުނު މެޗުގައި 31 ލަނޑުގެ ތަފާތަކުން އިންޑިއާ ބަލިކޮށް މުބާރާތް ބާއްވާ ގައުމު އިންގްލެންޑުން ސެމީ ފައިނަލްގެ އުއްމީދު ބޮޑުކޮށްފިއެވެ.\nމިއީ 1992 ވަނަ އަހަރުގެ ކްރިކެޓް ވޯލްޑްކަޕްގެ ފަހުން، އެ މުބާރާތުގައި އިންޑިއާ އަތުން އިންގްލެންޑް މޮޅުވި ފުރަތަމަ ފަހަރެވެ. މީގެއިތުރުން، މިއީ މިފަހަރުގެ މުބާރާތުގައި އިންޑިއާ ބަލިވި ފުރަތަމަ މެޗެވެ.\nއިއްޔެގެ ނަތީޖާއާއެކު، އިންގްލެންޑަށް ކުޅުނު 8 މެޗުން 10 ޕޮއިންޓް ލިބިފައިވާއިރު، އިންޑިއާ އޮތީ 11 ޕޮއިންޓާއެކު ދެވަނައިގައެވެ. ނިއު ޒީލެންޑަށް ވެސް މިއަދަދަށް ޕޮއިންޓް ލިބިފައިވާއިރު، އިންޑިއާ އަށް ކުރިލިބެނީ ނެޓް ރަން ރޭޓުންނެވެ. މިހާތަނަށް ސެމީން ޖާގަ ކަށަވަރުކޮށްފައިވަނީ، 14 ޕޮއިންޓާއެކު އެއްވަނައިގައި އުޅޭ އޮސްޓްރޭލިއާ އެވެ.\nބާމިންހަމްގައި އިއްޔެ ކުޅުނު މެޗުގެ ޓޮސް ދިމާވުމުން އިންގްލެންޑުން ކުޅެން އަރައި 50 އޯވަރުގެ ތެރޭގައި ހަތް ކުޅުންތެރިން ނުބައިވެގެން 337 ލަނޑުހެދިއެވެ. އެންމެ ރަނގަޅަށް ކުޅުނީ 109 ބޯޅައިން 111 ލަނޑުހެދި ޖޮނީ ބެއާސްޓޯ އާއި 54 ބޯޅައިން 79 ލަނޑުހެދި ބެން ސްޓޯކްސް އެވެ. އިންޑިއާ އިން އެންމެ ރަނގަޅަށް އުކި މުހައްމަދު ޝާމީ ފަސް ވިކެޓްނެގިއެވެ.\nޖަވާބުގައި ކުޅެން އެރި އިންޑިއާ އަށް 50 އޯވަރުގެ ތެރޭގައި ފަސް ކުޅުންތެރިން ނުބައިވެގެން ހެދުނީ 306 ލަނޑެވެ. އެ ޓީމުން އެންމެ ރަނގަޅަށް ކުޅުނީ 102 ލަނޑުހެދި ރޯހިތު ޝަރުމާ އެވެ. މި އިނިންގްސްގައި އިންގްލެންޑުން އެންމެ ރަނގަޅަށް އުކި ލިއާމް ޕްލަންކެޓް ތިން ވިކެޓްނެގިއިރު، ކްރިސް ވޯކްސް ދެ ވިކެޓްނެގިއެވެ.\nމި މުބާރާތުގައި މިއަދު ކުޅޭ މެޗުގައި ބައްދަލުކުރާނީ ވެސްޓް އިންޑީޒްއާ ސްރީ ލަންކާ އެވެ.


Training ah nerumuge kurin Zlatan quarantine ah\nއޭސީ މިލާންގެ ޓްރޭނިންއަށް ނުކުތުމުގެ ކުރިން ޒްލަޓާން އިބްރޮހިމްވިޗް 14 ދުވަސް ވަންދެން ކަރަންޓީންގައި މަޑު ކުރަން ޖެހިއްޖެ އެވެ.\nކޮރޯނާ ވައިރަސް އާ ގުޅިގެން އިޓަލީ ލީގް މެދު ކަނޑާލުމުން އިބްރޮހިމްވިޗް ދިޔައީ އޭނާގެ އަމިއްލަ ގައުމު ސްވިޑުން އަށެވެ. އޭނާ އެނބުރި މިލާނަށް ދިޔައީ މިދިޔަ ހޯމަ ދުވަހު އެވެ.\nސްވިޑެންގައި ވައިރަސް އާ ގުޅިގެން ލޮކްޑައުންގެ ހަރުކަށި ފިޔަވަޅެއް އަޅާފައެއް ނުވެ އެވެ. އެހެންވެ އިބްރޮހިމްވިޗް ވަނީ ފިޓްކޮށް ހުރުމަށްޓަކައި އޭނާގެ ހިއްސާ އޮންނަ، ސްވިޑެންގެ ކުލަބު ހާމަބީގެ ފަރިތަކުރުންތަކަށް ނުކުމެފަ އެވެ.\nސްވިޑެންގެ ވެރިރަށް ސްޓޮކްހޯމް އަށް ނިސްބަތްވާ ކުލަބުގެ 25 ޕަސަންޓް ހިއްސާ މިދިޔަ އަހަރު އިބްރޮހިމްވިޗް ވަނީ ގެނެފަ އެވެ. އޭނާ ވަނީ ވައިރަސް އާ ގުޅިގެން އަމިއްލަ ގައުމުގައި ހޭދަވި މުއްދަތުގައި އެ ކުލަބުގެ އަންހެން ޓީމާއި ފިރިހެން ޓީމުގެ ޓްރެއިންއަށް ވެސް ނުކުތެވެ. އަދި ޓްރޭނިން މެޗުތަކެއް ވެސް ވަނީ ކުޅެފަ އެވެ.\nއިޓަލީގެ ގިނަ ކުލަބުތަކެކޭ އެއްގޮތަށް، މިލާނުން ވެސް ވަނީ ކުޅުންތެރިން ޕްރެކްޓިހަށް ނެރެ އިންޑަވިޖުއަލް ޕްރެކްޓިސް ފަށާފަ އެވެ. މުޅި ޓީމު އެކުގައި ޕްރެކްޓިސް ކުރެވޭނީ މިމަހު 18 ގެ ފަހުންނެވެ. އިބްރޮހިމްވިޗް ކަރަންޓީން ވާން ޖެހުމުން އޭނާއަށް ކުޅެން ނުކުމެވޭނީ އެހެން ކުޅުންތެރިންނަށް ވުރެ ލަހުންނެވެ.\nކޮރޯނާ ވައިރަސްގެ އަސަރު އެންމެ ބޮޑަށް ކުރި ގައުމުތަކުގެ ތެރޭގައި އިޓަލީ ހިމެނެ އެވެ. އެ ގައުމުގެ ލީގް ފަށާނެ ތާރީހެއް އަދި ކަނޑައެޅިފައެއް ނުވެ އެވެ.\nއެމެރިކާގެ މޭޖާ ލީގްގެ ލޮސްއެންޖަލިސް ގެލެކްްސީ އަށް ކުޅުމަށް ފަހު، ޒްލަޓާން މިލާންއަށް ދެ ވަނަ ފަހަރަށް ބަދަލުވީ ޖަނަވަރީ ޓްރާންސްފާގަ އެވެ. މީގެ ކުރިން ވެސް މިލާން އަށް ކުޅުނު އިބްރޮހިމްވިޗް ވަނީ މި ސީޒަންގެ ނިޔަލަށް މިލާނާއެކު ކޮންޓްރެކްޓް ހަދާފަ އެވެ.\nއެ ކޮންޓްރެކްޓް ޖޫން 30 ގެ ނިޔަލަށް އޮތް ނަމަވެސް، ކޮރޯނާ ވައިރަސް އާ ގުޅިގެން އެ ކޮންޓްރެކްޓްގެ މުއްދަތު މި ސީޒަން ނިމެންދެން އޮޓަމެޓިކުން އެކްސްޓެންޑް ވާނެ އެވެ. މިލާން އިން ބޭނުން ވެއްޖެނަމަ 38 އަހަރުގެ ފޯވަޑް އިތުރު އަހަރަކަށް އެ ޓީމުގައި މަޑު ކުރުމުވުގެ ހައްގު އެ ކުލަބަށް އެބައޮތެވެ.


ޕަބްލިޝްކުރި ތާރީޚް: 28 ސެޕްޓެންބަރު 2020\nސުންގަޑި: 08 އޮކްޓޫބަރު 2020 0930\nމިއޮތޯރިޓީގެ އޮފީސް ފޮޅާސާފު ކޮށްދޭނެ ފަރާތެއް ހޯދުމަށް ބޭނުންވެއެވެ.\nމިއޮތޯރިޓީގެ އޮފީސް ފޮޅާސާފު ކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަން ހުށަހެޅުއްވުމަށް ބޭނުންވާ ފަރާތްތަކުން ބީލަން ފޯމް ފުރިހަމަކުރެއްވުމަށްފަހު5އޮކްޓޯބަރ 2020 ވާ ހޯމަ ދުވަހުގެ ހެނދުނު 09:00 ގެ ކުރިން [email protected] ނުވަތަ [email protected] އަށް އީމެއިލްކޮށް ބީލަން ރަޖިސްޓަރ ކުރަންވާނެއެވެ. ބީލަން ރަޖިސްޓްރީ ފޯމް މި އިޢުލާނާއި އެކު އެޓޭޗްކުރެވިފައި ވާނެއެވެ.\n3. ބީލަން ހުޅުވުމަށް ހަމަޖެހިފައިވަނީ 8އޮކްޓޯބަރ 2020 ވާ ބުރާސްފަތި ދުވަހުގެ ހެނދުނު 09:30 ގައި މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ އެއްވަނަ ފަންގިފިލާ މީޓިންރޫމުގައި މިމަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބީލަމުގެ މުއްދަތުގެ ގޮތުގައި ބީލަން ހުށަހަޅާ ތާރީޚުން ފެށިގެން 90 ދުވަސް އޮންނަންވާނެއެވެ.\nމި ދުވަސްވަރަކީ ކޮވިޑް-19 ގެ ބަލިމަޑުކަން ބާރުމިނުގައި ފެތުރެމުންދާ ދުވަސްވަރެއްކަމުން ބީލަން ހުށަހެޅުއްވުމަށް ވަޑައިގަންނަވާ ފަރާތްތަކުން ހެލްތް ޕްރޮޓެކްޝަން އޭޖެންސީއިން ދެއްވާފައިވާ އިރުޝާދާއި އެއްގޮތްވާ ގޮތަށް އަމަލު ކުރުމަށް ދައްނަވަމެވެ.\n4. މި އިޢުލާންއާއި ގުޅޭ މަޢުލޫމާތު ކަރުދާސް އިޢުލާނާއެކު އެޓޭޗް ކުރެވިފައިވާނެއެވެ. އަދި އިޢުލާނާއި ގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވެ ވަޑައިގަންނަވާނަމަ 01 އޮކްޓޯބަރ 2020 ވާ ބުރާސްފަތި ދުވަހުގެ މެންދުރު 12:00 ގެ ކުރިން [email protected] ނުވަތަ [email protected] އަށް އީމެއިލް ކޮށްދެއްވުން އެދެމެވެ.\n10 ޞަފަރު 1442ހ.\n28 ސެޕްޓެމްބަރ 2020މ.


September mahu MIRA ah 1.3 billion rufiyaa libifaivey\nސެޕްޓެމްބަރު މަހު މީރާއަށް 1.3 ބިލިއަން ރުފިޔާ ލިބިފައިވޭ\nސެޕްޓެމްބަރު މަހު ބަލައިގަތް އާމްދަނީގެ ބޮޑު ބައެއް ހިއްސާ ކުރަނީ ޖީއެސްޓީ\nދެވަނަ އެންމެ ބޮޑު އާމްދަނީއެއް ލިބިފައިވަނީ ބިމު ކުލިން\nކ. މާލެ 10 އޮކްޓޯބަރ 2018 | ބުދަ 18:21 1,739\nމީރާ ހިންގާ އިމާރާތް - މުހައްމަދު ޝަރުހާން\nމިއަހަރުގެ ސެޕްޓެމްބަރު މަހު މޯލްޑިވްސް އިންލޭންޑް ރެވެނިއު އޮތޯރިޓީ (މީރާ) އިން 1.3 ބިލިއަން ރުފިޔާ ބަލައިގެންފިއެވެ.\nއެ އޮތޯރިޓީން ބުނީ މިއީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއާ އަޅާބަލާއިރު 25.9 އިންސައްތަ އިތުރު އަދެދެއް ކަމަށެވެ.\nމިދިޔަ އަހަރުގެ މި މުއްދަތުގައި ލިބުނު އާމްދަނީ އަށް ވުރެ މި އަހަރު ލިބުނު އާމްދަނީ އިތުރުވި މައިގަނޑު ސަބަބަކީ ޓޫރިޒަމް ލޭންޑް ރެންޓް، ލޭންޑް އެކުއިސިޝަން އެންޑް ކޮންވާޝަން ފީ އަދި ޓޫރިޒަމް ދާއިރާ ނޫން ދާއިރާގެ ޖީއެސްޓީގެ ގޮތުގައި ލިބިފައިވާ އާމްދަނީ އިތުރުވުމެވެ.\nމި އަހަރުގެ ސެޕްޓެމްބަރު މަހު ބަލައިގަތް އާމްދަނީގެ ބޮޑު ބައެއް ހިއްސާ ކުރަނީ ޖީއެސްޓީއެވެ. އެއީ 39.9 އިންސައްތަ ނުވަތަ 507.83 މިލިއަން ރުފިޔާއެވެ. ދެވަނަ އެންމެ ބޮޑު އާމްދަނީއެއް ބަލައިގެންފައި ވަނީ ޓޫރިޒަމް ލޭންޑް ރެންޓުންނެވެ. ޓޫރިޒަމް ލޭންޑް ރެންޓަށް މީރާ އިން ވަނީ 326.77 މިލިއަން ރުފިޔާ ބަލައިގެންފައެވެ.\nމީގެ އިތުރުން ލޭންޑް އެކުއިސިޝަން އެންޑް ކޮންވާޝަން ފީގެ ގޮތުގައި ދައުލަތަށް 82.36 މިލިއަން ރުފިޔާ ލިބިފައިވާއިރު ގްރީން ޓެކްސްގެ ގޮތުގައި 63.12 މިލިއަން ރުފިޔާ ބަލައިގެންފައިވެއެވެ. އަދި އެއަރޕޯޓް ސަރވިސް ޗާޖްގެ ގޮތުގައި 61.10 މިލިއަން ރުފިޔާ ބަލައިގެންފައިވާއިރު އެހެނިހެން ޓެކުހާއި ފީގެ ގޮތުގައި މީރާއަށް ވަނީ 231.18 މިލިއަން ރުފިޔާ ލިބިފައެވެ.\nސެޕްޓެމްބަރު މަހު މީރާ އިން ބަލައިގަތް އާމްދަނީގެ ތެރޭގައި 59.4 މިލިއަން އެމެރިކާ ޑޮލަރު ހިމެނެއެވެ.\nމި އަހަރުގެ އޮގަސްޓް މަހު މީރާ މެދުވެރިކޮށް ދައުލަތަށް ވަނީ އެއް ބިލިއަން ރުފިޔާގެ އާމްދަނީއެއް ލިބިފައެވެ. އަންދާޒާ ކުރި ވަރަށް ވުރެ ގިނަ އިން އޮގަސްޓް މަހު އާމްދަނީ ލިބުނީ ރާއްޖެ ޒިޔާރަތްކުރި ފަތުރުވެރިންގެ އަދަދު 10 އިންސައްތަ މައްޗަށް ދިއުމާއި ޓެކްސްތަކުގެ ފީތައް އިތުރުވުމާއި، ޓޫރިޒަމްގެ ބޭނުމަށް ކުއްޔަށް ދޫކުރި ތަންތަނުގެ ލީޒް މުއްދަތު އިތުރުކުރުމުގެ ފީ އިން ކަމަށް މީރާ އިން ވަނީ ބުނެފައެވެ.


Ras Online - އިންޑިއާގައި މަޝްހޫރު ޓިކް ޓޮކް އެޕް ބޭނުން ކުރުން މަނާކޮށްފި\nއިންޑިއާގައި މަޝްހޫރު ޓިކް ޓޮކް އެޕް ބޭނުން ކުރުން މަނާކޮށްފި\nޓިކް ޓޮކް އެޕްގެ ލޯގޯ\nއިންޑިއާގައި މަޝްހޫރު ޓިކް ޓޮކް އެޕްލިކޭޝަނާއެކު ޗައިނާގައި އުފައްދާފައިވާ 59 އެޕެއް ބޭނުން ކުރުން މަނާކޮށްފިއެވެ.\nއިންޑިއާ ސަރުކާރުން އެޅި މިފަޔަވަޅަކީ އިންޑިއާއާއި ޗައިނާއާއި ދެމެދު ހިނގަމުންދާ ބޯޑަރ މައްސަލައިގައި ސަލާމަތީ ގޮތުން އަތުވެދާނެ ނުރައްކާތަކުން ދިފާއު ވުމުގެ ގޮތުން އަޅަމުން ގެންދާ ފިޔަވަޅު ތަކުގެ ތެރޭގައި ހިމެނިގެން އެޅި ފިޔަވަޅެކެވެ. ޗައިނާގެ އެކި ކުންފުނިތަކުން އުފައްދާފައިވާ މި އެޕްލިކޭޝަންތައް އިންޑިއާގައި މޭނުން މަނާކުރީ އިންޑިއާގެ ގައުމީ ސަލާމަތަށް ނުރައްކާވެދާނެ ކަންތައް ތަކެއް ރިޕޯޓް ކުރަމުންދާތީ އެޅިފިޔަވަޅެއް ކަމުގައި މީޑިއާތަކުން ރިޕޯޓް ކޮށްފައި ވެއެވެ.\nއިންޑިއާގެ މިނިސްޓްރީ އޮފް ިއލެކްޓްރޯނިކްސް އެންޑް އައިޓީން މަނާކޮށްފައިވާ ޗައިނާގެ އެޕްލިކޭޝަން ތަކުގެ ތެރޭގައި ބައިޓްސް ޑާންސަސް ގެ ޓިކް ޓޮކް އެޕް ހިމެނޭއިރު އިންޑިއާއަކީ މި އެޕް ބޭނުންކުރާ ބޭރު ގައުމުތަކުގެ ތެރެއިން އެންމެ ބޮޑު މާކެޓެއް އޮތް ގައުމެވެ. މިނޫންވެސް ޗައިނާގެ މަޝްހޫރު ގިނަ އެޕްތަކެއް ވަނީ އިންޑިއާގައި ބޭނުން ކުރުން މަނާކޮށްފައެވެ.\nމިއީ ދުނިޔޭގެ ދެވަނައަށް އެންމެ ބޮޑު އިންޓަރނެޓް މާކެޓް އޮތް ގައުމުގެ ގޮތުގައި ފާހަގަ ކުރެވޭ އިންޑިއާގައި އެހެން ގައުމެއްގައި އުފައްދާފައިވާ މިހާ ގިނަ އެޕްލިކޭޝަން ތަކެއް ބޭނުން ކުރުން މަނާކުރި ފުރަތަމަ ފަހަރެވެ.


އަމީތާބު ރަނގަޅުވެ ގެއަށް، އަބީޝެކް އަދިވެސް ހޮސްޕިޓަލްގައި އަމީތާބު ރަނގަޅުވެ ގެއަށް، އަބީޝެކް އަދިވެސް ހޮސްޕިޓަލްގައި\nއަމީތާބް އާއި އަބީޝޭކް\nއަމީތަބު ބައްޗަން ކޯވިޑުން ރަނގަޅުވެ ހޮސްޕިޓަލުން ދޫކޮށްލައިފިއެވެ. ބޮލީވުޑްގެ ސުޕަރސްޓަރ އަމީތާބާއި ދަރިފުޅު އަބިޝެކް ބައްޗަށް ކޯވިޑަށް ޕޮޒިޓިވެ ހޮސްޕިޓަލްގައި އެޑްމިޓްކުރީ މިދިޔަ މަހުގެ އެގާރަވަނަ ދުވަހުގެ ރެއެވެ.\nއަމީތާބު ހޮސްޕިޓަލުން ދޫކޮށްލިކަން ހާމަކޮށް ބިގްބީ ކުރި ޓްވީޓްގައި ވަނީ ދެވަނަ ފަހަރަށް ކޯވިޑަށް ޓެސްޓްކުރުމަށްފަހު މިހާރު ހޮސްޕިޓަލުން ގެއަށް ބަދަލުކޮށްފައިވާކަމަށެވެ. އަދި މިވަގުތު ހުރީ ގޭގައި ކަރަންޓީނުގަައި ކަމަށާއި ހޮސްޕިޓަލުން ދިން ހިދުމަތްތަކަށް ފާހަގަކޮށް އެކަމަށް ޝުކުރު އަދާކުރާކަމަށްވެސް އަމީތާބު ބުނެފައިވެއެވެ.\nއަމީތާބު ބަލިން ރަނގަޅުވެ ހޮސްޕިޓަލުން ދޫކޮށްލި ނަމަވެސް އަބީޝެކް އަދިވެސް އޮތީ ހޮސްޕިޓަލްގައެެވެ. ދެވަނަ ފަހަރަށް ކުރި ޓެސްޓުންވެސް ޕޮޒިޓިވްކަމަށް ދައްކާފައިވާކަމަށް އަބީޝެކް އޭނާގެ ފޭނުންނަށް ދޫކޮށްލި ޓްވީޓްގައިވެއެވެ.\nއަމީތާބާއި ދަރިފުޅު އަބީޝެކްގެ އިތުރުން ޅީ ދަރިފުޅު އައިޝްވަރިޔާ ރާއި އާއި ކާފަ ދަރި އަރާދްޔާވެސް ކޯވިޑަށް ވަނީ ޕޮޒިޓިވްވެފައެވެ. އައިޝްވަރިޔާގެ ދެ މައިން ކޯވިޑަށް ޕޮޒިޓިވްކަން އެގުނީ ދެވަނަ ޓެސްޓެއް ހެދުމުންނެވެ.\nމި ދެމައިންނަށް ފުރަތަމަ ފަރުވާ ދިނީ ގޭގައި ބައިތިއްބައިގެންނެވެ. އެހެންނަމަވެސް ހުން އަންނަން ފެށުމުން މި ދެމައިންވެސް ހޮސްޕިޓަލްގައި އެޑިމިޓްކޮށް ފަރުވާ ދިނުމަށްފަހު ގެއަށް ދޫކޮށްލާފައިވަނީ މިދިޔަ މަހުގެ 27 ވަނަދުވަހުއެވެ.\nއަމީތާބު ކޯވިޑަށް ޕޮޒިޓިވްވުމުން އޭނާގެ އާއިލާއާއި އެގޭގައި މަސައްކަތްކުރާ އެންމެންވެސް ވަނީ ބައްޔަށް ޓެސްޓްކޮށްފައެވެ. އެހެންނަމަވެސް އިތުރު އެއްވެސް މީހަކު މި ބައްޔަށް ޕޮޒިޓިވްފައެއް ނުވެއެވެ.\nއިންޑިއާގައި މާރިޗް މަހުގެ 25 ވަނަދުވަހު އިއުލާންކުރި ލޮކްޑައުންނާއި އެކު އުމުރުން 77 އަހަރުގެ އަމީތާބުވެސް ހުރީ އަމިއްލަ ގޭގައެވެ. އެހެންނަމަވެސް " ކޯން ބަނޭގާ ކްރޯޑް ޕަތީ" ގެ ޕްރޮމޯޝަނަލް ކުއިޒް ޝޫޓްކުރަން އޭނާ ވަނީ އެ ޝޯގެ ޕްރޮޑަކްޝަން ޓީމެއް ގެއެށް ގެނެސްފައެވެ. އަދި ބައެއް އެހެން ޕްރޮގްރާމްތަކުގެ ޕްރޮމޮޝަނަލް ކްލިޕްތައްވެސް ވަނީ ގޭގައި ޝޫޓްކޮށްފައެވެ.


ޒިޔާންގެ އާދޭސް އދ. އަށް: ”ޖައްވު ހޫނުވުން ހުއްޓުވައިދީ، ނޫނީ އަހަރެމެން އަޑިއަށް ހިނގައިދާނެ” – Haftha\nMon, 29 November, 2021, 5:24 pm\nޒިޔާންގެ އާދޭސް އދ. އަށް: ”ޖައްވު ހޫނުވުން ހުއްޓުވައިދީ، ނޫނީ އަހަރެމެން އަޑިއަށް ހިނގައިދާނެ”\nގައުމުތަކުގެ އެންމެ އިސްވެރިން ބައިވެރިވެވަޑައިގެންނެވި އދ.ގެ އާންމު މަޖިލީހުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތަގުރީރު ކުރައްވަމުން ސިޓީތަކެއް މުޅި ދުނިޔެއަށް ދައްކަވާލެއްވި އެވެ. އެއީ ރާއްޖޭގެ ނާޒުކު ތިމާވެއްޓާ ގުޅޭ ގޮތުން އެ މަޖިލީހަށް ހުށަހަޅައިދިނުން އެދި އެމަނިކުފާނަށް ދިވެހި ސްކޫލު ދަރިވަރުންތަކެއް ލިޔެފައިވާ ސިޓީތަކެކެވެ.\nއެ ސިޓީތައް ދައްކަވަމުން ރައީސް ވިދާޅުވީ، އެއީ ދުނިޔޭގެ ހުރިހާ ކަންކޮޅުތަކެއްގެ އަންނަން އޮތް ޖީލުގެ ނިދާ ކަމަށެވެ. އެންމެންވެސް އެ އަޑު އަހަންޖެހޭ ކަމަށެވެ. ކުދި ޖަޒީރާތައް ނެތި ދަނީ ތިމާވެށީގެ ސަބަބުން ކަމުގައިވާ ނަމަ ބޮޑެތި ބައްރުތަކުގެ ފަހަތުން އެ ސަބަބު މާދަމާ ދާނެ ކަމަށާއި އަދި ދިވެއްސަކަށް ދިރިނޫޅެވި، ދިވެހިރާއްޖެއަށް ދެމިނޯވެވުނު ދުނިޔެއަކު، އެހެން ގައުމަކަށް ވަކި އޮވެވޭނެ ކަމުގެ ޔަގީންކަމެއް ނޯންނާނެ ކަމަށްވެސް ވިދާޅުވި އެވެ.\nއޭގެ ފަހުން ރައީސް އެ ސިޓީތައް އދ. ގެ އާއްމު މަޖިލީހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދަށް ހަވާލުކުރެއްވުމުން ޝާހިދު ވަނީ އޭގެ ތެރެއިން އެއް ސިޓީ ހާމަކުރައްވައިފަ އެވެ.\nއެއީ ހއ. އުލިގަމު ސްކޫލުގެ އުމުރުން 11 އަހަރުގެ ޒިޔާން ސައުދުﷲގެ އާދޭހެވެ. އެ ސިޓީގައި ޒިޔާން ވަނީ އޭނާގެ ކަންބޮޑުވުންތައް ބަންޑުންކޮށްލައިފަ އެވެ. އަވަސް ފިޔަވަޅެއް އެޅުމަށް އިލްތިމާސް ކުރަމުންނެވެ.\nޒިޔާން ބުނި ގޮތުގައި ޖައްވު ހޫނުވުމުގެ ސަބަބުން ކަނޑުގެ ލޮނުގަނޑު އުފުލެމުންދާތީ، އެކަމުގެ ނުރައްކާ ރާއްޖެއަށް އިންތިހާއަށް ބޮޑެވެ. އަދި އެންމެން އެކުގައި އެކަމާ ދެކޮޅަށް މަސައްކަތް ނުކޮށްފިނަމަ ވަގުތު ފާއިތު ވެދާނެ ކަމަށާއި ޖައްވު އިތުރަށް ހޫނުވުން ހުއްޓުވަންޖެހޭ ކަމަށް ޒިޔާން ބުންޏެވެ.\n“އޯ ވީ މައިޓް ސިންކް” (އެހެން ނޫނީ އަހަރެމެން އަޑިއަށް ހިނގައިދާނެ) ޒިޔާން، އޭނާގެ މުސްތަގުބަލާ މެދު ކަންބޮޑުވާ ހާލު، އެ ސިޓީގައި ބުނެފައިވެ އެވެ. އެއީ ކަނޑުގެ ލޮނުގަނޑު އުފުލުމުގެ ސަބަބުން 2050 ވަނަ އަހަރު އަންނަންވާއިރަށް ރާއްޖޭގެ ގިނަ ރަށްތައް އަޑިއަށްދާނެ ކަމަށް ސައިންސުވެރިންވެސް ލަފާކޮށްފައިވާތީ އެވެ.\nޒިޔާން އެ ސީޓީ ލިޔުނީ އދ.ގެ އާންމު މަޖިލީހާ ދިމާކޮށް، ދަރިވަރުންގެ އެކި ކަންބޮޑުވުންތަކާ ގުޅޭ ގޮތުން ސިޓީ ލިޔުމަށް ރާއްޖޭގެ ހުރިހާ ސްކޫލަކަށް ހުޅުވާލުމުންނެވެ. އަދި އެޑިއުކޭޝަން މިނިސްޓްރީއަށް ހޮވާފައި ވަނީ ކޮންމެ ސްކޫލަކުންވެސް ފާހަގަކުރެވޭ ފަސް ސިޓީއެކެވެ. އ.ދގެ އާންމު މަޖިލީހުގެ ރައީސް ޝާހިދަށް އިއްޔެ ހަވާލުކޮށްފައިވަނީ އެ ސިޓީތަކެވެ.\nޒިޔާންގެ ސިޓީ އދ.ގެ އާންމު މަޖިލީހުގެ ރައީސާ ހިއްސާ ކުރުމުން އޭނާގެ ބައްޕަ ސައުދުﷲ އިދުރީސް ބުނީ، ޒިޔާން ހުރީ ވަރަށް އުފަލުން ކަމަށެވެ. އަދި އެ ސިޓީ ލިޔުނީއްސުރެ އެވާހަކަ ވަރަށް ދައްކާ ކަމަށާއި އެ ސިޓީ ރައީސަށް ލިބިފައިވާކަން އިއްޔެ އެނގުމުން އޭނާ ހުރީ ވަރަށް ހިތްހަމަޖެހިފައި ކަމަށްވެސް ބުންޏެވެ. އަދި މިނިސްޓަރު ޝާހިދުގެ ޓުވީޓު ފެނުމުން ވަރަށް އުފާވި ކަމަށްވެސް ބުންޏެވެ.


Fahu Vaguthu Everton In United Hifahahttaifi – adduLIVE\nފަހު ވަގުތު އެވަޓަން އިން ޔުނައިޓެޑް ހިފަހައްޓައިފި\nFeb 07, 2021, 12:35 ހަސަން ރަޝީދު\nއިނގިރޭސި ޕްރިމިއާ ލީގުގައި ރޭ ފަހު ވަގުތު އެވަޓަން އިން މެންޗެސްޓަރ ޔުނައިޓެޑާ 3-3 އިން އެއްވަރުކޮށްފިއެވެ.\nމި ނަތީޖާއާއެކު ޔުނައިޓެޑް އޮތީ 45 ޕޮއިންޓާ އެކު ލީގުގެ ދެވަނައިގައެވެ. އެއްވަނައިގައި ޔުނައިޓެޑަށް ވުރެ ދެ މެޗު މަދުން ކުޅެ 47 ޕޮއިންޓާ އެކު އޮތީ މެންޗެސްޓަރ ސިޓީ އެވެ. ސިޓީން މިރޭ ލީގުގެ ހަތަރުވަނައިގައި އޮތް ލިވަޕޫލްއާ ދެކޮޅަށް ނިކުންނާނެއެވެ.\nޔުނައިޓެޑްގެ ދަނޑުގައި ރޭ ކުޅުނު މި މެޗުގެ 24 ވަނަ މިނެޓްގައި އެޑިންސަން ކަވާނީ ޔުނައިޓެޑަށް ލީޑު ނަގާދީފައެވެ. އަދި ފުރަތަމަ ހާފް ނިމުމުގެ ކުރިން ބްރޫނޯ ފަނާންޑޭސް ވަނީ ހިތްގައިމު ގޯލެއް ކާމިޔާބުކޮށްދީ ޔުނައިޓެޑްގެ ދެވަނަ ގޯލު ކާމިޔާބުކޮށްދީފައެވެ. ބްރޫނޯ މި ގޯލު ކާމިޔާބުކުރީ އެވަޓަންގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nދެ ގޯލުގެ ލީޑަކާއެކު ފުރަތަމަ ހާފް ޔުނައިޓެޑް ނިންމާލިއިރު ދެވަނަ ހާފްގެ ކުރީކޮޅު ޑޮކޫރޭ ވަނީ އެވަޓަން އަށް ގޯލެއް ކާމިޔާބުކޮށްދީފައެވެ. އަދި މެޗުގެ 52 ވަނަ މިނެޓްގައި ޖޭމްސް ރޮޑްރިގޭޒް ވަނީ އެވަޓަން އަށް ނަތީޖާ އެއްވަރުކޮށްދީފައެވެ.\nމެޗުގެ 70 ވަނަ މިނެޓްގައި ސްކޮޓް މެކްޓޮމިނޭ ޔުނައިޓެޑަށް އަނެއްކާވެސް ލީޑު ނަގައިދިންއިރު، އެވަޓަން އިން ނަތީޖާ އެއްވަރުކުރީ މެޗުގެ އެންމެފަހު ވަގުތުކޮޅުތެރޭގައެވެ. އެގޮތުން މި ގޯލު އެވަޓަން އަށް ކާމިޔާބުކޮށްދިނީ އެޓީމުގެ ފޯވާޑް ކަލްވާޓް ލެވިން އެވެ.\nޕްރިމިއާ ލީގުގައި ރޭ ކުޅުނު އެހެން މެޗުތަކަށް ބަލާއިރު އެސްޓަންވިލާ އިން ވަނީ 1-0 އިން އާސެނަލްގެ މައްޗަށް ކުރި ހޯދާފައެވެ. މި މޮޅާއެކު އެސްޓަންވިލާ ލީގުގެ 8 ވަނަ އަށް އެރިއިރު އާސެނަލް އޮތީ ލީގުގެ 10 ވަނައިގައެވެ.


Noorul-islam.NET :: އީ-މެއިލް އެޑްރެސް\nތާރީޚް: 27 ޑިސެމްބަރު 2008\nވަޒީފާއެއް ނުލިބިގެން އެކިތަންތަނަށް ސިޓީ ލަމުންދިޔަ ސާލިމް، އޮފީހެއްގެ މަސައްކަތު މީހެއްގެ ވަޒީފާ ހުސްކޮށްއޮތުމުން ސިޓީއެއް ލިއުނެވެ.<?xml:namespace prefix = "o" />\nއޮފީހަށް ގޮސް ސިޓީ ހަވާލުކުރުމުން ހަފުތާއެއްފަހުން އިންޓަވިއުއަށް އައުމަށް ދަޢުވަތުދިނެވެ.\nޖެހިގެންއައި ހަފުތާ އިންޓަވިއުގައި ވާހަކަ ދައްކަމުންގޮސް ސާލިމްގެ އީ-މެއިލް އެޑްރެސް ދިނުމަށް އޮފީހުން އެދުނެވެ. އެވަގުތު ސާލިމް ބުންޏެވެ. "އަޅުގަނޑަކީ އީ-މެއިލް އެޑުރެހެއް ކިއެއްކުރަން ކޮންޕިއުޓަރެއްވެސް ގެންގުޅޭ މީހެއްނޫނެވެ."\nއޮފީހުން ސާލިމްގެ ކިބައިން މާފަށް އެދުމާއެކު، އީ-މެއިލް އެޑްރެސް ނުހުންނަމީހަކަށް ވަޒީފާ ދެވެން ނެތްކަމުގައި ބުނެ، ސާލިމް ގެއަށް ފޮނުވާލައިފިއެވެ.\nސާލިމްގެ އަތުގައި އޮތިއްޔާ އޮތް އެއްޗަކީ އެންމެ ދިހަ ޑޮލަރެވެ. ސާލިމް މި ޑޮލަރު ކޮޅުހިފައިގެން މާރުކޭޓަށްގޮސް ކުޑަފޮއްޓެއްގައި ދިހަ ކިލޯއިން ބަންދުކޮށްފައި ހުންނަ ވައްތަރުގެ ޓޮމާޓޯގަތެވެ. އަދި ރަށުތެރެއަށް އަރާ ޓޮމާޓޯކޮޅު ވިއްކާލުމަށްޓަކައި ގޭގޭ ކައިރިން ހިނގަންފެށިއެވެ. އިރުކޮޅެއްތެރޭ ސާލިމްއަށް އޭނާ ގަތް އެއްޗެހީގެ ދެގުނަ ލިބިއްޖެއެވެ. މިކަން ތަކުރާރުކޮށް ތިންފަހަރު ކުރުމުން މީނާއަށް ފަސްދޮޅަސް ޑޮލަރު ލިބުނެވެ.\nމިއީކުރަން ރަނގަޅު ވިޔަފާރިއެއްކަމުގައި ސާލިމްއަށް ވިސްނުނެވެ. އަދި ކޮންމެ ދުވަހަކު ވެސް މި ކުޑަ ވިޔަފާރި މި ގޮތުގެ މަތީން ކުރަމުން ގެންދިޔައެވެ. ދުވަސްކޮޅެއްތެރޭ ސާލިމްގެ މި މަސައްކަތް ކުރިއަރާ ތަރައްޤީވުމުން ކުޑަ ޕިކަޕެއްވެސް ގަނެއްޖެއެވެ.\nފަސްވަރަކަށް އަހަރު ފަހުން ސާލިމްގެ ކުންފުންޏަކީ ރަށުގައި ހުރި އެންމެ ފެންވަރު ރަނގަޅު ޑެލިވަރީގެ ޚިދުމަތްދޭ ކުންފުނިކަމުގައި ވެއްޖެއެވެ.\nސާލިމް އޭނާގެ ކުންފުނި އިންޝިއުރަންސް ކުރުމަށްޓަކައި އޮފީހަކަށް ދިޔައެވެ. އަދި އެއޮފީހުން ސާލިމްގެ އީ-މެއިލް އެޑްރެސް ދިނުމަށް އެދުނެވެ. ސާލިމް ބުންޏެވެ. "އަޅުގަނޑު ނުގެންގުޅެން އީ-މެއިލް އެޑްރެހެއް. "ހައިރާންވެފައި އެމީހާ ސުވާލު ކުރިއެވެ. "ސާލިމް ގެ ވިޔަފާރި ތިހާ ފުޅާވެ ތަރައްޤީކޮށްފައި ތިހުރީ އީމެއިލް އެޑްރެހެކާއި ވެސް ނުލައިހެއްޔެވެ؟"\nސާލިމް އާނ... އެކޭ ބުންޏެވެ.\nކުރިއެރުމާއި ތަމައްދުން ބިނާވަނީ މަސައްކަތާއި ހިތްވަރުގެ މައްޗަށެވެ. ޢަޒުމާއި ކެރުމުގެ މައްޗަށެވެ. އީމެއިލް އެޑްރެސްތައް ގިނަވެ، ޗެޓްކުރާ މިންވަރު އިތުރުވުމުގެ މައްޗަކަށް ނޫނެވެ. ނަމަވެސް އިންޓަރނެޓަކީ މިއަދު އަހަރެމެންގެ ތަރައްޤީގައި ބޭނުންކުރުން ހަމަ ކޮންމެހެން އެދެވިގެންވާ އަދި ބޭނުންކުރެވެމުންދާ އަގުހުރި ވަސީލަތެކެވެ. އާއެކެވެ. އެއީ ވަސީލަތެކެވެ. އެ ބޭނުންކުރަންވާނީ ވަސީލަތެއްގެ ގޮތުގައެވެ. ހަރުދަނާ ކަންމަތީގައެވެ.


Quarter Final gai Eydhafushee team ah beynunvanee Support\nކްއާޓާ ފައިނަލްގައި އޭދަފުށީ ޓީމަށް ބޭނުންވަނީ ސަޕޯޓް\nމިހާރު މާލޭގައި ކުރިއަށްދާ ސޮނީ ސްޕޯޓްސް ގޯލްޑަން ފުޓްސަލް ޗެލެންޖުގެ ކްއާޓާ ފައިނަލުގައި މިރޭ ހދ. ނައިވައިދޫ އާ ބައްދަލުކުރާއިރު އޭދަފުށީ ޓީމަށް ބޭނުންވަނީ ސަޕޯޓަރުންގެ އެހީ ކަމަށް އެޓީމުން ބުނެފި އެވެ.\nއޭދަފުށި ފުޓްބޯޅަ ޓީމުގެ އޮފިޝަލަކު ބުނީ މިރޭ ކުޅޭ މެޗުގައި ސަޕޯޓަރުންގެ މުހިންމުކަން އޭދަފުއްޓަށް ވަރަށް މުހިންމުކަމަށާއި އެދުމަކީ ހަމަ ވީހާ ވެސް ގިނަ ބަޔަކު ދަނޑަށް ގޮސް ޓީމަށް ސަޕޯޓްކުރުން ކަމަށެވެ.\n“އެހެން ރަށަރަށުންވެސް ވަރަށް ގިނަ ސަޕޯޓަރުން އާދޭ. އޭދަފުށީގެ ބޮޑު އާބާއީދެއްގެ މާލޭގައި އުޅޭއިރު މިރޭގެ މެޗަށް ސަޕޯޓްކުރުމަށް ދަނޑަށް ދިއުމަކީ މި ޓީމުގެ ވަރަށްބޮޑު އެދުމެއް. މިއީ މެޗުން މޮޅުވުމަށް ކުޅުންތެރިންނަށް ލިބޭނެ ވަރަށް ބޮޑު ހިތްވަރަކަށް ވެސްވާނެ،”\nމި ދެޓީމު ކުޅޭ މެޗު ފަށާނީ މިރޭ 22:00 ގައި މުބާރާތް ކުރިއަށްދާ މާފަންނު ގްރައުންޑް ގައެވެ.


Kulhudhuffushi ge kulhivaru dhanduthah hulhuvaalaifi\nކުޅުދުއްފުށީގައި ކުޅިވަރު ކުޅޭ ދަނޑުތައް އިއްޔެއިން ފެށިގެން ހުޅުވާލައި ކުޅިވަރު ކުޅުމުގެ ހުއްދަ އަލުން ކުޅުދުއްފުށީ ކޮވިޑް ޓާސްކް ފޯސްއިން ދީފި އެވެ.\nކޮވިޑް-19 ފެތުރުން ހުއްޓުވުމުގެ ގޮތުން އަޅާ ރައްކާތެރި ކަމުގެ ފިޔަވަޅެއްގެ ގޮތުން މީހުން އެއްވެ އުޅުން މަނާކޮށް ކުޅިވަރު ކުޅޭ ދަނޑުތަކާއި މީހުން އެއްވެ އުޅޭ ޕާކް ފަދަ ތަންތަން ވަނީ ބަންދުކޮށްފައި އެވެ.\nކުޅުދުއްފުށީ ކޮވިޑް ޓާސްކް ފޯސްއިން ބުނީ ޔޫތް މިނިސްޓްރީގެ 03/2020 ދެންނެވުމުގައިވާ ގޮތަށް ކުޅުދުއްފުށީގެ ކުޅިވަރު ކުޅޭދަނޑުތައް 26 މެއިން ފެށިގެން ހުޅުވާލަން ނިންމާކަމަށެވެ. ނަމަވެސް ގިނަބަޔަކު އެއްވެ ހިންގާ އެއްވެސް ހަރަކާތަކަށް ޓާސްކް ފޯސްއިން ހިތްވަރު ނުދޭކަމަށެވެ.\nކުޅިވަރާއި ކަސްރަތުގެ ތެރޭގައި އުޅޭ އިރުވެސް އާންމު ސާފުތާހިރު ކަމުގެ މިންގަނޑު ތަކުގައި ހިފަހައްޓަން ނަސޭހަތް ތެރިވާކަމަށެވެ. އެ ގޮތުން ކުޅު ނުޖެހުމާއި މޫނުމަތީ ގައި އަތް ހޭކުން ފަދަ ކަންކަމުން ދުރުވުން މުހިންމުކަމަށެވެ.\nރޯގާ ނުވަތަ ބަލީގެ އެއްވެސް އަލާމާތެއް ހުރިނަމަ އެންމެގެ ރައްކަލަށްޓަކައި ގޭގައި މަޑުކުރުމަށާއި އިޖްތިމާއި ގައިދުރުކަން ކަށަވަރު ކުރެވޭނެ ގޮތަކަށް ކަސްރަތު ކުރުމާއި ކުޅިވަރު ކުޅުން އިހްތިޔާރު ކުރުމަށް ވަނީ ޓާސްކް ފޯސް އިން އިލްތިމާސް ކޮށްފަ އެވެ.\nބަލިގެ އަސަރު ނެތް ރަށްތަކުގައި އުސޫލުތަކަށް ލުއިދީ މިސްކިތްތަކުގައި ޖަމާއަތުގައި ނަމާދުކުރުމަށް ހުޅުވާލައި ކުޅިވަރު ކުޅުމުގެ ފުރުސަތު ދިނުމަށް ސަރުކާރުން ވަނީ ނިންމާފަ އެވެ.


REPORT: Mihaaru tourism falhu filhuvai dehynee raalhuge adu!\nމިހާރު ޓޫރިޒަމް ފަޅު ފިލުވައި ދެނީ ރާޅުގެ އަޑު!\nފެބްރުއަރީ މަހާހަމަށް ރިސޯޓުތައް ފެނުނީ ވަރަށް ހަރަކާތްތެރި ކޮށެވެ. ހަލަ ބޮލި ތަންތަނުގެ ގޮތުގައެވެ. ހެނދުނުގެ އިރު އަރާ މަންޒަރު ބަލާށާއި އިރުއޮއްސޭ މަންޒަރު ބަލަން ޓޫރިސްޓުންނާއެކު އޮޑި ފަހަރު ބަނދަރުން ނުކުމެ އެވެ. ކޮންމެ ދުވަހެއްގެ ގިނަ ވަގުތުތަކުގައި ރިސޯޓުތަކުގެ ރެސްޓޯރެންޓްތައް އޮތީ ފުރިފަ އެވެ.ރަށްރަށަށް އަންނަ ޓޫރިސްޓުންނަށް ހިދުމަތް ދިނުމަށް ދިޔައީ ގިނަ މަސައްކަތް ތަކެއް ތަރުތީބު ކުރަމުންނެވެ. ސޭންޑް ބޭންކް އަށް ދާ ޓޫރިސްޓުންގެ ކެއުން ތައްޔާރު ކޮށް ދީގެން ގިނަ އާއިލާތަކެއްގެ އަތްމަތި ތަނަވަސް ވަމުންނެވެ. އިގްތިސާދީ ގިނަ ހަރަކާތްތަކާއެކު ރަށްރަށުގައި ފައިސާ ދައުރުކުރުން އިތުރުވި އެވެ. އެކަމަކު ނޭނގި ތިއްބައި ކުއްލި އަކަށް ޗައިނާގެ ވޫހާން އިން ނުކުތް ކޮރޯނާ ވައިރަހާއެކު ހުރިހާ ކަމެއް އެކޮޅު ކޮޅުން ޖެހިއްޖެ އެވެ. މިއަދު ރިސޯޓުތަކުގެ ރެސްޓޯރެންޓް ތަކުން ފެންނަނީ ފަޅު ކަމެވެ. އާއްމުކޮށް ޓޫރިސްޓުން ފައިބާ ހަމަބޮލިކޮށް ކުރިން އޮތް ރާއްޖޭގެ ގިނަ ރަށްރަށުން މިހާރު އިވެނީ ހަމައެކަނި ކާޅު ގޮވާ އަޑެވެ. މިހާރު ޓޫރިޒަމަށް ފަޅު ފިލުވައިދެނީ ހަމައެކަނި ރާޅުގެ އަޑެވެ.\nކޮރޯވައިރަސް ފެތުރެން ފެށީ ރާއްޖެ އަށް އެންމެ ގިނައި ން މީހުން އަންނަ ދުވަސްވަރު ކަމަށްވާ ޗައިނީސް އާ އަހަރު ބޯމަތި ވެފައިވަނިކޮށެވެ. ޗައިނާ ބޮޑު އީދާ ދިމާކޮށް އެ ގައުމުގެ ގިނަ ބަޔަކު ދުނިޔޭގެ އެތަށް މި ތަނަށް ދަތުރު ކުރަން ތައްޔާރު ވެގެން ތިއްބަ އެވެ. އާއްމުކޮށް މި ދުވަސްވަރު ހަތް މިލިއަނެއްހާ ޗައިނާ މީހުން ދުނިޔޭގެ އެކި ކަންކޮޅު ތަކަށް ފެތުރި ގަނެވެ. އަދި އެ މީހުން އެތަށް ބިލިއަން ޑޮލަރެއްގެ ފައިސާ ގައުމުތަކުގެ އިގްތިސާދުގެ ތެރެއަށް ދޫކޮށްލަ އެވެ. ޗައިނާ މީހުން އެންމެ ގިނައިން އަންނަ މި ސަރަހައްދުގެ އެއް ގައުމަކީ ރާއްޖެ ކަމަށްވާއިރު ކޮންމެ އަހަރަކު ޗައިނާ އިން އެކަނި 300،000 އަށްވުރެ ގިނަ މީހުން ރާއްޖެ އާދެ އެވެ. މި އަދަދަކީ ރާއްޖެ އަންނަ މިލިއަނެއްނާ ޓޫރިސްޓުންގެ އަދަދާ އަޅާ ބަލާއިރު ނިސްބަތުން ބޮޑު އަދަދެކެވެ. ނަމަވެސް ކޮވިޑް-19 ވައިރަސް ފެތުރެން ފެށުމާއެކު ޗައިނާގެ އެއްކޮށް "ބަންދު" ކޮށްލި އެވެ. މިކަމުގެ ވޭން އެންމެ ބޮޑަށް ކުރި ބަޔަކީ ދިވެހިންނެވެ.\nޗައިނާ ބަންދުކޮށް ޓޫރިސްޓުން މަދުވެފައި ވަނިކޮށް، ރާއްޖެ އަށް ކުރާ އަސަރު ބޮޑު ވެގެން ދިޔައީ ކޮވިޑް-19 ބޮޑު ބާލާއާފާތަކަށް ބަދަލުވެ މުޅި ޔޫރާއި މެދުއިރު މައްޗަށް ފެތުރެން ފެށުމެވެ. މީގެ ސަބަބުން ރާއްޖެ އަށް ބޭރު ފައިސާ ވަންނަ މައި ދޮރާށި ކަމަށްވާ ޓޫރިޒަމް ހަރަކާތްތައް އެއްކޮށް ހުއްޓިއްޖެ އެވެ.\nދުނިޔޭގެ ގިނަ ގައުމުތަކަށް ގާތްގަނޑަކަށް "ލޮކްޑައުން" އަކަށް ދިޔައިރު ޓޫރިޒަމް މި ދުވަސް ވަރަކީ އާއްމުކޮށް ޓޫރިޒަމްގެ އެނދުތަކުގެ 70 ޕަސެންޓް ފުރިފައި އޮންނަ ދުވަސް ވަރެކެވެ. ޓޫރިޒަމް އޮކިއުޕެންސީ މި ދުވަސްވަރު އާއްމު ގޮތެއްގައި އުޅޭނީ 70 ޕަސެންޓުގަ އެވެ. މިހާލަތަށް ޓޫރިޒަމް އައިއިރު ރާއްޖޭގައި 150 ރިސޯޓާއި 600 ގެސްޓްހައުސް އޮޕަރޭޓް ކުރަމުން ދިޔަ އެވެ.\nރާއްޖޭގެ ރިސޯޓެއްގެ ބީޗެއް: ގިނަ ރިސޯޓުތަކުގައި މިހާރު ޓޫރިސްޓުން ނެއް ނެތް- ފޮޓޯ: އަޑޯރޭ މޯލްޑިވްސް\nމުޅި ދާއިރާގައި ގާތްގަނޑަކަށް 30،000 މީހުން ވަޒީފާގައި ތިބިއިރު، މީގެތެރޭގައި 17،000 ދިވެހިން ވެސް ހިމެނެ އެވެ. މި ހާލަތުން ޓޫރިޒަމަށް ކުރާ އަސަރުގެ އެންމެ އަވަސް ވޭން ލިބޭ ބަޔަކަށް މި ދާއިރާގެ މަސައްކަތްތެރިން ހިމެނެ އެވެ. ކޮންމެ ދުވަހަކު އަންނަ މީހުންނަށް ހިދުމަތް ދޭ މުވައްޒަފުންނަށެވެ. ޓޫރިޒަމް ސިނާއަތުގެ ހަރަކާތްތައް ހުއްޓިގެން ގޮސް ރިސޯޓުތައް ބަންދު ކުރަން ޖެހުމާއެކު ރިސޯޓު މުވައްޒަފުންގެ އާމްދަނީ އަށް ވަނީ ބޮޑު އަސަރެއް ކޮށްފަ އެވެ.\nރާއްޖޭގެ ރިސޯޓެއްގައި ބަހައްޓާފައި ހުރި ބީޗް ބަބުލް ކޮޓަރިއެއް-\nރާއްޖޭގެ ހުރިހާ ރިސޯޓެއް ގާތްގަނޑަކަށް ބަންދު ވެއްޖެ އެވެ. އަދި ކޮވިޑް-19 އާއްމުންގެ ތެރޭގައި ފެތުރިދާނެ ކަމުގެ ބިރަށްޓަކައި ވައިގެ މަގުން މީހުން އެތެރެ ވުން ބަންދުކޮށް، އެއާޕޯޓް ވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް ޝެޑިއުލް ފްލައިޓް ޖެއްސުން ހުއްޓާލާފި އެވެ.\nރިސޯޓެއްގެ ބީޗެއް ހުސްކޮށް: ގިނަ ރިސޯޓުތަކުގައި ޓޫރިސްޓަކުން ނެތް-\nއެއާޕޯޓް ބަންދުކޮށް، ޓޫރިޒަމްގެ ހަރަކާތްތައް ހުއްޓިގެން ދިއުމުން ގައުމުގެ އިގްތިސާދަށް ބޮޑު އަސަރެއް ދަނީ ކުރަމުންނެވެ. މިހާރުގެ އަންދާޒާއަކީ ގާތްގަނޑަކަށް 600 މިލިއަން ޑޮލަރަށް ވުރެ ބޮޑު ގެއްލުމެއް ހަމައެކަނި ޓޫރިޒަމް ސެކްޓާ އަށް ލިބުމެވެ. ޓޫރިޒަމްއަކީ ބޭރު ފައިސާ ވަންނަ މައި ވަސީލަތް ކަމަށް ވުމުން މީގެ އަސަރު ރާއްޖޭގެ ހުރިހާ ވިޔަފާރި ތަކަށް ކުރާނެ އެވެ. މިހާރުގެ ހަލަތަކީ މި އެވެ.\nރާއްޖޭގައި ތިބި ޓޫރިސްޓުންގެ ބޮޑު ބައެއް އެ މީހުންގެ ގައުމު ތަކަށް ހިނގައްޖެ އެވެ. އެހެންވެ، މިހާރު ޓޫރިސްޓުންނަށް ހިދުމަތްދޭ ގިނަ ތަންތަނުން ފެންނަނީ ފަޅު ކަމެވެ. މުޅި ގައުމުން ވެސް ފެންނަނީ ހިމޭން ކަމެވެ. މިހާރު ޓޫރިޒަމަށް ފަޅު ފިލުވައިު ދެނީ ރާޅުގެ އަޑުންނެވެ. ގޮނޑުދޮށަށް ރާޅު ބިއްސާ އަޑުންނެވެ.\nހަޔާތަށް ފަރުވާ: ދެން ނުރޮއްވާނަން!


New Radiant in Faisal ah release dheefi\nނިއު ރޭޑިއަންޓުން ފައިސަލްއަށް ރިލީޒް ދީފި\nކީޕަރު ފައިސަލް --- ފޮޓޯ: އިމޭޖަސް އެމްވީ\nމިދިޔަ ދޮޅު އަހަރުގައި ނިއު ރޭޑިއަންޓަށް ކުޅުނު ގައުމީ ޓީމުގެ ގޯލްކީޕަރު މުހައްމަދު ފައިސަލްއަށް އެ ކުލަބުން ރިލީޒް ދީފި އެވެ.\nނިއުގެ ޖެނަރަލް ސެކެޓްރީ އަހްމަދު ނިޔާޒު މޫސާ (ޓެޑް) ވިދާޅުވީ، ފައިސަލްއަށް ރިލީޒް ދިނީ، ދެ ފަރާތުން އެއްބަސްވެގެން ކަމަށެވެ. ނިއު ރޭޑިއަންޓާއެކު ފައިސަލް ސޮއި ކޮށްފައިވާ އެއްބަސްވުމުގެ މުއްދަތު ހަމަވާނީ މިއަހަރުގެ ފަހު ކޮޅު އެވެ.\nމިދިޔަ އަހަރު ބޭއްވި ސާފް ޗެމްޕިއަންޝިޕްގެ މޮޅު ކުޅުންތެރިޔާގެ އެވޯޑް ހޯދި، ފައިސަލް ގެންދިއުމަށް ބައެއް ކުލަބުތަކުން ވަނީ ޝައުގުވެރިކަން ފާޅުކޮށްފަ އެވެ. ނިއުގައި ފައިސަލް ކުޅުނުއިރު، އޭނާއަށް ފުރުސަތު ލިބުނީ ބަދަލު ކީޕަރެއްގެ ރޯލެވެ. ރާއްޖޭގެ އެއް ވަނަ ކީޕަރު، އިމްރާން މުހައްމަދު ވެސް މިދިޔަ ދެ ސީޒަންގައި ކުޅުނީ ނިއު ރޭޑިއަންޓަށެވެ. އެ ޓީމުގެ އެއް ވަނަ ކީޕަރަކީ އޭނާ އެވެ.\nމިދިޔަ އަހަރު އޯގަސްޓް މަހާ ހަމައަށް އިމްރާން ވަނީ، ނިއުގެ ޓީމުގައި ކުޅެފަ އެވެ. އެހެންނަވެސް ސާފް ޗެމްޕިއަންޝިޕަށް ތައްޔާރުވާން ކުލަބުތަކުގެ ޕްރެކްޓިސް މެދުކަނޑަލައި، ސާފް ޗެމްޕިއަބްޝިޕަށް ފަހު ނިއުގެ ޕެރެކްޓިހަށް ނިކުތުން، އިމްރާން ހުއްޓާލި އެވެ. އެއީ އެ ކުލަބުން އޭނާއަށް ދޭން ޖެހޭ މުސާރަ ނުދީ އޮތުމުންނެވެ.\nއިމްރާނަށް މުސާރައިގެ މައްސަލަ ދިމާވުމުން، އޭނާ ވަނީ މުސާރަ ހަމަޖައްސައި ދިނުމަށް ކުލަބަށް ލިޔުމުން ހުށަހަޅާފަ އެވެ. އެއަށްފަހުވެސް ކުލަބުން މުސާރަ ނުދިނުމުން، އާންމުދަނީ ހޯދަން ވަގުތު ހުސް ކުރުމަށްޓަކައި ކުލަބުގެ ޕްރެކްޓިހަށް ނިކުމެވޭން ނެތްކަން ލިޔުމުން އެންގުމަށް ފަހު، ކުލަބުގެ ޕްރެކްޓިހަށް ނިކުތުން އޭނާ ހުއްޓާލި އެވެ. އެއަށް ފަހުވެސް މުސާރައިގެ މައްސަލަ ކުލަބުން ހައްލުކޮށް ނުދިނުމުން، އެފްއޭއެމަށް މައްސަލަ ހުށަހެޅި އެވެ. އެފްއޭއެމުގެ ޕްލޭއާސް ކޮމިޓީން މައްސަލަ ބަލަމުން ދަނިކޮށް، ނިއު އިން ވަނީ އޭނާގެ ކޮންޓްރެކްޓް ބާތިލު ކޮށްފަ އެވެ.\nފައިސަލް، ނިއު އާ ގުޅުނީ، 2017 ވަނަ އަހަރު ކުލަބު ވެލެންސިއާއިންނެވެ. އެ އަހަރުގެ ދިވެހި ޕްރިމިއާ ލީގުން ވެލެންސިއާއަށް ޖާގަ ނުލިބުމުން، ވެލެންސިއާއަށް އެއަހަރުގެ ސީޒަން ނިމުމުން އެ ކުލަބުގެ ގިނަ ކުޅުންތެރިން އެހެން ކުލަބުތަކަށް ބަދަލުވި އެވެ. ފައިސަލް ބަދަލުވީ ނިއު އަށެވެ.\nއދ. ފެންފުއްޓަށް އުފަން ފައިސަލް، ފުރަތަމަ ޑިވިޝަންގެ ފުޓްބޯޅައަށް ނެރެދިނީ، ކުލަބު ވެލެންސިއާގެ ކުރީގެ ކޯޗް، އިސްމާއީލް އާސިފް 'ކުޑަހީނާ' އެވެ. އޯލް ޔޫތު ލިންކޭޖް. އޭވައިއެލް އަށް ކުޑަ ހީނާ ކޯޗު ކޮށްދިއިރު، އޭނާ ވަނީ އެ ކުލަބު ފައިސަލް އަށް ފުރުސަތު ދީފަ އެވެ. ކުޑަހީނާއަށް ފައިސަލް ފާހަގަވީ އއ އަތޮޅުގައި ބޭއްވި ފުޓްބޯޅަ މުބާރާތެއްގެ ތެރެއިންނެވެ.\nމިއަހަރުގެ ޖޫން މަހު، ފެށުމަށް ހަމަޖެހިފައިވާ ރާއްޖޭގެ އާ ފުޓްބޯޅަ ސީޒަނަށް ތައްޔާރުވުމަށް ބައެއް ކުލަބުތަކުން ކުޅުންތެރިން ލައްވައި ދަނީ ސޮއި ކުރުވަމުންނެވެ. އެގޮތުން އެންމެ ފަހުގެ ޗެމްޕިއަން ޓީސީ އާއި ގްރީން ސްޓްރީޓުން ވަނީ ދުރާލައި ޓްރާންސްފާ މާކެޓްގައި ހަރަކާތްތެރިވާން ފެށި އެވެ.


Ibu ge furathama dhuvas ramzeekoh; leadarun "minivan kohfi"!\nއިބޫގެ ފުރަތަމަ ދުވަސް ރަމްޒީކޮށް: ލީޑަރުން "މިނިވަންކޮށްފި"!\nރަމްޒީކޮށް ހަތަރު ލީޑަރުން އިބޫ މިނިވަން ކުރަނީ --\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫއަށް ވެރިކަން ލިބިވަޑައިގެންފިނަމަ އެންމެ ފުރަތަމަ ކުރައްވާނެކަން ރަމްޒީކޮށް މިރޭ ދައްކަވައިފި އެވެ. އޭނާ ވަނީ ރަމްޒީކޮށް، އިދިކޮޅު ހަތަރު ލީޑަރުން މިނިވަން ކުރައްވާފަ އެވެ.\nއިބޫ ވިދާޅުވެފައިވާ ގޮތުގައި އޭނާ ވެރިކަމަށް ވަޑައިގެން ކުރީގެ ރައީސުން ކަމަށްވާ މައުމޫން އަބްދުލްގައްޔޫމާއި މުހައްމަދު ނަޝީދާއި ޖުމްހޫރި ޕާޓީގެ ބާނީ ގާސިމް އިބްރާހިމާއި އަދާލަތު ޕާޓީގެ ރައީސް އިމްރާން އަބްދުﷲއަށް ކޮށްފައިވަނީ ނުހައްގު ހުކުމްތަކެވެ. އެހެންވެ ވެރިކަމުގެ ފުރަތަމަ ދުވަހު އެ ބޭފުޅުން މިނިވަން ކުރައްވާނެ އެވެ.\nމިރޭ އިބޫ ށ. ފޯކައިދޫއަށް ވަޑައިގެންނެވިއިރު ރަށުގައި ހަދާފައިވާ ރަމްޒީ ގޮޅިއެއްގައި ހަތަރު މީހުން ތިއްބެވެ. އެމީހުން ތިބީ ހަތަރު ލީޑަރުންގެ ފޮޓޯ މޫނު އަޅުވައިގެންނެވެ.\nއިބޫއަށް މަރުހަބާ ކިޔަން ނުކުމެ ތިބި މީހުންނާ ސަލާމް ކުރަން ފެށުމުން އެމީހުން ވަނީ ގޮޅީގައި ތިބި ހަތަރު މީހުން މިނިވަންކޮށް ދިނުމަށް އެދިފަ އެވެ. އެ އެދުމުގެ މަތިން އިބޫ ވަނީ އެ ގޮޅީގެ ދޮރު ހުޅުވާފަ އެވެ. އެއާއެކު އެ ހަތަރު މީހުން ނުކުތެވެ. އެއާއެކު އެންމެން އުފާ ފާޅުކުރި އެވެ. ރަމްޒީ ގޮތެއްގައި ހަތަރު ލީޑަރުން މިނިވަންވުން ފާހަގަކުރި އެވެ.\nރައީސް ނަޝީދާއި އިމްރާން އަބްދުﷲ ސިޔާސީ ހަރަކާތްތަކުން އެއް ކައިރި ކުރުވާފައިވަނީ ޓެރަރިޒަމްގެ ކުށް ސާބިތުކޮށްގެންނެވެ. ރައީސް މައުމޫން ތަހުގީގަށް ފޯނު ނުދެއްވި މައްސަލާގައި ޖަލު ހުކުމެއްގައި ހުންނެވިއިރު ގާސިމަށް ހުކުމް ކުރީ ރިޝްވަތުގެ މައްސަލައެއްގަ އެވެ. ރައީސް ނަޝީދާއި ގާސިމް ތިއްބެވީ ބޭހަށް ބޭރަށް ފޮނުވުމުން އަނބުރާ ރާއްޖެ ވަޑައިނުގަންނަވަ އެވެ. ނަމަވެސް ރައީސް މައުމޫނާއި އިމްރާން ތިއްބެވީ ޖަލުގަ އެވެ.\nރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + ގާސިމް އިބްރާހިމް އިމްރާން އަބްދުﷲ އިދިކޮޅު ފަރާތްތައް\nޕާޓީތަކަށް ކެބިނެޓް ބަހާލައި، ޖުމްލަ 22 މިނިސްޓަރުން!


Gaza ge masrah finikurevey tho Misrun masakkai kuranee - vNews.mv\nއިސްރާއީލުގެ އުދުވާނީ ބާރުތަކުން ޣައްޒާއަށް ވައިގެ ހަމަލާތައް ދެނީ:\nހަނގުރާމައެއް ފަށާފާނެތީ ޣައްޒާގެ މަސްރަހް ފިނިކުރެވޭތޯ މިސްރުން މަސައްކަތް ކުރަނީ!\nސައިފް އަޒްހަރު 12 November 2019, 22:33\nދެފަރާތުން ބަދަލުކުރި ހަމަލާތަކާ ގުޅިގެން ހަނގުރާމައަށް ފެށިދާނެތީ، ޣައްޒާގެ މަސްރަހް ފިނިކުރުމަށް މިސްރުން މަސައްކަތް ކުރަމުން އެބަގެންދެއެވެ.\nމިސްރުގެ މަސްދަރުތަކުން ބުނެފައިވަނީ، އެމެރިކާ އަދި އީޔޫވެސް ހިމެނޭގޮތުން މިސްރުން ޣައްޒާގެ މަސްރަހް ފިނިކުރުމަށް ގެންދަނީ މަސައްކަތް ކުރަމުން ކަމަށެވެ.\nމިސްރަކީ، މަސްރަހް ނުތަނަވަސްވާ ކޮންމެ ފަހަރަކު އެކަން ފިނިކޮށް ހުއްޓުވަން މެދުވެރިއެއްގެ ދައުރު އަދަކުރާ ގައުމެވެ.\nޣައްޒާގެ މަސްރަހް އިތުރަށް ހޫނުވެވެގެންދިޔައީ، އިސްރާއީލުގެ އުދުވާނީ ބާރުތަކުން ޣައްޒާއަށް ދިން ވައިގެ ހަމަލާތަކެއްގައި ޣައްޒާގައި ހަރަކާތްތެރިވާ އިސްލާމިކް ޖިހާދު ޖަމާއަތުގެ ކޮމާންޑަރަކު ޝަހީދުކޮށްލުމާ ގުޅިގެންނެވެ.\nޣައްޒާގެ ވެރިރަށް ގާޒާ ސިޓީއަށް އިސްރާއީލުން ދިން ވައިގެ ހަމަލާގައި ޝަހީދުކޮށްލާފައިވަނީ ބަހާ އަބޫ އަލް އަތާއެވެ.\nއުމުރުން 42 އަހަރުގެ ބަހާ އަބޫ އަލް އަތާއަކީ އިސްލާމިކް ޖިހާދު ޖަމާއަތުގެ ޣައްޒާ ކޮމާންޑަރެވެ. އިސްރާއީލުން ވައިގެ ހަމަލާ ދީފައިވަނީ އޭނާގެ ގެއަށްކަމަށް ވެއެވެ. މިހަމަލާގައި އޭނާގެ އަނބިމީހާވެސް ޝަހީދުވިއެވެ.\nމިހަމަލާގައި ބަހާ އަބޫ އަލް އަތާ ޝަހީދުވެފައިވާކަން، އިސްލާމިކް ޖިހާދު ޖަމާއަތުން ނެރުނު ބަޔާނެއްގައި ވަނީ ކަށަވަރު ކޮށްދީފައެވެ.\nއިސްރާއީލުން ޣައްޒާއަށް ވައިގެ ހަމަލާތަކެއް މިދިނީ، ޣައްޒާގެ ތެރެއިން އިސްރާއީލަށް ރޮކެޓް ހަމަލާތަކެއް ދިނުމާ ގުޅިގެންނެވެ.\nރޮކެޓް ހަމަލާތައް އަންނާން ފެށުމުން، އިސްރާއީލުގެ މެދުތެރެއާއި، ދެކުނުގެ ސަރަހައްދުތަކުގައި ސައިރަން އަޅައި އާންމުން ރައްކާތެރިވެގަތުމަށް އިންޒާރުތައްވެސް ދީފައި ވެއެވެ.\nއިސްލާމިކް ޖިހާދު ޖަމާއަތުން ބުނެފައިވަނީ، ސޫރިޔާގެ ވެރިރަށް ދިމިޝްގުގައި ހުންނެވި އެ ޖަމާއަތުގެ އޮފިޝަލެއް ކަމަށްވާ އަކްރަމް އަލް އަޖޫރީގެ ގެއަށްވެސް އިސްރާއީލުން މިއަދު ހަމަލަ ދީފައިވާ ކަމަށެވެ. އެ ހަމަލާގައި އަކްރަމްގެ ފިރިހެން ދަރިއަކު ޝަހީދުވެ އިތުރު އެކަކު ޒަޚަމްވި ކަމަށްވެސް ބުނެފައި ވެއެވެ.\nމީގެއިތުރުން، ޣައްޒާގެ އިތުރުން ބައިތު ލާހިޔާއަށް އިސްރާއީލުން ދިން ހަމަލާގައި އިތުރު އެކަކު ޝަހީދުކޮށްލާފައި ވެއެވެ.\nޣައްޒާގެ އެކި ތަންތަނަށް އިސްރާއީލުން މިއަދު ދިން ހަމަލާތަކުގައި ފަލަސްތީނުގެ5މީހުން ޝަހީދުކޮށްލާފާއި ވާއިރު، މިހަމަލާތަކުގައި 39 މީހުން ޒަޚަމްވެފައިވާ ކަމަށް ފަލަސްތީނުން ބުނެއެވެ.


Sushant ge aailaa aa gulhun huri5meehaku accident ehgai maruvejje - One Online\nސުޝާންތުގެ އާއިލާއާ ގުޅުންހުރި ފަސް މީހަކު އެކްސިޑެންޓެއްގައި މަރުވެއްޖެ\nދެހާސް ވިހި ވަނަ އަހަރު މަރުވި ބޮލީވުޑް ތަރި ސުޝާންތު ސިންގް ރާޖްޕުޓްގެ އާއިލާއާ ގުޅުންހުރި ފަސް މެމްބަރަކު އެކްސިޑެންޓެއްގައި މަރުވެއްޖެއެވެ.\nމި ހާދިސާ ހިނގާފައިވަނީ މިއަދު ހެނދުނުގެ ވަގުތެއްގައި ބިހާރު ސްޓޭޓުގައެވެ. ސުޝާންތުގެ ޅިޔަނެއް ކަމަށްވާ ހަރިޔާނާގެ އިސް ފުލުސް އޮފިސަރު އޯޕީ (އޯމް ޕްރަކާޝް) ސިންގުގެ އާއިލާގެ މެމްބަރުން މަރުވި ހާދިސާ ހިނގާފައިވަނީ ބިހާރުގެ ލަކިސަރައި ޑިސްޓްރިކްޓުގައި ސިކަންދުރަ-ޝެއިހްޕޫރާ ނެޝަނަލް ހައިވޭ-333 ގައެވެ.\nމި އެކްސިޑެންޓު ހިނގަން މެދުވެރިވެރިވީ ސިންގުގެ އާއިލާގެ ދިހަ މީހުން ދަތުރުކުރަމުންދިޔަ އެސްޔޫވީ ކުރިމަތިން ހުސް ގޭސް ފުޅިތަކެއް ބަރުކޮށްގެން ދުއްވާފައި އައި ޓްރަކެއްގައި ޖެހިގެން ކަމަށް ހަބަރުތައް ބުނެއެވެ. މި އެކްސިޑެންޓުގައި ވެހިކަލް ދުއްވަން އިން މީހާގެ އިތުރުން އޭގެ ތެރޭގައި ތިބި ފަސް މީހުން ވަނީ ވަގުތުން މަރުވެފައެވެ. އަދި ދެން ތިބި ހަތަރު މީހުންނަށް ހޮސްޕިޓަލުގައި ފަރުވާދެމުން އަންނަ އިރު، އެ އެންމެންގެ ހާލަތު ވަރަށް ނާޒުކު ކަމުގައި ހޮސްޕިޓަލާ ހަވާލާދީ ފުލުހުން ވަނީ ބުނެފައެވެ.\nމި އެކްސިޑެންޓު ހިނގާފައިވަނީ މަރުވެފައިވާ އޯޕީ ސިންގުގެ ދައްތަ، ގީތާ ސިންގުގެ ޖަނާޒާގެ ކަންކަން ހަމަޖެއްސުމަށް އާއިލާ ޕަޓްނާއަށް ގޮސް އެނބުރި އައި މަގުމަތީގައެވެ. އެކްސިޑެންޓުގައި އޯޕީ ސިންގުގެ ޅިޔަނު ލަލިތު ސިންގާއި އޭނާގެ ދެ ފިރިހެން ދަރިން ނެމާނީ ސިންގު އަދި ރާމް ޗަންދްރާ ވަނީ މަރުވެފައެވެ. އޭގެ އިތުރުން މަރުވެފައިވަނީ ބޭބީ ދޭވީ އަދި އަނީތާ ދޭވީގެ އިތުރުން ކާރު ދުއްވަން އިން ޕްރީތަމް ކުމާރެވެ. ޕްރީތަމް އާއި އާއިލާއާ އޮންނަ ގުޅުން އަދި ސާފުވާގޮތް ވެފައި ނުވާ ކަމަށް ހަބަރުތައް ބުނެއެވެ.


Jailam ge maru: Scene of crime report thayaaru kuri officer ge hekibas nagaifi - One Online\nޖައިލަމްގެ މަރު: ސީން އޮފް ކްރައިމް ރިޕޯޓު ތައްޔާރުކުރި އޮފިސަރުގެ ހެކިބަސް ނަގައިފި\nދެހާސް ފަނަރަ ވަނަ އަހަރުގެ ފެބްރުއަރީ މަހު ވަޅިން ހަމަލާދީ މަރާލި ހ. ހަންޑްރެޑް ފްލާވާސްގޭ، ޖައިލަމް އަހުމަދު ޝާކިރުގެ މަރުގެ މައްސަލައިގެ މިއަދުގެ އަޑުއެހުމުގައި ސީން އޮފް ކްރައިމް ރިޕޯޓު ތައްޔާރުކުރި އޮފިސަރުގެ ހެކިބަސް ނަގައިފިއެވެ.\nކުރިމިނަލް ކޯޓުގައި އެ މައްސަލައާ ގުޅިގެން ބޭއްވި އަޑުއެހުމުގައި ނަގާފައިވަނީ ސީން އޮފް ކްރައިމް ރިޕޯޓު ތައްޔާރުކުރި އިބްރާހީމް ރަމީޒުގެ އިތުރުން މުހައްމަދު އަރީފުގެ ހެކިބަހެވެ.\nދައުލަތުން ހެކިވެރިއެއްގެ ގޮތުގައި އިބްރާހީމް ރަމީޒު ހުށަހަޅާފައިވަނީ ސީން އޮފް ކްރައިމް ރިޕޯޓު ތައްޔާރުކުރެއްވި އޮފިސަރުގެ ހައިސިއްޔަތުން ޖައިލަމަށް ލިބިފައިވާ އަނިޔާތައް ކިޔައިދިނުމާއި، އެ ރިޕޯޓުގެ ސައްހަކަން ކަށަވަރުކުރުމުގެ ބޭނުމުގައި ކަމަށް ދައުލަތުން ވިދާޅުވިއެވެ.\nއިބްރާހީމް ރަމީޒު ހެކިބަސް ދެމުން ބުނީ، ފުލުހުންގެ ކޮމާންޑު ސެންޓަރުން އޭނާއަށް އެންގީ ހޮސްޕިޓަލަށް ދިއުމަށް ކަމަށާއި ހޮސްޕިޓަލަށް ދިޔައިރު ޖައިލަމް މަރުވެފައިވާކަން ޑޮކްޓަރުން އެންގި ކަމަށެވެ. އެކަމާ ގުޅޭ ތަފްސީލު ހިއްސާކޮށްފައިވަނީ ރިޕޯޓުގައި ކަމަށާއި 2015 ވަނަ އަހަރު ހިނގި ހާދިސާއަކަށްވުމުން ބައެއް ކަންކަން ހަނދާނުގައި ނެތް ކަމަށް ވެސް ބުންޏެވެ.\nދައުލަތުން ދެން ހާޒިރުކޮށްފައިވަނީ ޕޮލިސް ލާންސް ކޯޕްރަލް މުހައްމަދު އަރީފެވެ. އޭނާ ހެކިވެރިއެއްގެ ގޮތުގައި ހުށަހެޅީ ޖައިލަމްގެ މަރުގެ ދައުވާ ލިބޭ މީހެއްގެ ގެއިން ފެނުނު މެޑިކަލް ލިޔުމުގައި ބަޔާންކޮށްފައިވާ އަނިޔާއަކީ ޖައިލަމްގެ މަރާލި މައްސަލައިގެ ތެރެއިން ލިބުނު އަނިޔާއެއްކަން ކަށަވަރު ކުރުމަށެވެ. މުހައްމަދު އަރީފު ހެކިބަސް ދޭން ތައްޔާރުވެފައި ވަނިކޮށް މާފުށީ ޖަލުގެ ނެޓްވޯކުގައި މައްސަލަތަކެއް ހުރުމުގެ ސަބަބުން އަޑުއެހުން ކުރިއަށް ގެންދެވޭނެ ގޮތެއް ނުވުމުން ޝަރީއަތް ވަނީ ކެންސަލްކޮށްފައެވެ.\nލާންސް ކޯޕްރަލް މުހައްމަދު އާރިފަކީ ހުމައިދުގެ ގެއިން ފެނިފައިވާ މެޑިކަލް ލިޔުމަކާ ގުޅިގެން ހެކިބަސް ދިނުމަށް ހާޒިރުކުރި ފަރާތެކެވެ.\nޖައިލަމް މަރާލި މައްސަލައިގައި ދައުލަތުގެ ފަރާތުން ފަސް ހެކިވެރިޔަކު ވަނީ ހުށަހަޅައިފައެވެ. އެއީ ތިން ޕޮލިސް އޮފިސަރުންނާއި ޖައިލަމްގެ ހަށިގަނޑު ބެލި ދެ ޑޮކްޓަރުންނެވެ.\nޖައިލަމް ގެންދިޔަ އޭޑިކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް އޭރު މީޑިއާތަކަށް ވިދާޅުވެފައި ވަނީ ޖައިލަމްގެ ކަރަށް ވަޅި ހަރައި ކަރުގެ ނާރުތައް ބުރިކޮށްލާފައިވާ ކަމަށާއި އެހެންކަމުން އޭނާގެ ބޮލަށް ލޭ ފޮނުވައިދިނުން ހުއްޓުނު ކަމަށެވެ. ކަރަށް ހަމަލާއެއް އަމާޒުވިއިރު ޖައިލަމްގެ ފުރަގަހަށާއި ބަނޑަށް ވެސް ބޮޑެތި ޒަހަމްތަކެއް ލިބިފައިވާ ކަމަށެވެ. އެގޮތުން ފުރަގަހަށް ދިން ހަމަލާގައި ފުއްޕާމޭ އެއްކޮށް ހަލާކު ވެފައިވާ ކަމަށާއި ޖައިލަމް ހޮސްޕިޓަލަށް ގެންދިޔައިރު ވެސް އޮތީ މަރުވެފައި ކަމަށް އަފްއާލް ވިދާޅުވެފައިވެއެވެ.


ލާމަރުކަޒީ ގޮތުން ރާއްޖެ ތަރައްޤީކުރުމުގައި ކައުންސިލުތަކުން އެއްބާރުލުން ދެއްވުމަށް ރައީސުލްޖުމްހޫރިއްޔާ އެދިވަޑައިގަނެފި - The President's Office\nލާމަރުކަޒީ ގޮތުން ރާއްޖެ ތަރައްޤީކުރުމުގައި ކައުންސިލުތަކުން އެއްބާރުލުން ދެއްވުމަށް ރައީސުލްޖުމްހޫރިއްޔާ އެދިވަޑައިގަނެފި\n7 ސެޕްޓެންބަރު 2021، ރިފަރެންސް: 2021-329\nލާމަރުކަޒީގޮތުން ރާއްޖެ ތަރައްޤީކުރުމަށް ކައުންސިލުތަކުން އެއްބާރުލުން ދެއްވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެދިވަޑައިގެންފިއެވެ. ރައީސުލްޖުމްހޫރިއްޔާ މިކަމަށް އެދިވަޑައިގެންނެވީ ށ.ޅައިމަގު ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީއާއެކު މިއަދު ބޭއްވި ބައްދަލުކުރެއްވުމުގައި ވާހަކަފުޅު ދައްކަވަމުންނެވެ. މި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ ލާމަރުކަޒީ ޤާނޫނުގެ ދަށުން ކައުންސިލުތަކަށް ގިނަ ބާރުތަކަކާއި އިޙްތިޔާރު ތަކެއް ލިބިފައިވާކަން ފާހަގަކުރައްވައި އެ ކަންކަމުގެ ބޭނުން ހިފައި ރަށު ތަރައްޤީއަށް މަސައްކަތްކޮށްދެއްވުމަށް އެދިވަޑައިގަންނަވާފައެވެ. މި ބައްދަލުކުރެއްވުން ބާއްވާފައި ވަނީ މިއަދު ހަވީރު ޅައިމަގުގައި ކައުންސިލު އިދާރާގައެވެ.\nމި ބައްދަލުކުރެއްވުމުގައި ކައުންސިލުން ފާހަގަކުރެއްވި ކަންކަމުގެ ތެރޭގައި، މިހާރު ކުރިޔަށްދާ އެރަށުގެ ބަނދަރު އެކްސްޕޭންޝަން ޕްރޮޖެކްޓްގެ ދަށުން ބަނދަރު އިތުރަށް ބޮޑުކޮށްދިނުމަށް އެދުމާއި، ބަނދަރުގެ ޕްރޮޖެކްޓާއެކު ގޮނޑުދޮށް ހިމާޔަތްކުރުމުގެ ޕްރޮޖެކްޓްކުރިޔަށްގެންދިއުމާއި ކަރަންޓުގެ ޚިދުމަތް އިތުރަށް ތަރައްޤީކުރުމާއި ޞިއްޙީ ޚިދުމަތުގެ ފެންވަރު މަތިކޮށް ޚިދުމަތް ފުޅާކުރުމާއި ފުލުހުންގެ ޚިދުމަތް ޤާއިމުކުރުމާއި އަދި މި ނޫންވެސް ރަށުގެ ތަރައްޤީއަށް މުހިންމު ކަންކަން ހިމެނެއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ބަނދަރު ބޮޑުކުރުމާ ގުޅޭގޮތުން ކަމާގުޅޭ ފަރާތްތަކާއި މަޝްވަރާކުރައްވައިގެން ކުރިޔަށްގެންދިއުމަށް އެދިވަޑައިގަންނަވާފައެވެ. އަދި މީގެ އިތުރުން ރަށުގެ ތަރައްޤީއަށް ކުރިޔަށްގެންދެވޭ މަޝްރޫޢުތަކުގެ ފަހުގެ މަޢުލޫމާތުތައް ރައީސުލްޖުމްހޫރިއްޔާ ވަނީ ކައުންސިލާ ޙިއްޞާކުރައްވާފައެވެ. އެގޮތުން ފުލުހުންގެ ޚިދުމަތް މުޅި ރާއްޖެއަށް ފުޅާކުރުމުގެ ގޮތުން ކުރިޔަށްދާ މަސައްކަތުގެ ތެރެއިން ޅައިމަގަށްވެސް ފުލުހުންގެ ޚިދުމަތް ލިބިގެންދާނެކަން ފާހަގަކުރައްވައި އެރަށަށް އިސްކަން ދެއްވާނެކަމުގައި ވިދާޅުވިއެވެ. މީގެ އިތުރުން ކައުންސިލުން ފާހަގަކުރެވި ކަންކަމުގައި ކަމާގުޅޭ އިދާރާތަކާއި މަޝްވަރާކުރައްވައިގެން އެކަންކަން ޙައްލުކުރުމަށް މަސައްކަތްކޮށްދެއްވާނެކަމުގައި ވިދާޅުވިއެވެ.\nމި ބައްދަލުކުރެއްވުމަށްފަހު ރައީސުލްޖުމްހޫރިއްޔާގެ ދެ ކަނބަލުން ވަނީ ޅައިމަގު ބަނދަރުގެ މަސައްކަތް ކުރިޔަށްދާގޮތް ބައްލަވާލައްވާފައެވެ. އަދި ރައީސުލްޖުމްހޫރިއްޔާގެ އަނބިކަނބަލުން ވަނީ ޅައިމަގު ސްކޫލަށް ޒިޔާރަތްކުރައްވައި ސްކޫލް ބައްލަވާލެއްވުމުގެ އިތުރުން ބަނދަރު ސަރަޙައްދުގައި އެރަށުގެ އަންހެންބޭފުޅުންކޮޅަކާއި ބައްދަލުކުރައްވައި ޚިޔާލު ބަދަލުކޮށްލައްވާފައެވެ.\nރައީސުލްޖުމްހޫރިއްޔާގެ ދެކަނބަލުން މިހާރު ށ. ޅައިމަގަށް ކުރައްވަމުން މިގެންދަވާ ދަތުރުފުޅަކީ މިލަދުންމަޑުލު އުތުރުބުރީގެ4ރަށަކަށާއި، މާޅޮސްމަޑުލު އުތުރުބުރީގެ4ރަށަކަށް ކުރައްވާ ދަތުރުފުޅުގެ ދެވަނަ މަންޒިލެވެ. މި ދަތުރުފުޅުގައި ރައީސުލްޖުމްހޫރިއްޔާގެ އަރިހުގައި ބައެއް ވުޒާރާތަކުގެ ވަޒީރުންނާއި، ރައީސުލްޖުމްހޫރިއްޔާގެ އޮފީހާއި، ދަޢުލަތުގެ ބައެއް އިދާރާތަކުގެ އިސްވެރިންގެ ވަފްދެއް ބައިވެރިވެވަޑައިގަންނަވައެވެ.


New Zealand gai aa case thakuge adhadhu 14 ah\nމުޖުތަމައުގެ ތެރެއިން އެ ބަލި ޖެހިފައިވާ މީހަކު ނުފެނި ތިން މަސް ދުވަސް ފަހުން، އޯކްލަންޑް ސިޓީން އެންމެ ފުރަތަމަ ޕޮޒިޓިވްވެފައިވަނީ އެއް އާއިލާއެއްގެ ހަތަރު މީހުން. -- ފޮޓޯ: ގެޓީ އިމެޖަސް\nވެލިންގްޓަން (އޯގަސްޓް 13) - ނިއު ޒީލެންޑުގައި ކޮވިޑް-19 އިގެ ކޭހެއް މުޖުތަމައުގެ ތެރެއިން ނުފެންނަތާ 100 ދުވަސް ފާހަގަކުރި ފަހުން، އެ ބަލީގެ އިތުރު 14 ކޭހެއް ރިޕޯޓް ކޮށްފި އެވެ.\nމުޖުތަމައުގެ ތެރެއިން އެ ބަލި ޖެހިފައިވާ މީހަކު ނުފެނި ތިން މަސް ދުވަސް ފަހުން، އޯކްލަންޑް ސިޓީން އެންމެ ފުރަތަމަ ޕޮޒިޓިވްވެފައި ވަނީ އެއް އާއިލާއެއްގެ ހަތަރު މީހުނެވެ. އަދި މި ފަހުން އޭގެ ތެރެއިން އެއްވެސް މީހަކު ބޭރަށް ދަތުރު ކޮށްފައިނުވާ ކަމަށް ވެސް ކަމާބެހޭ އިދާރާތަކުން ވަނީ ބުނެފަ އެވެ.\nނިއު ޒީލެންޑުގެ އެންމެ ބޮޑު ސިޓީ އިއްޔެ އިން ފެށިގެން އަލުން ލޮކްޑައުން ކޮށްފައި ވާއިރު، ފަހުން ފެނުނު 13 ކޭހަކީ ވެސް އެންމެ ފުރަތަމަ ޕޮޒިޓިވްވި އާއިލާއާ ގުޅުން އޮތް މީހުން ކަމަށާއި އަދި 14 ވަނަ މީހާއަކީ ބޭރުން އައި މީހެއް ކަމަށް ވަނީ ބުނެފަ އެވެ.\nއޯކްލަންޑުގައި މީހުން ގޭގައި ތިބެން އެންގުމުގެ އިތުރުން، ޒަރުރީ ހިދުމަތްދޭ ވިޔަފާރިތައް ފިޔަވައި އެހެން ހުރިހާ ތަންތަނެއް ބަންދު ކުރަން ވަނީ އަންގައިފަ އެވެ.\nއަދި ގައިދުރު ކުރުމުގެ ފިޔަވަޅުތައް އަނެއްކާ ވެސް އެޅުމަށް ނިއު ޒީލެންޑުގެ އެހެން ސަރަހައްދުތަކަށް ވެސް ވަނީ އަންގައިފަ އެވެ.\nނިއު ޒީލެންޑުގައި ކޮމިއުނިޓީ ޓްރާންސްމިޝަނެއް އެންމެ ފަހުން ރިޕޯޓްކޮށްފައި ވަނީ މިދިއަ މެއި މަހުގެ އެއް ވަނަ ދުވަހު އެވެ. އެއީ އެ ގައުމުގައި ލޮކްޑައުން ލުއިކުރަން ފެށިތާ ކުރީކޮޅެވެ.\nބަލި ފެތުރެން ފެށުމާއެކު، ބޯޑަރުތައް ބަންދުކޮށް، މުޅި ގައުމު ލޮކްޑައުންކުރި އެންމެ ފުރަތަމަ ގައުމުތަކުގެ ތެރޭގައި ނިއު ޒީލެންޑު ހިމެނެ އެވެ. އަދި ބަލި ފެތުރުން ހިފެހެއްޓުމުގެ ބަދަލުގައި، ކްލަސްޓާތައް ދުރާލައި ދެނެގަނެ، ބަލި ފެތުރުން ހުއްޓުވުމަށް އެ ގައުމުން ގެންގުޅު ސިޔާސަތަށް ސިއްހީ މާހަރުން ވަނީ ތައުރީފު ކޮށްފަ އެވެ.\nދުނިޔޭގެ އެހެން ގައުމުތަކާ އަޅާބަލާއިރު، މިދިއަ ފެބްރުއަރީ މަހު އެ ބަލީގެ ފުރަތަމަ ކޭސް ރިޕޯޓު ކުރި ފަހުން، ނިއު ޒީލެންޑުގައި ކޮވިޑް-19 ޖެހުނު މީހުންގެ އަދަދު ހުރީ 1،220 ގަ އެވެ. އަދި އޭގެ ތެރެއިން ބަލީގެ ޝިކާރައަކަށްވެފައި ވަނީ 22 މީހުނެވެ.\nނަމަވެސް، ފިޔަވަޅުތަކަށް ފަރުވާ ކުޑަކުރެވެންނެތް ކަމަށާއި، ދެވަނަ ރާޅެއް އައުމުގެ ބިރު އަދިވެސް އެބަ އޮތް ކަމަށް ސިއްހީ މާހިރުން ވަނީ އިންޒާރު ދެއްވައިފަ އެވެ.


BREAKING | Nasheed Avahaara Kohlan Raees Solih Faction In Masaikaiy Kuri Kamah Thuhumathu Koffi - Vaguthu\nނަޝީދު އަވަހާރަކޮށްލަން ރައީސް ސޯލިހުގެ ފެކްޝަނުން މަސައްކަތް ކުރި ކަމަށް ތުހުމަތު ކޮށްފި\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަވަހާރަކޮށްލަން ރައީސް ސޯލިހުގެ ފެކްޝަނުން މަސައްކަތް ކުރިކަން ދޭހަވާ ގޮތަށް ރައީސް ނަޝީދު ވާހަކަ ދައްކަވައިފިއެވެ.\nރައްޔިތުންގެ މަޖިލީހުގެ ވަޓްސްއެޕް ގްރޫޕަށް ރައީސް ނަޝީދު މިރޭ ފޮނުވި މެސެޖުތަކެއްގައި ވިދާޅުވެފައިވަނީ ހެންވޭރު ދެކުނު ދާއިރާގެ މެމްބަރު ހުސެއިން ޝަމީމް (އަނދުން ހުސެއިން) އަތުގައި އެ މަނިކުފާނުގެ ލޭ ހޭކިފައިވާ ކަމަށެވެ.\n"ތިޔަ ބޭފުޅުންގެ އަތުގައި ހޭކިފައި ތިޔަވަނީ އަޅުގަނޑުގެ ލޭ" ރައީސް ސޯލިހުގެ ފެކްޝަނަށް ނިސްބަތްކޮށް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ، އެމަނިކުފާނަށް ދިން ހަމަލާގެ ރޭވެންތައް ފޮރުވުމުގައި ސަރުކާރަށް މެމްބަރު އަނދުން ހުސެއިން ވާގިވެރިވާ ކަމަށެވެ.\nމި ވާހަކަތަކާއި ގުޅިގެން ރައީސް ނަޝީދަށް ރައްދު ދެއްވައި އަނދުން ހުސެއިން ވިދާޅުވީ، ރައީސް ނަޝީދު "މިވަގުތު ހުންނެވީ މާ ބޮޑަށް ކޯފާވެފައި ކަމަށް" ށެވެ.\nއެ މެސެޖަށް ރައްދު ދެއްވައި ރައީސް ނަޝީދު ވިދާޅުވީ، އަނދުން ހުސެއިންގެ އަތް ބެލުމުން އެ މަނިކުފާނުގެ ލޭ ފެންނާނެ ކަމަށެވެ.\n"އަޅުގަނޑުގެ ލެޔަކީ ކެރަފާ ދަނޑިކޮށީގެ ލޭ. އޭގައި އަސަރު ހުންނާނެ" ނަޝީދު ފޮނުވި މެސެޖުގައި ވިދާޅުވިއެވެ.\nމި ތުހުމަތުތަކާއި ގުޅިގެން އަނދުން ހުސެއިން ވަނީ އޭނާގެ ނަން ތަހުގީގު ރިޕޯޓާއި އިންކުއަރީ ރިޕޯޓްގައި އޮތްތޯ ސުވާލު ކުރައްވާފައެވެ.\nނަޝީދު އަވަހާރަކޮށްލަން ދިން ހަމަލާގައި ސަރުކާރުގެ އިދާރާތައް ހާއްސަކޮށް ފުލުހުންނާއި ސިފައިންގެ އިހުމާލު އޮތް ކަމަށް މަޖިލީހުން ކުރިއަށް ގެންދިޔަ އިންކްއަރީން އެނގުނެވެ. ހަމަލާ ދިން ދުވަސްވަރު ނަޝީދުގެ ސަޕޯޓަރުން ވަނީ ޑިފެންސް މިނިސްޓަރ މާރިޔާގެ އިސްތިއުފާ އަށް ވެސް ގޮވާފައެވެ. ނަމަވެސް ފަހުން މާރިޔާ އާއި ދެކޮޅަށް ވެސް އަދި ސަރުކާރުގެ އެހެން ބޭފުޅަކާއި ދެކޮޅަށް ވެސް ނަޝީދު މިރޭގެ ކުރިން އެއްޗެއް ވިދާޅެއް ނުވެއެވެ.\nނަޝީދު އަވަހާރަކޮށްލަން ދިން ހަމަލާއަށް އެއްއަހަރު ފުރުމައި ދިމާކޮށް އަނެއްކާވެސް އެހަމަލާގެ ވާހަކަތައް ދެކެވެމުން ދާއިރު އެހަމަލާ އާއި ގުޅިގެން ދައުވާ އުފުލާފައިވާ އަށް މީހެއްގެ ޝަރީއަތް ކްރިމިނަލް ކޯޓުގައި ކުރިއަށް ދަނީ ވަރަށް ލަސްލަހުންނެވެ.\nމެއި 8, 2022 22:04\nއިދިކޮޅުން ސަމާލުވާތި ، މީ ހަމަ އިދިކޮޅުގެ އަޑު މީޑިޔާއިން ކަނޑުވާލަން ،އެމް.ޑީ.ޕީ ގެ ޕޮލިޓިކަލް އެޑްވައިޒަރީ އަންނަ ގޮތް.. އަބަދުވެސް ފަލަ ސުރުޙީގައި އޮންނަން ޖެހޭ ކަމަށް އެޑްވައިޒް އަންނަނީ. ޢެހެންކަމުން ރައްޔިތުންގެ ސަމާލުކަން ހޯދުމަށް ދެ ފެކްޝަން ގުޅިގެން ޖައްސާ ސްޓަންޓް..\nމެއި 9, 2022 02:15\nއިންޑިއާ އައުޓްގެ އަޑެއް ނީވޭ މިހާރަކު.. މޮޅު ކަމަކީ ޗެނަލް 13 އާ ވަގުތު ދިޔަރެސްއިން މީނާގެ އަދި އެމްޑީޕީގެ ހަބަރުތައް އެމްޑީޕީން އަސްލު ކުޅެން ބޭނުންވާ ގޭމާ އެއްގޮތަށް ޖައްސައިދެނީ\nމެއި 9, 2022 08:03\nއިދިކޮޅުގެ ނެތް ތީގެ ތެރެޔަށް ވަނުމުގެ ކުޑަވެސް ޝައުގުވެރިކަމެއް! ކޮންބެހޭކަމެއްބާ، އެބަޔަކަށް އެބައެއްގެ ޕާޓީ ހިންގާނެގޮތެއްވެސް\nމެއި 9, 2022 08:13\nބޭނުމަކީ އިންޑިއާ އައުޓްގެ އަޑު ކަނޑުވާލުން. މިހާރު އެއަޑުދަނީ މަޑުވަމުން.\nމެއި 8, 2022 22:10\nބޯހަލާކު ދެން ވެރިކަމާހެދި އުޅެނީ އައްނި ، އިބަރާހިމް މުހައްމަދު ސޯލިހެއް ނުުން... އައްނި މަރަންޔާ ބޮންތަ ގޮއްވާނިީ ތި އަންނި ފީޑް ކޮށްގެން ކިޔާ އެއްޗެހި..ތާއީދު ބެތީމަ އުޅޭވައްތަރު\nމެއި 9, 2022 02:17\nމައުމޫނު3ނޮވެމްބަރު ދައްކައިގެން ސިންޕަތީ ހޯދާ ވެރިކަން ދިގުދެންމިހެން މެއި މަހުގެ ހަމަލާ ދައްކައިގެން ސިންޕަތީ ގޭސް އަނބުރާ މީހުންގެ ސިކުނޑިއަށް ސަވާރުވާން ބުއްޅަބޭ މިހާރު މި އުޅެނީ.. މިހެން ތެޚުނު ވަރަކަށް ފަލީހަތްވެ ތާއީދު ދަށްވުން ނޫންކަމެއް ނުވާނެ..\nމެއި 8, 2022 22:12\nވެރިކަމާ ހުރެ ކިޔޭ ނުކިޔޭ އެއް ނޭނގޭ\nމެއި 8, 2022 22:15\nމިހާރު ކަންކަންކުރާގޮތުން އަންނިއަށް ލިބެންހުރި ވޯޓްތައް ހަމަޔަޤީނުންވެސް އިބޫއަށް އެނބުރިގެންދާނެ. ޙަޤީޤަތަކީ ތިކަމަކީ އަންނިކިޔާފަ ހުރި އެއްޗެހީގެ ސަބަބުން ޖެހިގެން އުޅޭކަމެއް. ތިބޭފުޅާއަށް ދިވެހިންގެ ސަޕޯރޓެއް ދެނެއް ނުލިބޭނެ މިއީ ކަށަވަރު ކަމެއް.\nމެއި 8, 2022 22:25\nކަލޭމެން ކަލޭމެންނާ ތަޅާފޮޅިޔަސް ތިނަދޫގައި އަޅަން ބުނި ޓާޝަރީ ހޮސްޕިޓަލާއި އިންޓަނޭޝަނަލް ސީޕޯޓު އަދި ތިނަދޫ ހިއްކިބިމުން އަހަރުމެންނަށް ގޯތި ދިނީމާ އަހަރުމެންނަާް ނިމުނީއެވެ. ކަލޭމެން އަތާ ފަޔާ ބޮލުގައި ލޭ ހާއްކައިގެން އޭގެން ފެން ވެރިޔަސް އަހަރުމެންނަށް މައްސަލައެއް ނެތޭ. އަހަރުމެން މިއުޅެނީ ވަންނާނެ ބޯހިޔާވަހިކަމެއް ނެތިގެންނޭ.\nމެއި 8, 2022 22:31\n"ޑޯޓުޑޯގެ ހިސާބުތަކަށް ބަލާއިރު އިންތި ހޮވިއްޖެ. ވަޒީފާގެ ބިރުދެއްކައިގެން ވެސް ގުޑުވާ ނުލެވިގެން މިއުޅެނީ. އަހަރުމެން ވަރުބަލިވެއްޖެ"\nމެއި 8, 2022 22:51\nބޭނުންވަނީ ބަޣާވާތްކޮށްގެންވެސް ވެރިކަން. ވެރިކަން ނުދިނީމާ ނިކަން ރުޅިގަދަވެގެން އެ އުޅެނީ\nމެއި 8, 2022 23:01\nމެއި 8, 2022 23:33\nދައުރުގެ މެދުޖެހިގެންގޮސް ފަސްގަޑިބައިވެއްޖެ އަދިކިރިޔާ ރޭކާމިލީ މިފަސްއަަހަރު ވެރިކަން ކޮއްލަން ނުލިބޭނެކަން\nމެއި 8, 2022 23:41\nއިންތިޚާބު ކާމިޔާބު ކުރުމަށްޓަކައި ނަޝީދު ގެ ފެކްޝަނުން ކުރަމުންދާ މަސައްކަތްތައް ވަރަށް ތަފާތުވާނެ. އެއިގެ ތެރެއިން އެއްކަން މިދޮގުވާހަކަ އާއްމުކުރުންވެސް\nމެއި 9, 2022 00:07\nރައީސް ޔާމީން ކޮބާ އޭނާގެ އަތެއް ވޭބާ\nމެއި 9, 2022 00:40\nއަންނި ބުނި އަދީބަކީ ތިމަންނާ އެޅުވި ފަންޏެކޭ ޔާމިން އިންނެވި ލޯންޗު ގޮއްވާލަން އަދީބު ރޭވީމަ ޔާމިނުލޭ ނަޝީދު އަތުގަ އެބަހުރި ނޫންތޯ ކާމިނީގޭ ލެޔަކީ ވަކި އަސަރު ކުޑަލެޔެއްތޯ\nމެއި 9, 2022 01:45\nޔާﷲ، މި އަނިޔާވެރި ނުބައި ނުލަފާ ލާދީނީ މީހާގެ އަނިޔާވެރިކަމާއި ބުނައިކަމާއި ނުލަފާކަމާއި ލާދީނީކަމުން އަޅަމެން ސަލާމަތް ކުރައްވައިފާންދޭވެ. އާމީން.\nމެއި 9, 2022 02:09\nއިންޑިއާ އައުޓް ގެ އަޑު ކަނޑުވާލަން ކުޅޭ ޑްރާމާގެ ޖާދޫގަ ވަގުތު ނޫސްވެސް ޖެހުނީ؟\nމެއި 9, 2022 04:35\n÷ޕެޑްމޭން ވަރަށްވެސް ކަޑަ // މަތިއޮމާން މީހުން ގިނައީހަމަ //\nމެއި 9, 2022 04:55\nކިހާ ދެރަކަމެއް ދެން. ބޮލަށް އުނދަގޫ ވެއްޖެ.ކަލޭވެސް އެހެން މީހެއްވެސް މަރުވާނީ ވަގުތު ޖެހުނީމަ. އަވަހާރަ އެއްކޮށްލަންނުރޭވުނީސް ހުރިހާ މުޖުރިމުންނަށް ހައްގު އަދަބު ދޭނަމަ. ނުވެސް ކިޔާ މިކޮމެންޓު ކުރަނީ ދެން ދުވާލަކު ވާހަކައެއް އަރުވާ ވަރުން އުނދަގޫވެއްޖެ. ނިކަންވލިޔެބަލަ އަހަރެމެން ވ މީރުކޮށް ކޮފީ ބޯ ވާހަކަ. ގައިމު ބޮލަށް ފަސޭހަވާނެ މިއަށްވުރެ.\nމެއި 9, 2022 06:37\nހމަ ހުސް ސްޓަންޓް. މުޅިންވެސް ރައްޔިތުންނަށް ދަޅަ ދައްކަން ތާޢީދު ހޯދަން ދެފަރާތުން ދައްކާ ހުސް ވާހަކަ. އަދި ތިކަންކަންވެސް ކަންހިނގާ ދިޔަގޮތް ޢަދާވާތްތެރިކަމެއްތޯ ރޭވުމެއްތޯ އެނގޭދުވަހުން އެނގޭނެ.\nމެއި 9, 2022 07:06\nއަނގަޔަށް އެއްޗެއް ލައިގެންވެސް އަނގަ މަޑުން ލައިގެން ހުރެވޭތޯ ބަލާބަލަ. މާ އަނގަގަދަ ވަންޏާ މީހުންގެ ނަފްރަތާ ރުޅިވެރިކަން ކުރިމަތި ވާނެ. ނަތީޖާއަކަށް ވާނީ އަންނި މުޅިން އެކަހެރިވުން. އަންނިއަށް ދިން ހަމަލާގެ މައްސަލަ އޮތީ ފަސްއެޅި ވަޅުޖެހިފަ. ދެން ކިތަންމެ ގޭހެއް އެނބުރިޔަސް އޭގެ އަޑިއެއް ނުހޯދޭނެ. ހޯދޭނެނަމަ ޑރ. އަފްރާޝީމާ އަހުމަދު ރިޟުވާނު ފަދަ މީހުންގެ މައްސަލަތަކުގެ އަޑިޔަށް ދެވުނީސް.\nމެއި 9, 2022 08:00\nތިޔައީ 100% އެތެރޭގެ ކަމެއް! އެމަނިކުފާނުގެ މޫމަންޓްތައް ރަނގަޅަށް އެގޭބަޔަކު ކޮށްފައޮތްކަމަކަށް ބެލެވެނީ! އަދި އެމަނިކުފާނު އެއްފަރާތް ކުރީމާ ފައިދާ ވަނީ ކޮންބަޔަކަށްތޯ ބަލާ މިވަގުތު! އަދި ވެރިކަންކުރާ ޕާޓީތެރޭ މިވަގުތު ހިންގަމުންދާ ކަންތައްތަކަށް ބަލާ އިރުވެސް މީއެތެރޭގެ ކަމެއްކަމަށް ފުރިހަމަޔަށް ބާރުލިބިދޭ! ބޮލުން ވިސްނަބަލަ\nމެއި 9, 2022 08:09\nމަނިކުފާނުތިޔަވިދާޅުވީ ތެދެއްކަމުގައިވާނަމަ މާރިޔާ އާއި މަހުލޫފާއި އިލްޔާސް ލަބީބުގެ އަތުގައިވެސް ލޭހުންނާނެ.\nމެއި 9, 2022 08:20\nމެއި 9, 2022 08:25\nމީ އަޅެ މިޤައުމައް ޖެހިފައޮތް ބަލާ މުސީބާތެއްތަ..\nމެއި 9, 2022 08:38\nމިގައުމުގަ ފިތުނަ ފަސާދަ އުފައްދާ މީހެއް ކެނެރީ ނަޝީދުއަކީ.\nމެއި 9, 2022 09:06\nކުރީގެ ރައީސް މައުމޫނާ ދިމާލަ މިނަޝީދު ބުނިއަޑުއެހިން ވެރިކަމާހެދި ބޫތުކައިފައޭހުރީ، އަޅެ މީނަ މިހިރީ ވެރިކަމާހެދި ހޭބަލިވެފަނޫންބާ! މައުމޫނެއްވުރެ މީނަގެ ހުދުމުހުތާރުކަންވެސް ބޮޑު ސަތޭކަގުނަ، އަނެއްކޮޅުން ބޮލުރޮދިވެސް ކެނޑިފަމީނަވަނީ،\nމެއި 9, 2022 10:45\nދެރަ ކަމަކީ 500 ރުފިޔާ ދިނީމާ ހައްގު ބަސް ވެސް މަވެސް އަދި އެހެން މީހުން ވެސް ތި ކެރަފާ ބާޣީއަށް ވޯޓުދޭކަމެވެ.\nމެއި 9, 2022 10:04\n2023 ކައިރި ވީވީހެން ނަޝީދު ގެ ޓްވީޓްތަކާ މެސެޖްތަކާ "ވަށްބަހުން" ދައްކަވާ ވާހަކަތައް ގިނަވާނެ. ސަރުކާރަށް ފާޑުކިޔުން އިތުރުވާނެ. މިއީ މުޅިންވެސް މީހުންނަށް އޮޅުވާލަން ކުރާ މަސައްކަތް. އެމް.ޑީ.ޕީ ގެ ވެސް ވަރަށް ގިނަ މެމްބަރުންނަށް މިހާރު ނަޝީދު ދަސްވެއްޖެ. ވެރިކަން ބޭނުމެއްނޫނޭ އިރުއިރުކޮޅާ ބުންޏަސް ބޭނުންވަނީ އެމް.ޑީ.ޕީ ގެ ވެރިކަމެއްވެސް ނޫން. ނަޝީދު ގެ ވެރިކަން.\nމެއި 9, 2022 10:35\nކެރަފާ ލެޔަކީ ބާޣީ ލެޔެއް. އެތައް ދިވެހިންގެ ކަރާމަތްތެރި ލޭ ، ކެރަފާއިން ވަނީ ބަޣާވާތުން އޮހޮރުވާލާފަ. ދެންފަހެ ކަންމިހެން ހުރި އިރު ކެރަފާ ލެޔަކީ ބާޣީ ލެޔެކެވެ. ކެރަފާ ނަޝީދަކީ ދިވެހިންގެ ތެރޭގައި އަގުވެއްޓި ތެއްގޯނި އެޅިފަހުރި ވަދު ބަނބުކޭލެކެވެ.\nމެއި 9, 2022 11:06\nނަސީދު ބޯގޮވާ ތިޔަހުންނެވީ ވެރިކަމާ ހެދި!!!\nމެއި 9, 2022 13:37\nއިންތިއަކަށް ނުދޭނަން ވޯޓެއް ހަމަ. މުނައްވަރާ އިބުރާ އާ ޑީޑީ އާ އަލްހާނަށް ވީގޮތް އެގޭ. މައުމޫނު ގޮތަށް ޕާޓީ ގަ ބަގުޑިބައްދަން އުޅޭނެ ކަމަކު ނެތޭ. ތިޖައްސާ ގޭމަކުން ވޯޓު ހަމަ އުނިވާނީ. މިއަދު ޕާޓީ މެންބަރުންނަށްވެސް ހަގީގަތް އެބަ އެގޭ. ޝުކުރިއްޔާ ފައްޔާޒު އަޅުގަޑުމެން ހޭލައްވާލަ ދިނީތީ.\nމެއި 14, 2022 01:28\nސާބިތުނުހިފޭ މިޒާތުގެ ވާހަކަ ދެއްކުމަކީ މީހާގެ އަގުވެއްޓޭ ކަމެއްކަން މީނައަށް ކޮންމެވެސް މީހަކު ވިސްނާދޭން ވެއްޖެ. އަދި ޤާނޫގަވެސް މިކަން އޮންނަގޮތްވެސް ކިޔާދޭން ވެއްޖެ.


Bahugai hulhumale' ah, mee bodu faseyhaeh Bahugai hulhumale' ah, mee bodu faseyhaeh\nބަހުގައި ހުޅުމާލެއަށް ، މީ ބޮޑުފަސޭހައެއް\nކުރިން އެތައް ތަކުލީފެއް އުފުލައިގެން މާލެއިން ހުޅުމާލެއަށް އަދި ހުޅުމާލެއިން މާލެއަށް ފެރީގައި ދަތުރުކުރި ފަރާތްތަކަށް ލުއިފަސޭހަކަމާއެކު ބަހުގައި ދަތުރުކުރުމުގެ ފުރުޞަތު ލިބިގެން ދިއުމަކީ ކުރިން ހީވެސްނުކުރާވަރުގެ ބޮޑު ފަސޭހައެއްގެ ގޮތުގައި އެފަރާތްތަކުން ދަނީ ފާހަގަކުރަމުންނެވެ. މިއީ މާލެއާއި ހުޅުމާލެއާ ދެމެދު ކުރަމުންއައި ދަތުރުފަތުރަށް އައި އިންޤިލާބީ ބަދަލެކެވެ.\nސިނަމާލެ ބުރިޖު ހުޅުވުމާއެކު ހުޅުމާލޭގެ ދަތުރުފަތުރުގެ ނިޒާމަށްއައި އިންޤިލާބީ ބަދަލަކީ ރައްޔިތުންނަށް ލިބިގެންދިޔަ އާދަޔާޚިލާފު ކުރިއެރުމެއްކަން އެމީހުން ފާހަގަކުރެއެވެ. ކުރިން ފެރީގައި ދަތުރުކުރި މީހުން މިހާރު ހުޅުލެއާ، ހުޅުމާލެ އަދި މާލެއާ ދެމެދު ދަތުރުކުރުމަށް ހިޔާކުރަމުންދަނީ ކާރާއި ސައިކަލާއި، އާންމު އެއްގަމު ދަތުރުފަތުރުގެ ނިޒާމެވެ.\nބަންދުދުވަސްދުވަހު މާލޭ އަދި ހުޅުމާލޭ ފެރީ ޓާރމިނަލުން ކުރިން ފެންނަ ތޮއްޖެހުމާއި، ހަލަބޮލިކަމާއި ތަކުލީފަކީ މިހާރު މާޒީއެވެ. މިހާރު މިހުރިހާމިކަމެއް މިވަނީ ބަދަލްވެފައެވެ. މިލުއިފަސޭހަކަން ރައްޔިތުން ބަލައިގަންނަނީ އުފަލާއި ހިތްހަމަޖެހުމާއެކުއެވެ.\nސިނަމާލެ ބުރިޖަކީ ޢާންމު ރައްޔިތުންނަށް އިޖްތިމާއީ އަދި އިޤްތިޞާދީގޮތުންވެސް ބޮޑު ފަސޭހައަކާ ފައިދާތަކެއް ލިބިގެންދާނެ ވަޞީލަތެއްގެގޮތުގައި ސަރުކާރުން ސިފަކުރާއިރު، މިއީ ދިވެހިރައްޔިތުންވެސް ޤަބޫލުކުރާ ހަޤީގަތެކެވެ.\nދަތުރުފަތުރުގެ ޚިދުމަތްދޭ ކުންފުނި އެމްޕީއެލް އިން ބުނީ އޯފް ޕީކް ގަޑިތަކުގައި ކޮންމެ ވިހި މިނެޓަކުން މާލެއާއި ހުޅުމާލެއާދޭތެރޭ ބަހުގެ ޚިދުމަތް ފޯރުކޮށްދޭކަމަށެވެ. ނަމަވެސް މީހުން ގިނަ ވަގުތުތަކުގައި ބަސްތައް ފުރޭ ވަރަކުން އަވަސްއަވަހަށް ބަހުގެ ޚިދުމަތް ދެމުންދާކަމަށް އެފަރާތުން ބުނެއެވެ. ސިނަމާލެ ބުރިޖު މެދުވެރިކޮށް މާލެއިން ހުޅުލެއަށް، އަދި މާލެއިން ހުޅުމާލެއަށް 48 މީހުންގެ ޖާގައިގެ ބަސްތަކާއި 78 މީހުންގެ ޖާގައިގެ ބަސްތައް ދަނީ ދަތުރުކުރަމުންނެވެ.\nޕީކް ގަޑިތަކުގައި ބަހުގެ ޚިދުމަތް ކޮންމެ ދިހަ މިނެޓަކުން ލިބޭގޮތަށް ކަޑައަޅާފައިވާނަމަވެސް މީހުން ގިނަވުމުގެ ސަބަބުން މިޚިދުމަތް ބަސް ފުރޭ މިންވަރަކުން އަވަހަށް، އެމްޕީއެލްއިން ދަނީ ފޯރުކޮށްދެމުންނެވެ. އަދި ވަކި އަގެއް ކަޑަނާޅާތީ އެމްޕީއެލްއިން މިހާރު މާލެއާއި ހުޅުލެ އަދި ހުޅުމާލެ ސަރަހައްދުގެ ބަހުގެ ޚިދުމަތް ދެމުންދަނީ މުޅިން ހިލެއެވެ. ގްރޭޓަރ މާލެ ބަސް ޓާރމިނަލުގައި މޯލްޑިވިއަންގެ ފްލައިޓްތަކަށް ޗެކްއިން ކުރުމުގެ ޚިދުމަތްވެސް މިވަނީ ތަޢާރަފްކޮށްފައެވެ. މީގެސަބަބުންވެސް އާންމުންނަށް ބޮޑު ފަސޭހަތަކެއް ލިބިގެންދެއެވެ.


Baikan Agri Boat Ge Furathama Dhathuru Kaamiyaabu Kamaa Eku Ninmaalaifi ބައިކަން އެގްރި ބޯޓުގެ ފުރަތަމަ ދަތުރު ކާމިޔާބުކަމާއެކު ނިންމާލައިފި – Huvadhoo News Baikan Agri Boat Ge Furathama Dhathuru Kaamiyaabu Kamaa Eku Ninmaalaifi Huvadhoo News\nބައިކަން އެގްރި ބޯޓުގެ ފުރަތަމަ ދަތުރު ކާމިޔާބުކަމާއެކު ނިންމާލައިފި\nއެސްޑީއެމް ފާރމްގެ އެކި އުފެއްދުންތަކުގެ އިތުރުން ކާށިދޫ އަދި ގޮއިދޫގެ ދަނޑުތަކުގެ އުފެއްދުންތައް، ބ. ފެހެންދޫ އާއި ކ. މާފުށި އަށް ގެންގޮސް މިހާރު ބައިކަންގެ ފުރަތަމަ ދަތުރު ކާމިޔާބުކަމާއެކީ ނިންމާލުމަށްފަހު ބައިކަން އެގްރި ބޯޓު ހުޅުމާލޭގައި ބަނދަރުކޮށްފިއެވެ.\nބައިކަންގެ ޑިރެކްޓަރ އަހުމަދު މުއާޒް ހުވަދޫ ނިއުސްއަށް މައުލޫމާތު ދެއްވަމުން ވިދާޅުވީ، މިދަތުރުގައި ފެހެންދޫ އަދި މާފުށިން ވަރަށް ބޮޑު ތަރުޚީބެއް ލިބުނު ކަމަށާއި، ތަރުކާރީގެ ހުރިހާ ބާވަތްތަކާއި މޭވާގެ ބާވަތްތައް އެއްކޮށްހެން ހުސްވެފައިވަނީ މާފުށިން ކަމަށެވެ.\nބައިކަން އެގްރި ބޯޓު ކ. މާފުށީގައި\nމުއާޒް ވިދާޅުވިގޮތުގައި މިވަގުތު ބާކީ ހުރީ އެކި ކަހަލަ ބަގީޗާ ގަސްތަކާއި އިންޑޯރ އަދި އައުޓްޑޯރ ބަގީޗާ ގަސްތައް ކަމަށެވެ. އަދި ބާކީހުރި ގަސްތައް ހުޅުމާލޭގެ ނަރސަރީ ތަކަށާއި، ގަސް ގަތުމުގެ ޝައުގުވެރިކަން ހުރި ފަރާތްތަކުން 7906874 އަށް ގުޅާލުމުން ލިބޭނެގޮތް ހަމަޖެހިގެންދާނެ ކަމަށެވެ.\nމިވަގުތު އެސްޑީއެމްގެ ފާރމް އިން ހާއްސަ އިސްކަމެއް ދީގެން ހައްދާ ދިވެހިރާއްޖެއިން ނެތިވެ ގޮސްދާނެ ކަމަށް ލަފާކުރެވޭ ދިވެހި ގަސްތަކުގެ ތެރެއިން ކިނބި އަދި ކުރެދި ގަސް މާފުށީ ކައުންސިލަށް ވަނީ ހަދިޔާކޮށްފައި. މުއާޒް ވިދާޅުވިއެވެ.\n“ބައިކަން” އަކީ ހުވަދު އަތޮޅުގެ މީހުން ބޭނުން ކުރާ ލަފްޒެކެވެ. އެގޮތުން ބައިކަނެ، ބައިކެންނަގެ، ނުވަތަ ބައިކަންނަގެ، އަދިވެސް ހުވަދު އަތޮޅުގެ އެކި ރަށްރަށު މީހުން އެބަސް ބޭނުންކުރާ ގޮތް ތަފާތެވެ. ބައިކަންގެ ދިވެހި ބަހުގައި އިންނަ ގޮތަކީ “ބަޔަކު” (ޖަމާއަތެއް، ބަޔެއް، ނުވަތަ މީހުންތަކެއް) އެވެ.\nބައިކަން އެގްރި ބޯޓު ބ. ފެހެންދޫ ބަނދަރުގައި\nއެސްޑީއެމް އަކީ ތަރުކާރީއާއި މޭވާގެ ބާވާތްތަކުގެ އިތުރުން ބަގީޗާ ގަސްތައްވެސް ހައްދަމުންދާ ފާރމްއެކެވެ. އެގޮތުން އެސްޑީއެމްއިން ކާށިދޫގެ ނާސަރީތަކުން އުފައްދާ ބައެއް ގަސްތަކުގެ ތެރޭގައި ކިނބި، ކުރެދި، މަގޫ ފަދަ ގަސްތަކުގެ އިތުރުން އައުޓްޑޯ އަދި އިންޑޯ ބަގީޗާ ގަސްތައް ހިމެނެއެވެ.\nބައިކަން އެގްރި ބޯޓުން މާފުށީ ކައުންސިލަށް ހަދިޔާ ކުރެއްވި ގަސްތައް\nބައިކަން އެގްރި ބޯޓުން މިހާރުގެންދަނީ އެސްޑީއެމް ފާރމްއިން އުފައްދާ ތަކެތީގެ އިތުރުން ކާށިދޫ އަދި ގޮއިދޫގެ ދަނޑުވެރިކަން ކުރާ އެހެން ފަރާތްތަކުން އުފައްދާ ތަކެތި ހަމައަގު ދިނުމަށްފަހު ގަނެގެން އެތަކެތި އެކި ރަށްތަކަށް ވިއްކުމުގެ މަސައްކަތްވެސް ފަށާފައެވެ. އަދި ބައިކަން އެގްރި ބޯޓުގެ މިހަފްތާގެ ދަތުރުތައް ހަމަޖެހިފައިވަނީ، ކާށިދޫ، ގޮއިދޫ، ފެހެންދޫ، މާފުށި އަދި ހުޅުމާލޭގެ އިތުރުން މާލެއަށެވެ.\nއެގޮތުން ބައިކަން އެގްރި ބޯޓު މިވަގުތު ދަތުރު ކުރުމަށް ހަމަޖެހިފައިވަނީ، ކާށިދޫ، ގޮއިދޫ، މާފުށި އަދި މާލޭގެ އިތުރުން ހުޅުމާލެއަށެވެ. އެސްޑީއެމް އިން ވިދާޅުވީ، މުސްތަގްބަލުގައި ރާއްޖޭގެ އެކި ކަންކޮޅުތަކަށް ތަރުކާރީއާއި މޭވާގެ އިތުރުން ބަގީޗާ ގަސްތައް ހިފައިގެން ދަތުރު ކުރުމަށް ރާވާފައިވާ ކަމަށެވެ.\nބައިކަން އެގްރި ބޯޓު އެސްޑީއެމް


Covid-19: China In Pakistan Ah 500K Vaccine Doze Hadhiyaa Koffi - Vaguthu\nކޮވިޑް-19 އާއި ގުޅުންހުރި "ބަލިތަކަށް" ހައްލެއް ބޭނުން! - 10 ގަޑިއިރު ކުރިން\nކޮވިޑް-19 އިން ރައްކާތެރިވުމަށްޓަކައި ޗައިނާ އިން ޕާކިސްތާނަށް ފަސް ލައްކަ ވެކްސިން ޑޯޒް ހަދިޔާކޮށްފިއެވެ.\nޕާކިސްތާންގެ ފޮރިން މިނިސްޓަރު ޝާހް މަހްމޫދް ގުރޭޝީ ކުރެއްވި ޓުވީޓެއްގައި ވިދާޅުވީ ޗައިނާ އިން އުފެއްދި ސިނޮފާމް ވެކްސިން އިމަޖެންސީ ހާލަތުގައި ޕާކިސްތާންގައި ބޭނުން ކުރުމުގެ ހުއްދަ ދީފައިވާ ކަމަށެވެ. އަދި ޗައިނާ އިން ޕާކިސްތާނަށް ފަސް ލައްކަ ވެކްސިން ޑޯޒް ހަދިޔާ ކުރަން ނިންމުމާ ގުޅިގެން އެކަން ބަލައިގަންނަ ކަމަށް ވެސް ޕާކިސްތާންގެ ފޮރިން މިނިސްޓަރު ވިދާޅުވިއެވެ.\nއޭނާ ވިދާޅުވި ގޮތުގައި ކޮވިޑް-19 އާ ދެކޮޅަށް ޕާކިސްތާނުން ކުރާ މަސައްކަތުގައި ޗައިނާ އިން ވަނީ ބޮޑު އެހީތެރިކަމެއް ވެދީފައެވެ. އަދި ކޮވިޑް-19 އިން ރައްކާތެރިވުމަށްޓަކައި ޗައިނާ އިން ދިން ވެކްސިނަށް ޝުކުރު ދަންނަވާ ކަމަށް މިނިސްޓަރު ވިދާޅުވިއެވެ.\nޕާކިސްތާނުގެ ހެލްތް މިނިސްޓްރީން ބުނީ ޕާކިސްތާނަށް ވެކްސިން ގެނައުމަށްޓަކައި ވެކްސިން އުފައްދާފައިވާ އެހެން ކުންފުނިތަކާ ވެސް މަޝްވަރާ ކުރަމުންދާ ކަމަށެވެ. ޕާކިސްތާނުން ވަނީ ދެ ވެކްސިނެއް ބޭނުން ކުރުމުގެ ހުއްދަ ދީފައެވެ.\nއޭގެ ތެރޭގައި ހިމެނެނީ ޗައިނާ އިން އުފެެއްދި ވެކްސިނާއި އިންޑިއާގެ ސެރަމް އިންސްޓިޓިއުޓް އިން އުފެއްދި ވެކްސިނެވެ. ހެލްތު މިނިސްޓްރީޏް ބުނީ ބޭނުން ކުރަން ހުއްދަ ދިން ދެ ވެކްސިނުގެ ވެސް ރައްކާތެރިކަން ކަށަވަރުކުރުމަށް ގިނަ މަސައްކަތްތަކެއް ކުރެވިފައިވާ ކަމަށެވެ.\nޖެނުއަރީ 23, 2021 10:26\nސާބަހޭ ، ޗައިނާ ، ދިވެހިރާއްޖެއަށްވެސް ދެއްވައްޗޭ. އެކަމަކު މި އޮތް ސަރުކާރެއްދޯ؟ ކީއްކުރާނީ ، ދެން މަށަށް ކަމެއްކުރެޥެނީ ވޯޓެއްލާންލިބުނީމަ. ދައްކާނަން ސައިޒު އެމްޑީޕީއަށް # ސުކުރިއްޔާ